
PREFAŢĂ 

la o nouă ediţie 


Această carte a apărut în urmă cu douăzeci şi 
cinci de ani. Ea îmi fusese cerută de către Georges 
Dumezil pentru colecţia «Mythes et religions» pe 
care o coordona la Presses Universitaires de France. 
Toate volumele acestei serii - în care G. Dumezil 
însuşi publicase Les dieux des Indo-Europeens, apoi 
Les dieux des Germains şi în care, în acelaşi an cu 
mine, Claude Levi-Strauss publica Le totemisme 
aujourd’hui - trebuiau să îndeplinească anumite 
cerinţe: lucrarea trebuia să fie de mică întindere, 
nedepăşind, în principiu, o sută treizeci de pagini, 
să fie accesibilă unui public larg şi să ofere un 
punct de vedere, deopotrivă sintetic şi personal, 
asupra unei probleme importante şi controversate, 
fără a se recurge, însă, la un vast aparat de note 
şi nici la o etalare a erudiţiei. 

Tentativa de a face un asemenea lucru în sec¬ 
torul pe care aveam misiunea să-l explorez era oa¬ 
recum imprudentă. Nu este oare foarte riscant ca, 
în doar cîteva capitole, să cauţi a desluşi originile 

gîndirii greceşti, cu alte cuvinte să zugrăveşti ta¬ 
bloul mutaţiilor intelectuale care au loc între seco¬ 
lul al XH-lea înaintea erei noastre, cînd se năruie 
regatele miceniene, şi secolul al V-lea, moment în 
care se situează înflorirea unei cetăţi precum Atena? 
Se impune o privire de ansamblu asupra unui in¬ 
terval de şapte sute de ani, dintre care cea mai ma¬ 
re parte - între secolele al XH-lea şi al VlII-lea - 
aparţin perioadei numită de istoricii Antichităţii «se¬ 
colele întunecate» deoarece, scrierea nemaifiind 
practicată pe atunci, nu dispunem de nici o sursă 
grafică, de nici un text pentru cunoaşterea acelei pe¬ 
rioade. 

Un interval atît de îndelungat nu putea fi 
abordat, prin urmare, cu ajutorul metodelor 
istoricului ori ale arheologului care, în cercetările 
lor, fac apel la toate resursele disciplinelor respec¬ 
tive. Adoptînd forma unui simplu eseu, ce nu avea 
ambiţia de a pune capăt discuţiei printr-un studiu 
exhaustiv ci urmărea să o relanseze, orientînd 
reflecţia pe o nouă cale, am încercat să evoc lini¬ 
ile majore ale unei evoluţii care, de la regalitatea 
miceniană pînă la cetatea democratică, a marcat 
declinul mitului şi apariţia unui corpus de cunoş¬ 
tinţe raţionale. Am propus o interpretare globală a 
acestei revoluţii intelectuale ce mi se părea a fi, în 
coerenţa sa, conformă cu principalele date faptice 
de care dispunem. 

M-am întrebat, aşadar: care este originea gîn¬ 
dirii raţionale în Occident? Cum a luat ea naştere 

în lumea greacă? Trei mi s-au părut a fi, în esenţă, 
caracteristicile noului tip de gîndire a cărui apariţie 
marchează, în prima parte a secolului al IV-lea, 
începutul fîlosofiei şi al ştiinţelor elenice în colonia 
grecească din Milet, în Asia Mică. 

In primul rînd, se constituie un domeniu al gîn- 
dirii în afara religiei şi străin de aceasta. Geneza 
cosmosului şi fenomenele naturale sînt explicate de 
«fizicienii» ionieni într-o manieră profană şi într-un 
spirit cu totul pozitiv. Ei ignoră deliberat Puterile 
divine recunoscute de cult, practicile rituale consa¬ 
crate şi povestirile sacre, a căror tradiţie fusese fi¬ 
xată de poeţii «teologi», precum Hesiod, în cîntul lor. 

In al doilea rînd, s-a desprins ideea unei ordini 
cosmice care nu se mai întemeiază, ca în teogoni- 
ile tradiţionale, pe puterea unui zeu suveran, pe 
monarchia, pe basileia sa, ci pe o lege imanentă uni¬ 
versului, o normă a repartiţiei (nomos), care impune 
tuturor elementelor ce alcătuiesc natura o ordine 
egalitară, astfel încît nici unul să nu-şi poată exerci¬ 
ta dominaţia (kratos) asupra celorlalte. 

în sfîrşit, această gîndire are un caracter pro¬ 
fund geometric. Fie că e vorba de geografie, de as¬ 
tronomie ori de cosmologie, ea concepe şi proiectează 
lumea fizică într-un cadru spaţial care nu mai este 
definit prin calităţile sale religioase de fast sau de 
nefast, ceresc sau infernal, ci este rezultatul unor 
relaţii de reciprocitate, simetrie, reversibilitate. 

între aceste trei trăsături — caracterul profan şi 
pozitiv, noţiunea de ordine a naturii concepută 

abstract şi întemeiată pe raporturi de strictă ega¬ 
litate, viziunea geometrică asupra unui univers si¬ 
tuat într-un spaţiu omogen şi simetric - există o 
strînsă corelaţie. Ele definesc în mod unitar nou¬ 
tatea de formă şi conţinut a gîndirii raţionale 
greceşti în raport cu trecutul şi originalitatea sa în 
comparaţie cu civilizaţiile Orientului Apropiat, pe 
care grecii au avut posibilitatea să le cunoască. 

De ce anume sînt legate aceste înnoiri şi de ce 
s-au produs ele în lumea greacă? A răspunde la 
asemenea întrebări însemna a cerceta ansamblul 
condiţiilor care au condus Grecia de la civilizaţia 
palaţială miceniană, destul de apropiată de regatele 
orientale din acea vreme, la universul social şi spi¬ 
ritual al Pofis-ului. Instituirea cetăţii nu reprezintă 
numai o serie de transformări economice şi politice: 
ea implică şi o schimbare a mentalităţii, descoperi¬ 
rea unui alt orizont intelectual, elaborarea unui nou 
spaţiu social, centrat pe agora, piaţa publică. Dis¬ 
pariţia personajului micenian Anax, prinţul a cărui 
putere supremă controlează şi reglementează, prin 
intermediul scribilor, întreaga viaţă socială — pro¬ 
movarea cuvîntului care devine (în întrebuinţarea sa 
profană şi în calitate de dezbatere liberă, discuţie, 
argumentare contradictorie) arma politică prin exce¬ 
lenţă, instrumentul supremaţiei în stat — caracterul 
pe deplin public conferit manifestărilor vieţii sociale 
ca şi producţiilor spiritului, înfăţişate de acum 
înainte, sub forma unor scrieri, privirilor tuturor 
cetăţenilor, dacă sînt legi sau decrete, ori supuse 

criticii şi controversei, cînd e vorba de opere indivi¬ 
duale — înlocuirea vechilor raporturi ierarhice de 
dominaţie şi supunere cu un nou tip de legături so¬ 
ciale bazate pe simetrie, reversibilitate şi recipro¬ 
citate între cetăţeni definiţi ca «asemănători» sau 
«egali» - abandonarea vechii atitudini faţă de 
tradiţie, care nu mai este privită ca un adevăr 
imuabil, ce trebuie respectat şi repetat fără a i se 
aduce vreo schimbare, ci dimpotrivă, ca efort al 
fiecărui om de a se delimita de aceasta, de a-şi afir¬ 
ma originalitatea luînd distanţă faţă de înaintaşi, 
ale căror afirmaţii sînt continuate, rectificate sau 
respinse în întregime: toate aceste trăsături demon¬ 
strează că secularizarea, «raţionalizarea», geome- 
trizarea gîndirii, ca şi dezvoltarea unui spirit inven¬ 
tiv şi critic, s-au realizat prin intermediul unei 
praxis sociale chiar în momentul în care ele erau 
exprimate, la fizicienii şcolii din Milet, într-o teorie 
a naturii. Cea dintîi sophia, aceea a «înţelepţilor» 
Greciei, a fost o reflecţie morală şi politică. Ea a 
căutat să definească bazele unei noi ordini omeneşti 
menită să înlocuiască puterea absolută a monarhu¬ 
lui sau a nobililor şi potentaţilor cu o lege egalitară, 
comună tuturor. Cetatea capătă atunci forma unui 
cosmos circular şi centrat: fiecare cetăţean, ase¬ 
mănător tuturor celorlalţi, va fi rînd pe rînd supus 
şi conducător şi va trebui, în mod succesiv, urmînd 
scurgerea ordonată a timpului, să ocupe şi să cedeze 
toate poziţiile simetrice care compun spaţiul civic. 
Aceasta este imaginea cosmosului social, reglat de 

isonomia, pe care o regăsim proiectată de ionieni 
asupra universului fizic, la începuturile filosofiei. 
Vechile teogonii erau integrate unor mituri ale 
suveranităţii provenite din ritualurile regale. Noul 
model al lumii pe care îl elaborează fizicienii din 
Ionia este inseparabil, în cadrul său geometric, de 
formele instituţionale şi de structurile mentale pro¬ 
prii Polis-ului. 

Astfel poate fi rezumată teza expusă, în 1962, 
în această carte de dimensiuni reduse. Cît de vala¬ 
bilă mai este ea astăzi? Problema comportă două 
aspecte. Mai întîi, care ar fi noile elemente de in¬ 
formaţie, interpretările diferite, avansate între timp, 
ce trebuie luate în considerare? Apoi, care ar fi as¬ 
pectele asupra cărora eu însumi am ajuns să-mi 
completez, să-mi nuanţez ori să-mi schimb punctul 
de vedere? 

Să începem cu începutul: lumea miceniană. 
Descifrarea, în 1956, de către J. Chadwick şi M. 
Ventris, a tăbliţelor în linear B de la Pylos, Micene, 
Cnossos, Theba, Tirint şi Orchomenos a lărgit 
brusc şi a modificat pe de-a-ntregul cunoştinţele pe 
care le aveam despre cea mai veche perioadă din 
trecutul grec: eleniştii dispuneau acum de o docu¬ 
mentaţie scrisă cu privire la instituţiile sociale şi 
militare, la activitatea tehnică şi economică, la zeii 
şi cultele aheenilor între veacurile al XlV-lea şi al 
Xll-lea; oricît de lacunară era această documentaţie 
şi oricît de nesigură, în destule privinţe, ea dez¬ 
văluia existenţa unei civilizaţii palaţiale complet 

diferită de ceea ce ne imaginam înainte, cînd tre¬ 
buia să ne limităm la mărturia lui Homer, poste- 
rioară cu cel puţin patru secole. Or, cu toate că de 
ntunci încoace studiile de filologie miceniană au pro¬ 
gresat, nici o descoperire a vreunui nou corpus de 
texte nu a venit să răstoarne tabloul regatelor 
miceniene pe care, mergînd pe urmele altor savanţi, 
m-am socotit în măsură a-1 schiţa, nici să conteste 
concluziile pe care le trăsesem. 

Totuşi, o formulă întrebuinţată de mine îmi 
pare a fi cel puţin discutabilă. în legătură cu suve¬ 
ranul micenian, Anax, am vorbit despre un rege di¬ 
vin, despre o putere supraomenească. N-aş mai 
spune acelaşi lucru azi. Aş scrie doar că Anax, pe 
lîngă celelalte funcţii ale sale, îndeplineşte şi un rol 
religios, ceea ce nu implică în mod necesar faptul că 
persoana sa ar fi fost divinizată şi nici că l-am 
putea asimila figurii Regelui-magician, stăpînitor al 
timpului şi al fecundităţii pămîntului, aşa cum ni-1 
prezintă J. G. Frazer în cartea sa Creanga de aur 
şi cum îl întîlnim în anumite texte ale unor elenişti, 
văzut prin prisma antropologiei engleze, texte din 
care mă inspirasem în această problemă, îndeosebi 
acelea ale profesorului meu Louis Gernet. 

Sarcina de a se pronunţa asupra perioadei vea¬ 
curilor întunecate le revine în exclusivitate arheolo¬ 
gilor. Şi ei au facut-o. într-un sfert de secol, au adu¬ 
nat recolta unor descoperiri ce au creat posibilita¬ 
tea de a fi precizat modul în care, după declinul ce 
a urmat prăbuşirii civilizaţiei miceniene, se declan- 

şează, între secolele al Xl-lea şi al VUI-lea, schim¬ 
bările tehnice, demografice şi economice, apar noile 
forme de posesie şi de lucrare a pămîntului care 
aveau să ducă la acea «revoluţie structurală» despre 
care vorbeşte englezul A. Snodgrass şi din care s-a 
ivit Cetatea-Stat clasică. Mutaţia intelectuală 
datorită căreia, pornindu-se de la mit, se ajunge la 
o gîndire raţională şi care face obiectul cercetării 
mele se găseşte astfel plasată într-un context mai 
clar definit. 

Pentru a rămîne în planul datelor faptice, obser¬ 
vaţiile mele despre instituirea, odată cu Polis- ul, a 
unui nou spaţiu social, izomorf şi centrat, trebuie să 
ţină seama de toate studiile recente cu privire la 
planul oraşelor arhaice, la organizarea teritoriului 
rural al cetăţilor (chora) şi, mai ales, cu privire la 
importanţa întemeierii coloniilor, mai detaşate de 
vechile tradiţii urbane şi care reprezintă, pentru 
apariţia unor modele spaţiale mai riguroase, un cen¬ 
tru de experimentare şi înnoire. 

De asemenea, observaţiile formulate de mine 
pentru a indica rolul pe care l-au putut juca, în cali¬ 
tate de instrument al mutaţiei intelectuale, pe de o 
parte scrierea fonetică, pe de alta redactarea şi 
prezentarea publică a legilor, îşi găsesc continuarea 
necesară în dezbaterea iniţiată de către elenişti, în 
cursul ultimelor decenii, cu privire la consecinţele 
pe care le-a avut, pentru gîndirea raţională greacă, 
trecerea de la o civilizaţie orală la o cultură în care 
scrierea ocupă, în funcţie de sectoarele vieţii sociale 

şi de domeniile creaţiei literare, filosofice sau 
ştiinţifice, un loc mai mult sau mai puţin prepon¬ 
derent. 

In ceea ce priveşte corespondenţa şi concomi- 
tenţa temelor legii, ordinii şi egalităţii în gîndirea 
morală şi politică, pe de o parte, şi în filosofia 
naturii, pe de alta, ar trebui dezvoltate, mai mult 
decît am făcut-o eu, comparaţiile între Solon, legiui¬ 
torul atenian, şi Thales, cel dintîi dintre «fizicienii» 
Şcolii din Milet; ar trebui, totodată — pentru a ilus¬ 
tra rolul capital atribuit, în decursul secolului al 
Vl-lea, noţiunilor de isonomie şi de transferare a pu¬ 
terii la centru, en mesoi, pentru ca nimeni să nu 
mai domine pe nimeni — să se adauge la exemplul 
lui Maiandrios (Herodot, III, 142), la care m-am re¬ 
ferit, exemplele paralele ale lui Demonax din Cy- 
rene, către anul 550 (IV, 61), Aristagoras din Milet 
(V, 37), Cadmos din Cos (VII, 164) şi, bineînţeles, 
al lui Solon care, la începutul secolului al Vl-lea, se 
mîndrea că a ştiut să păstreze to ison, egalitatea. 

Dar să trecem acum la acele probleme de fond 
asupra cărora s-ar cuveni să dăm unele lămuriri, fie 
pentru că abordarea lor a fost modificată de pro¬ 
gresul cercetărilor, fie pentru că alţi savanţi le-au 
tratat dintr-o perspectivă diferită. 

Din lectura cărţii mele s-ar putea trage con¬ 
cluzia că soarta gîndirii greceşti, al cărei curs încer¬ 
cam să-l trasez, s-a jucat între doi termeni: mitul şi 
raţiunea. Luată în această accepţiune simplistă şi 

categorică, interpretarea ar constitui, după părerea 
mea, un non-sens. Am arătat cît se poate de limpe¬ 
de că grecii nu au născocit Raţiunea, înţeleasă ca 
o categorie unică şi universală, ci o raţiune, aceea 
al cărei instrument este limbajul şi care oferă posi¬ 
bilitatea de a acţiona asupra oamenilor iar nu de a 
transforma natura, o raţiune politică în sensul în 
care Aristotel defineşte omul ca animal politic. Dar 
sîntem oare îndreptăţiţi să vorbim despre o raţiune 
greacă, la singular? Dacă, aşa cum am făcut eu, nu 
ne mai limităm la filosofia milesiană din secolul al 
Vl-lea, ci luăm în consideraţie progresele ulterioare 
ale reflecţiei filosofice, corpusul tratatelor medicale, 
redactarea unor cercetări istorice ca acelea ale lui 
Herodot şi Thucydides, cercetările matematice, as¬ 
tronomice, acustice şi optice, sîntem obligaţi să nu¬ 
anţăm simţitor tabloul schiţat şi să ne referim la 
diverse tipuri de raţionalitate, care manifestă o 
atenţie diferită în observarea realului sau în ceea 
ce priveşte cerinţele formale ale demonstraţiei şi ale 
căror demersuri, procedee intelectuale, principii şi 
scopuri nu sînt identice. 

Acest adevăr referitor la raţiune este valabil în 
aceeaşi măsură şi pentru mit. Lucrările recente de 
antropologie ne semnalează pericolul tentaţiei de a 
face din mit un fel de realitate mentală înscrisă în 
natura umană şi care ar acţiona pretutindeni şi în¬ 
totdeauna, fie devansînd, fie însoţind, fie aflîndu-se 
în spatele operaţiunilor propriu-zis raţionale. în 
cazul grecilor, două motive ne îndeamnă la prudenţă 

şi ne impun să distingem în gîndirea mitică forme 
şi nivele deosebite. Cuvîntul «mit» ne vine de la 
greci. Dar el nu avea pentru cei care îl întrebuinţau 
în vremurile arhaice sensul pe care i-1 dăm noi 
astăzi. Mythos înseamnă «vorbă», «povestire». El nu 
se opune, dintru început, lui logos, al cărui sens 
iniţial este tot acela de «vorbă, discurs» şi care ulte¬ 
rior va desemna inteligenţa şi raţiunea. Abia cu 
începere din secolul al V-lea, în cadrul unor 
expuneri filosofice sau al unor cercetări istorice, 
mythos, opus lui logos, va căpăta o nuanţă peiora¬ 
tivă, ajungînd să desemneze o afirmaţie neînteme¬ 
iată care nu se sprijină pe o demonstraţie riguroa¬ 
să ori pe o mărturie credibilă. Dar chiar şi în acest 
caz, mythos, descalificat din punct de vedere al veri¬ 
dicităţii datorită contrastului dintre el şi logos, nu 
se aplică vreunei categorii anume de povestiri sacre 
despre zei sau eroi. Multiform asemeni lui Proteus, 
el desemnează realităţi foarte diverse: teogonii şi 
cosmogonii, de bună seamă, dar şi povestiri de tot 
felul, genealogii, basme pentru copii, proverbe, isto¬ 
rioare moralizatoare, sentenţe tradiţionale; altfel 
spus, tot ce se transmite parcă spontan din gură în 
gură. Mythos se prezintă, aşadar, în contextul grec, 
nu ca o formă particulară de gîndire, ci ca totalitate 
a ceea ce vehiculează şi difuzează, cu prilejul unor 
contacte, întîlniri şi conversaţii întîmplătoare, acea 
forţă fără chip, anonimă şi insesizabilă, pe care Pla¬ 
fon o numeşte Pheme, Zvonul. 

Or tocmai acest Zvon, care constituie substanţa 
mythos-ului grec, se sustrage unei analize directe; 
de unde un motiv în plus de a manifesta prudenţă, 
în civilizaţiile tradiţionale care şi-au păstrat carac¬ 
terul oral, etnologii, cînd îşi desfăşoară cercetarea 
pe teren, pot auzi felurite povestiri ce formează, prin 
repetare, trama cunoştinţelor comune ale membri¬ 
lor grupului. Dar, pentru Grecia, nu avem şi nu 
vom avea niciodată decît texte scrise. Miturile ei nu 
ajung pînă la noi vii, ci prin intermediul cuvintelor 
reluate şi modificate neîncetat de Zvon; ele sînt fi¬ 
xate definitiv în operele poeţilor epici, lirici şi tra¬ 
gici care le folosesc în funcţie de propriile lor cerinţe 
estetice conferindu-le astfel, prin perfecţiunea for¬ 
mei, o dimensiune literară. Culegerile pe care, în 
epoca elenistică, erudiţii le alcătuiesc adunînd sis¬ 
tematic, transcriind şi clasificînd tradiţiile legendare, 
pentru a le regrupa şi a le potrivi laolaltă sub forma 
unor compilaţii mitologice, au toate un caracter de 
operă scrisă, elaborată de un autor anume. 

Aşadar, astăzi nu se pune problema de a aşeza 
mitul şi raţiunea faţă în faţă, ca doi adversari bine 
individualizaţi, fiecare avînd propriile sale arme, ci 
de a compara, printr-o analiză riguroasă a textelor, 
felul cum «funcţionează» discursul teologic al unui 
poet ca Hesiod spre deosebire de textele filosofilor 
sau ale istoricilor, de a sesiza divergenţele în moda¬ 
lităţile de realizare a compoziţiei, în organizarea şi 
desfăşurarea povestirii, jocurile semantice, logica 
naraţiunii. 

E ceea ce m-am străduit să fac, împreună cu 
mulţi alţii, din 1962 pînă azi, pentru a desluşi mai 
limpede, în specificul lor, căile pe care, în vechea 
Grecie, s-a ajuns treptat la conturarea figurilor 
unui mythos conceput ca poveste şi opuse mai net 
acelora ale unui logos conceput ca raţionament va¬ 
lid şi întemeiat. 

Din observaţiile precedente privind formele pe 
care le îmbracă miticul şi raţionalul decurge o nouă 
problemă, şi nu una dintre cele mai neînsemnate. 
Care este locul acordat matematicii în interpretarea 
mea şi în ce măsură o atare interpretare poate rele¬ 
va înnoirile aduse de greci în acest domeniu? Alt¬ 
fel spus, trebuie lămurit de ce şi cum au pornit-o 
grecii, între secolul al Vl-lea şi începutul secolului 
al III-lea, pe un drum ce avea să ducă, odată cu 
apariţia lui Euclid, la constituirea unei ştiinţe 
demonstrative, aplicabilă unor obiecte «ideale» şi 
care, plecînd de la un număr restrîns de postulate, 
axiome şi definiţii, va opera printr-o înlănţuire de 
propoziţii riguros deduse unele din altele, astfel încît 
validitatea fiecăreia să fie asigurată de caracterul 
formal al probelor ce au demonstrat-o, în desfă¬ 
şurarea raţionamentului. 

Recunosc că nu am abordat direct această pro¬ 
blemă. Motivul pentru care nu am făcut-o nu este 
doar faptul că, neavînd competenţa unui istoric al 
matematicii, nu dispuneam de instrumentele nece¬ 
sare pentru a o rezolva. Fiind, însă, preocupat în 

primul rînd de înţelegerea condiţiilor care au pro¬ 
dus o modificare generală a mentalităţii şi care au 
introdus un fel de ruptură în istoria gîndirii, mi-am 
îndreptat atenţia asupra instituirii unei forme cu 
totul noi de reflecţie morală şi politică şi, deopotrivă, 
de cercetare a naturii, pentru a evidenţia legăturile 
dintre cele două tipuri de schimbare. Din acest 
punct de vedere, matematica nu se afla în centrul 
preocupărilor mele şi nici nu impunea o tratare spe¬ 
cială. Eram înclinat să cred, alături de o seamă de 
istorici ai ştiinţelor precum A. Szabo, în Ungaria, 
sau G. E. R. Lloyd, în Anglia, că avîntul dat de 
greci acestei discipline se înscria perfect în linia 
transformărilor intelectuale al căror punct de ple¬ 
care încercam să-l precizez. 

în acest sens, modul meu de a vedea lucrurile 
era apropiat de opiniile lui A. I. Zaiţev, expuse pe 
larg în volumul colectiv publicat recent, sub con¬ 
ducerea lui E. D. Frolov, la Leningrad, în 1985. 
Zaiţev observă, pe urmele lui Karl Jaspers, că, 
între secolele al VH-lea şi al II-lea înaintea erei 
noastre, se produc în cadrul unor civilizaţii atît de 
diferite unele de altele precum China, India, Ira¬ 
nul, Iudeea şi Grecia, schimbări profunde ale uni¬ 
versului religios tradiţional: confucianismul, bud- 
dhismul, zoroastrismul, profetismul iudaic, iar în 
Grecia căutarea filosofică a Adevărului. Numai că 
această similitudine pune în lumină specificitatea 
cazului grec. Aici schimbările nu se manifestă în 
interiorul sferei religioase. Alături de religie şi în 



PREFAŢĂ 


21 


afara acesteia, uneori în opoziţie deschisă cu anu¬ 
mite credinţe sau practici oficiale, se instituie o 
formă de gîndire ce îşi propune să acceadă la 
adevăr prin intermediul unei căutări personale, cu 
caracter cumulativ, fiecare gînditor combătînd afir¬ 
maţiile predecesorilor săi cu argumente care, dato¬ 
rită naturii lor raţionale, vor putea fi, la rîndul lor, 
contestate. Deşi, pentru a explica această răsturna¬ 
re, Zaiţev pune accentul în principal pe răspîndirea 
metalurgiei fierului, care înlocuieşte metalurgia 
bronzului, şi pe zdruncinarea structurilor sociale 
provocată de această înlocuire, el subliniază şi fap¬ 
tul că originalitatea Greciei ţine de forma aparte pe 
care a îmbrăcat-o aici puterea statală, de consti¬ 
tuirea acelui Polis antic, implicînd participarea tu¬ 
turor cetăţenilor la administrarea treburilor ob¬ 
şteşti şi caracterul pe deplin public al activităţilor 
colective. 

Desigur, teza aceasta generală nu-i poate scuti 
pe specialişti de o cercetare comparativă a cunoş¬ 
tinţelor geometrice şi algebrice ale grecilor, a pro¬ 
cedeelor demonstrative utilizate de ei, pentru a fi 
confruntate cu acelea ale egiptenilor şi babylonie- 
nilor, precum şi cu ale indienilor şi chinezilor şi pen¬ 
tru a fi stabilite eventualele influenţe sau filiaţii 
dintre ele. Un asemenea tip de cercetare a fost abor¬ 
dat, în Franţa, de Maurice Caveing; concluziile 
sale cu privire la originalitatea matematicii greceşti 
confirmă şi întăresc interpretarea mea, aducîndu-i 
unele precizări. 

Totuşi, discuţia este relansată astăzi de către is¬ 
toricii matematicii prin lucrarea publicată în 1963 
de unul dintre cei mai savanţi dintre ei, B. L. Van 
der Waerden, sub titlul Geometry and Algebra in 
Ancient Civilizations. Autorul îşi întemeiază afir¬ 
maţiile pe ceea ce el numeşte o triplă descoperire. 
Este vorba, mai întîi, de concluziile pe care A. 
Seidenberg a considerat că le poate desprinde din 
instrucţiunile care, în manualele indiene datînd 
din anii 500-200 î. d. Chr., stabilesc normele de con¬ 
strucţie a altarelor pentru sacrificii; locul ocupat în 
această reglementare de «teorema lui Pythagoras» 
ar implica, după opinia lui Seidenberg, faptul că al¬ 
gebra babyloniană, geometria greacă şi geometria 
indiană au o origine comună. Compararea, în conti¬ 
nuare, a tratatelor chineze de artă aritmetică cu cor¬ 
pusul de probleme babyloniene ar scoate la iveală 
similitudini atît de evidente încît s-ar impune con¬ 
cluzia existenţei unei surse comune, teoremei lui 
Pythagoras revenindu-i un rol de frunte. în sfîrşit, 
observaţiile lui A. Thom şi A. S. Thom referitoare 
la dispunerea monumentelor megalitice în sudul An¬ 
gliei şi în Scoţia ar aduce dovada că în aceste con¬ 
strucţii apar nişte «Pythagorean Triangles», adică 
triunghiuri rectangulare ale căror laturi sînt mul¬ 
tipli întregi ai unei singure şi aceleiaşi unităţi de 
măsură. 

Pornind de la aceste studii, B. L. Van der 
Waerden se consideră îndreptăţit să avanseze 
următoarea ipoteză: în epoca neolitică a existat în 



PREFAŢĂ 


23 


Europa Centrală, între anii 3000 şi 2000 înaintea 
erei noastre, o «ştiinţă matematică»; ea s-a propa¬ 
gat în Marea Britanie, în Orientul Apropiat, în 
India şi în China. Mai este oare nevoie să spun că 
această teorie - care avea, poate, în ochii autorului 
ei, dublul avantaj de a pune pe seama îndepărtaţilor 
noştri strămoşi europeni născocirea matematicii şi 
de a o corela cu anumite scopuri rituale - a fost 
primită de majoritatea specialiştilor cu un profund 
scepticism, fundamentarea ei fiind socotită extrem 
de şubredă? Menţionez doar numele lui W. R. 
Knorr, care i-a adus o critică riguroasă şi la obiect. 

Nu am calitatea de a interveni în această dis¬ 
pută. Dar aş dori să subliniez un singur lucru, care 
mă priveşte în mod direct. B. L. Van der Waerden 
notează că grecii au cunoscut şi ei întrucîtva această 
«ştiinţă neolitică», însă, adaugă el, «au transfoimat-o 
pe de-a-ntregul, creînd o ştiinţă deductivă bazată pe 
definiţii, postulate şi axiome». Or tocmai această 
«totală transformare», pentru a fi explicabilă, îmi 
pare că ar trebui plasată în acel context intelectu¬ 
al ale cărui caracteristici majore am încercat să le 
reliefez, arătînd legătura sa cu formele sociale de 
gîndire şi de viaţă ce definesc Polis -ul grec. 


Iulie 1987 
J.-P. VERNANT 

Odată cu descifrarea linearului B micenian, da¬ 
tarea primelor texte greceşti de care dispunem a 
fost decalată cu o jumătate de mileniu în urmă. 
Această adîncire a perspectivei cronologice modifică 
întreg cadrul în care se situează problema originilor 
gîndirii elenice. Cea mai veche lume greacă, aşa 
cum ne-o evocă tăbliţele miceniene, se înrudeşte, în 
multe din trăsăturile sale, cu regatele Orientului 
Apropiat din aceeaşi epocă. Textele în linear B de 
la Cnossos, Pylos sau Micene şi cele scrise în cune¬ 
iforme din arhivele găsite în Ugarit, la Alalakh, la 
Mari sau în Hattuşa hittită, ne dezvăluie un tip de 
organizare socială identic, un mod de viaţă asemă¬ 
nător, caractere umane apropiate. Dar tabloul se 
schimbă cînd îl citim pe Homer: în Iliada descope¬ 
rim o altă societate, alţi oameni, o lume deja 
deosebită, ca şi cum, încă din vremurile homerice, 
grecii nu mai puteau desluşi prea bine chipul civi¬ 
lizaţiei miceniene de care erau legaţi şi pe care ere- 

deau că o fac să renască din trecut, prin glasul 
aezilor. 

Or, tocmai această ruptură intervenită în isto¬ 
ria omului grec trebuie noi să încercăm a o înţelege 
şi a o situa cu exactitate. Căci dacă religia şi mito¬ 
logia Greciei clasice se trag nemijlocit - aşa cum a 
arătat în special M. P. Nilsson - din trecutul mice- 
nian 1 , în alte domenii ruptura se vădeşte a fi pro¬ 
fundă. Cînd, în secolul al XH-lea înaintea erei 
noastre, puterea miceniană se năruie sub invazia 
triburilor doriene care năvălesc în Grecia conti¬ 
nentală, în incendiul ce devastează rînd pe rînd 
Pylos şi Micene nu piere doar o dinastie, ci este dis¬ 
trus pentru totdeauna un anume tip de regalitate, 
este abolită definitiv şi în întregime o formă de 
viaţă socială centrată în jurul palatului, dispare din 
orizontul grec un personaj, Regele divin. Prăbuşirea 
sistemului micenian depăşeşte cu mult, prin con¬ 
secinţele sale, domeniul istoriei politice şi sociale. 
Ecoul ei se răsfrînge şi asupra omului grec; ea îi 
modifică universul spiritual şi îi transformă unele 
din atitudinile psihologice. Astfel încît diminuarea 


1. Martin P. NiLSSON, The Minoan-mycenaean religion and 
its survival in greek religion, ed. a 2-a, Lund, 1950; cf. şi 
Charles PlCARD, Les religions prehelleniques, Paris, 1948, şi La 
forma tion du polytheisme hellenique et les recents problemes 
relatifs au lineaire B, în Elements orientaux dans la religion 
grecque ancienne, Paris, 1960, p. 163-177; G. Pugliese Car- 
KATKLL1, Riflessi di culţi micenei nelle tabel le di Cnosso a 
Filo, în Studi in onore de U. E. Paoli, Florenţa, 1955, p. 1-16; 
L. A. Htkiaa, La religione greca nei testi micenei, în Numen, 
!>, 1958, p. 18-57. 

rolului jucat de Rege, la capătul îndelungatei şi 
sumbrei perioade de izolare şi de reaşezare pe care 
o numim Evul Mediu grecesc, a putut pregăti apa¬ 
riţia a două înnoiri inseparabile: instituirea Cetăţii 
şi naşterea unei gîndiri raţionale. De fapt, atunci 
cînd, către sfîrşitul epocii geometrice (900-750), 
grecii îşi reiau, în Europa şi în Ionia, legăturile cu 
Orientul întrerupte timp de mai multe secole, cînd 
redescoperă, prin intermediul civilizaţiilor care dăi- 
nuiseră în aceste locuri, unele aspecte ale propriu¬ 
lui lor trecut din epoca bronzului, ei nu pornesc pe 
calea imitaţiei şi asimilării, cum făcuseră micenie- 
nii. In plină renaştere orientalizantă, elenismul îşi 
afirmă identitatea în raport cu Asia, ca şi cum, prin 
reînnoirea legăturii sale cu Orientul, ar fi dobîndit 
o mai clară conştiinţă de sine. Grecia se recunoaşte 
într-o anume formă de viaţă socială şi într-un tip de 
gîndire care-i definesc, în propriii săi ochi, origi¬ 
nalitatea şi superioritatea asupra lumii barbare: 
refuzînd să-i mai acorde Regelui o putere nelimitată, 
exercitată în lipsa oricărui control în taina palatu¬ 
lui său, viaţa politică grecească se vrea obiectul unei 
dezbateri publice, la lumina zilei, în Agora, dezba¬ 
tere realizată de cetăţeni definiţi ca egali, pentru ca¬ 
re statul reprezintă preocuparea comună a tuturor; 
renunţînd la vechile cosmogonii asociate unor ritu¬ 
aluri regale şi unor mituri ale suveranităţii, o 
gîndire nouă încearcă să întemeieze ordinea lumii 
pe raporturi de simetrie, de echilibru şi de egalitate 
între diversele elemente care alcătuiesc cosmosul. 

Dacă dorim să întocmim actul de naştere al 
Raţiunii greceşti, să urmărim modul în care aceas¬ 
ta a reuşit să se elibereze de mentalitatea reli¬ 
gioasă, să arătăm ce-i datorează ea mitului şi cum 
l-a depăşit, trebuie să procedăm la o comparare şi 
o confruntare a fundalului micenian cu acea cotitură 
petrecută între secolele al VIII-lea şi al VH-lea, cînd 
Grecia o ia din nou de la capăt şi explorează căile 
ce-i sînt proprii: epocă a unei mutaţii hotărîtoare 
care, chiar în momentul cînd triumfă stilul orien- 
talizant, întemeiază regimul Polis -ului şi asigură, 
prin această laicizare a gîndirii politice, instau¬ 
rarea fllosoflei. 



Capitolul I 


CADRUL ISTORIC 


La începutul celui de-al doilea mileniu, Medi- 
terana nu reprezintă încă, pentru ţărmurile sale 
opuse, o demarcaţie între Orient şi Occident. Legă¬ 
turile lumii egeene şi ale peninsulei greceşti se 
menţin neîntrerupte, atît în ceea ce priveşte popu¬ 
laţia cît şi cultura, pe de o parte cu podişul anato- 
lian, prin şiragul Cycladelor şi Sporadelor, pe de 
alta, prin Rhodos, Cilicia, Cipru şi coasta de nord 
a Siriei, cu Mesopotamia şi Iranul. Cînd Creta iese 
din Cicladic, în timpul căruia predomină relaţiile cu 
Anatolia, şi cînd edifică la Phaistos, Malia şi Cnos- 
sos prima sa civilizaţie palaţială (2000-1700), ea 
rămîne orientată către marile regate ale Orientului 
Apropiat. Asemănările dintre palatele cretane şi cele 
pe care le-au scos la iveală săpăturile recente la 
Alalakh, la cotul fluviului Orontes şi la Mari, pe 
drumul caravanelor ce leagă Mesopotamia de mare, 
au fost atît de frapante, încît aceste palate au 
putut fi considerate opera aceleiaşi şcoli de arhitecţi, 

pictori şi creatori de fresce 1 . Coasta siriană le ofe¬ 
rea cretanilor posibilitatea de a intra în contact şi 
cu Egiptul Regatului Nou, a cărui influenţă asupra 
lor, deşi nu a fost atît de hotărâtoare pe cît se pre¬ 
supunea în vremea lui Evans, este totuşi neîndo¬ 
ielnică. 

între anii 2000 şi 1900 î. d. Chr. o populaţie 
nouă invadează Grecia continentală. Casele sale, 
mormintele, securile de luptă, armele de bronz, 
uneltele, olăria - acea ceramică minyană cenuşie, 
atît de caracteristică - iată o serie întreagă de 
trăsături specifice care marchează ruptura cu oa¬ 
menii şi civilizaţia epocii anterioare, Heladicul vechi. 
Năvălitorii minyeni formează avangarda triburilor 
care vor veni în valuri succesive să se stabilească 
în Elada, se vor aşeza în insule, vor coloniza lito¬ 
ralul Asiei Mici, îşi vor croi drum în direcţia Medi- 
teranei occidentale şi către Marea Neagră, consti¬ 
tuind astfel lumea greacă aşa cum o cunoaştem noi 
în epoca istorică. Fie că au coborît din Balcani sau 
au venit din cîmpiile Rusiei de sud, aceşti strămoşi 
ai omului grec aparţin unor popoare indo-europene, 
diferenţiate deja prin limbă şi vorbind un dialect 
grec arhaic. Apariţia lor pe ţărmurile Mediteranei 
nu constituie un fenomen izolat. O invazie similară 
are loc aproximativ în aceeaşi epocă de cealaltă 
parte a mării prin venirea hittiţilor indo-europeni în 
Asia Mică şi prin expansiunea lor de-a lungul 


1. Cf. Leonard W00LLEY, A forgotten Kingdom, Londra, 1953, 
i-ii Andre Parrot, Mission archeologique de Mari, II, Paris, 1958. 

podişului anatolian. Pe litoral, în Troada, continu¬ 
itatea culturală şi etnică, ce se menţinuse timp de 
aproape un mileniu, de la Troia I la Troia V (în¬ 
ceputul Troiei I: între 3000 şi 2600), este curmată 
brusc. Populaţia care întemeiază Troia VI (1900), 
cetate princiară mai puternică şi mai bogată ca ori- 
cînd, se înrudeşte îndeaproape cu minyenii din 
Grecia. Ea confecţionează aceeaşi ceramică cenuşie, 
modelată la roată şi arsă în cuptoare închise, care 
avea să se răspîndească în Grecia continentală, în 
insulele ionice, în Thessalia şi peninsula Chal- 
cidică. 

Afinităţile dintre cele două popoare de pe ţăr¬ 
murile opuse ale Mediteranei sînt evidenţiate şi de 
un alt element de civilizaţie. Odată cu oamenii 
Troiei VI, în Troada îşi face apariţia calul. «Cea 
bogată în cai» - acesta este epitetul care, în stilul 
formulelor preluate de Homer dintr-o străveche 
tradiţie orală, aminteşte în continuare de opulenţa 
ţinutului dardanic. Faima cailor Troiei, ca şi aceea 
a ţesăturilor ei, a contribuit, fără îndoială, la tre¬ 
zirea interesului aheenilor faţă de această regiune 
chiar înaintea expediţiei lor războinice, expediţie 
care, prin distrugerea cetăţii lui Priam (Troia VII a), 
va servi drept punct de plecare legendei epice. Ca 
şi minyenii din Troada, cei din Grecia cunoşteau ca¬ 
lul: ei trebuie să fi practicat creşterea cailor în ste¬ 
pele unde trăiseră înaintea venirii lor în Grecia. 
Preistoria zeului Poseidon arată că, mai înainte de 
a fi stăpînitorul mării, un Poseidon cabalin, Hippos 

sau Hippios, asocia, în mintea primilor eleni, ca şi 
a altor popoare i.-e., tema calului cu un întreg 
complex mitic: cal - element umed; cal - ape 
subpămîntene, lume infernală, fecunditate; cal - 
vînt, vijelie, nor, furtună... 2 Locul, importanţa şi 
prestigiul calului într-o societate depind în bună 
măsură de folosirea lui în scopuri militare. Primele 
documente greceşti care ne lămuresc în această 
privinţă datează din secolul al XVI-lea: pe unele 
stele funerare descoperite în cercul de morminte cu 
groapă de la Micene (1580-1500), apar scene de 
bătălie sau de vînătoare înfăţişînd un războinic în 
picioare pe carul său, purtat în goana cailor. în 
această perioadă, minyenii, amestecaţi organic cu 
populaţia locală de origine asiatică, erau stabiliţi 
deja de multă vreme în Grecia continentală, unde 
viaţa urbană începuse să se dezvolte în jurul cetă¬ 
ţilor fortificate, reşedinţe ale căpeteniilor. Ei au in¬ 
trat în contact cu Creta minoică, aflată în plină în¬ 
florire după înnoirea ce a urmat reconstruirii pa¬ 
latelor, distruse pentru prima dată către anul 1700. 
Creta le-a dezvăluit un mod de viaţă şi de gîndire 
cu totul nou pentru ei. Se declanşase deja procesul 
de cretizare treptată a lumii miceniene, care avea 
să ducă, după 1450, la naşterea unei civilizaţii pa- 
laţiale comune pe insulă şi în Grecia continentală. 
Dar carul de luptă, un car uşor tras de doi cai, nu 
poate fi considerat ca fiind adus diri Creta. Pe 


2. Cf. F. Schachermeyer, Poseidon tind die Entstehung des 
(irwchischen Gotterglaubens, Berna, 1948. 

insulă, calul nu apare înainte de minoicul tîrziu I 
(1580-1450). Dacă a existat vreun împrumut, atunci 
mai degrabă minoenii le-ar fi datori micenienilor. în 
schimb, meşteşugul construirii carelor mai prezintă 
încă analogii între lumea miceniană sau aheeană, 
în curs de edificare, şi regatul hittiţilor ce adoptă, 
către veacul al XVI-lea, această tactică de luptă, 
împrumutînd-o de la vecinii săi de la răsărit, 
hurriţii din Mitanni, o populaţie neindo-europeană, 
dar care recunoaşte suzeranitatea unei dinastii 
indo-iraniene. Popoarelor familiarizate cu creşterea 
calului, construirea carelor le va fi pus noi probleme 
de selecţie şi dresaj. O mărturie în acest sens o con¬ 
stituie tratatul de hipologie redactat de un anume 
Kikkuli, din ţara Mitanni, şi tradus în hittită. în 
cadrul relaţiilor stabilite la începutul secolului al 
XlV-lea între hittiţi şi cei pe care aceştia îi numesc 
achaiwoi (aheenii sau micenienii), preocupările de 
ordin ecvestru vor juca un rol deosebit. Arhivele 
regale hittite de la Hattuşa, între alte referiri la 
Ahhiyawa (Achaia), menţionează şederea acolo a 
unor prinţi aheeni, printre care Tawagalawas (Eteo- 
cles?), veniţi la curtea hittită pentru a se perfecţiona 
în conducerea carului. Oare nu s-ar putea să existe 
o legătură între numele regelui hittit Mursilis şi cel 
al lui Myrtilos, conducătorul carului lui Oinomaos, 
binecunoscut din legenda lui Pelops, strămoş al 
dinastiei Atrizilor, regii din Micene? 

Oinomaos domneşte la Pisa, în Elida. El are o fiică, Hip- 
podameia. Cel ce vrea s-o ia de nevastă trebuie să-l întreacă 

pe tatăl ei în cursa de care. O înfrângere ar însemna 
moartea. Mulţi peţitori şi-au încercat norocul, însă Regele, 
ai cărui cai sînt de neînvins, i-a întrecut pe toţi, iar capetele 
lor împodobesc zidurile palatului. Cu ajutorul Hippodameiei, 
Pelops cumpără complicitatea lui Myrtilos, conducătorul de 
car al regelui: în toiul cursei, carul lui Oinomaos, a cărui 
osie fusese stricată înadins, se rupe. Această izbîndă în cursa 
de care îi aduce lui Pelops o îndoită răsplată : mîna fetei 
îmblînzitoare de cai şi domnia. Cît despre Myrtilos, con¬ 
ducătorul de car din cale-afară de priceput şi descurcăreţ, 
Pelops se va descotorosi de el la momentul potrivit. Zeii îl 
vor preschimba în constelaţia Auriga (Vizitiul). 

Povestea aceasta despre conferirea dreptului la domnie 
plasează întrecerea în cursa de care sub patronajul lui Po- 
seidon, străvechiul zeu-cal, ce nu mai apare, în această 
perioadă a civilizaţiei miceniene, sub aspectul său pastoral, 
ci ca stăpînitor al carelor, războinic şi aristocrat. în Corint, 
altarul lui Poseidon (un Poseidon Hippios şi Damaios), este 
ales pentru a marca punctul terminus al unei curse şi îl con¬ 
sacră pe învingător la sosire. Pe de altă parte, în legenda 
lui Pelops există o strînsă legătură între acesta şi Poseidon. 
Atunci cînd tînărul renaşte, după ce, într-o probă iniţiatică, 
murise tăiat în bucăţi şi fiert în cazanul tatălui său, el este 
pe dată «răpit» de către Poseidon. Zeul şi-l face «paj», con¬ 
form unei practici al cărei caracter arhaic s-a menţinut în 
societăţile. războinice din Creta şi pe care o consemnează 
Strabon, citîndu-1 pe Ephoros 3 : răpirea se încadrează într-un 
ceremonial riguros, cu daruri oferite de răpitor adolescen¬ 
tului care-i va împărtăşi felul de viaţă, trăind în izolare 
împreună cu el vreme de două luni. La eliberarea sa, băia¬ 
tul primeşte darurile ce i se cuvin potrivit tradiţiei: echipa¬ 
mentul de luptă, un bou şi o cupă. Poseidon îi oferă şi lui 
Pelops darul simbolizînd puterile pe care tînărul le-a 
dobîndit în preajma zeului : un car. 


3. Strabon, X, 483 c; cf. Louis Gernet, Droit et predroit en 
(irocc. ancienne ( L’annee sociologique, 1951, p. 389 sq.). 

Impunînd o ucenicie anevoioasă, însuşirea teh¬ 
nicii de luptă pe car a dus probabil la o specializare 
sporită a funcţiei războinice, trăsătură caracteristică 
pentru organizarea socială şi mentalitatea popoa¬ 
relor indo-europene. Pe de altă parte, necesitatea de 
a dispune de un mare număr de care, pentru a 
putea fi concentrate în caz de nevoie pe cîmpul de 
luptă, presupune existenţa unui stat centralizat 
îndeajuns de întins şi de puternic şi în care oamenii 
carelor, indiferent de privilegiile lor, să fie supuşi 
unei autorităţi unice. 

O asemenea forţă militară pare să fi avut, în- 
tr-adevăr, regatul micenian care, din anul 1450 - 
am aflat acest lucru odată cu descifrarea linearului 
B - a reuşit să domine Creta, să pună stăpînire pe 
palatul din Cnossos şi să-l păstreze sub puterea sa 
pînă la distrugerea lui definitivă, în incendiul din 
1400, provocat poate de o revoltă autohtonă. Expan¬ 
siunea miceniană dintre secolele al XlV-lea şi al 
Xll-lea face ca, în Mediterana orientală, locul cre- 
tanilor să fie luat aproape pretutindeni de aheeni, 
cu unele decalaje în timp datorate distanţelor geo¬ 
grafice. Chiar la începutul secolului al XlV-lea, ei 
colonizează Rhodosul. Poate că pe această insulă, 
aflată la adăpost de atacurile pornite de pe conti¬ 
nent, ar trebui plasat regatul Ahhiyawa, al cărui 
monarh este tratat de către regele hittit cu întrea¬ 
ga consideraţie cuvenită unui egal. Din Rhodos, 
regele Achaiei putea controla cele cîteva puncte de 
pe coasta anatoliană unde oamenii săi se stabilise¬ 
ră şi întemeiaseră aşezări. Prezenţa aheenilor este 

atestată în Milet (Milawunda sau Milawata hittită), 
în Colophon, în Claros, apoi - ceva mai la nord - 
în Lesbos, în Troada mai ales, cu care ei au între¬ 
ţinut relaţii strînse şi, în sfîrşit, pe coasta meridi¬ 
onală, în Cilicia şi Pamphylia. Tot la începutul se¬ 
colului al XlV-lea, micenienii se instalează în forţă 
în Cipru şi construiesc la Enkomi o cetate întărită 
asemănătoare celor din Argolida. De acolo, ajung pe 
coasta siriană, calea de trecere spre Mesopotamia şi 
Egipt. în Ugarit, care face negoţ cu aramă cu 
Ciprul, o colonie cretană îşi pune amprenta, în se¬ 
colul al XlV-lea, asupra culturii şi chiar a arhitec¬ 
turii oraşului. Locul ei este luat, în secolul următor, 
de o populaţie miceniană suficient de numeroasă 
pentru a ocupa un cartier al cetăţii. în aceeaşi 
perioadă, Alalakh, situat pe fluviul Orontes, poartă 
a Eufratului şi a Mesopotamiei, devine un impor¬ 
tant centru aheean. Mai la sud, aheenii pătrund 
pînă în Fenicia, la Byblos, şi pînă în Palestina. în 
toată această regiune se dezvoltă o civilizaţie 
comună cipro-miceniană, în care elementele minoice 
miceniene şi cele asiatice sînt contopite organic, civi¬ 
lizaţie dispunînd de o scriere derivată, ca şi sila- 
barul micenian, din linearul A. Egiptul, ce între¬ 
ţinuse un comerţ intens cu cretanii, îndeosebi în 
cursul secolului al XV-lea, li se deschide micenieni- 
lor, pe care îi primeşte fără vreo restricţie, între anii 
1400 şi 1340. Şi acolo, Keftiu, cretanii, sînt înlătu¬ 
raţi încetul cu încetul, în folosul concurenţilor lor; 
Creta încetează să mai joace, aşa cum o făcuse în 

perioada anterioară, rolul de intermediar între 
Egipt şi continentul grec. E cu putinţă ca o colonie 
miceniană să fi existat la El-Amarna cînd Amen- 
hotep IV, cunoscut sub numele de Akhenaton, se 
stabileşte aici între 1380 şi 1350, abandonînd vechea 
capitală, Teba. 

Se poate spune, aşadar, că în toate regiunile 
unde au ajuns, purtaţi de spiritul lor de aventură, 
micenienii ne apar legaţi îndeaproape de marile civi¬ 
lizaţii ale Mediteranei orientale şi integraţi acelei 
lumi a Orientului Apropiat care, în pofida diver¬ 
sităţii sale, constituie, prin amploarea contactelor, 
a schimburilor şi comunicaţiilor, un tot unitar. 

Descifrarea tăbliţelor în linear B a oferit un răs¬ 
puns anumitor întrebări puse de arheologie, dar a 
dat naştere altora noi. Problemelor curente de in¬ 
terpretare li se adaugă dificultăţi de citire a tex¬ 
telor: linearul B, derivat dintr-o scriere silabică 
făcută pentru a nota o altă limbă decît cea greacă, 
redă într-un mod foarte aproximativ sunetele dialec¬ 
tului vorbit de micenieni. Pe de altă parte, numărul 
documentelor de care dispunem este încă redus: pî- 
nă acum nu au fost descoperite arhive în adevăratul 
sens al cuvîntului, ci doar cîteva inventare anuale 
redactate pe cărămizi nearse, acestea urmînd a fi 
şterse, fără îndoială, pentru a fi refolosite şi păs- 
trîndu-se numai datorită faptului că au fost arse cu 
prilejul incendierii palatului. Un singur exemplu e 
de ajuns pentru a arăta lacunele informaţiei noas¬ 
tre şi precauţiile la care ne obligă acest lucru. Cu- 
vîntul te-re-ta, ce revine adesea în texte, a căpătat 
nu mai puţin de patru interpretări: preot, persoană 

îndeplinind o slujbă cu specific feudal (baron), om 
din damos obligat să plătească impozite, slujitor. 
Prin urmare, ne-ar fi imposibil să prezentăm un 
tablou al organizării sociale miceniene. Cu toate 
acestea, chiar şi cele mai divergente interpretări 
concordă în privinţa cîtorva elemente pe care am 
dori să le evidenţiem şi care pot ii considerate, 
ţinînd seama de sursele ce ne stau la dispoziţie, 
suficient de fondate. 

Viaţa socială apare centrată în jurul palatului, 
al cărui rol este deopotrivă religios, politic, militar, 
administrativ şi economic. în acest sistem de eco¬ 
nomie palaţială, cum a fost numit, regele concen¬ 
trează şi unifică în persoana sa toate elementele 
puterii, toate aspectele suveranităţii. Prin interme¬ 
diul scribilor, care formează o clasă profesională 
avînd un statut fixat prin tradiţie, şi cu ajutorul 
unei ierarhii complexe de demnitari ai palatului şi 
de inspectori regali, el controlează şi reglementează 
cu minuţiozitate toate sectoarele vieţii economice, 
toate domeniile activităţii sociale. 

In arhivele scribilor sînt contabilizate date cu privire la 
vite şi cultivarea pămîntului, la modul de concesionare a 
suprafeţelor cultivabile, evaluate în măsuri de cereale (fie 
taxe de redevenţă, fie cote de seminţe), - la diferitele meş¬ 
teşuguri specializate, cu alocaţiile de materii prime necesare 
şi cu comenzile de produse finite, - la mîna de lucru, 
disponibilă sau ocupată, - la sclavi, bărbaţi, femei şi copii, 
atît cei ai persoanelor particulare, cît şi cei ai regelui, - la 
contribuţiile de orice fel impuse de Palat fiecărui individ în 
parte şi colectivităţilor, consemnîndu-se bunurile deja livrate 

şi cele ce urmează a fi percepute, - la numărul de oameni 
care vor fi recrutaţi din anumite sate pentru a fi alcătuite 
echipajele de vîslaşi ale corăbiilor regale, - la componenţa, 
conducerea şi manevrele unităţilor militare, - la sacrificiile 
oferite zeilor şi cotele prevăzute pentru ofrande etc. 

Nu vedem cum, intr-o economie de acest fel, 
şi-ar afla locul comerţul privat. Chiar dacă există 
termeni a căror semnificaţie este aceea de a primi 
şi a da, nu găsim nicăieri dovada vreunei forme de 
plată în aur sau argint, nici a stabilirii unei 
echivalenţe între mărfuri şi metale preţioase. Se 
pare că distribuţia şi schimbul, ca şi producţia de 
bunuri, erau reglementate de administraţia regală. 
Toate produsele, lucrările prestate şi serviciile, în 
egală măsură sistematizate şi contabilizate, circulă 
şi sînt schimbate între ele, legînd laolaltă diferitele 
zone ale ţării, prin intermediul Palatului care diri¬ 
jează, din centrul reţelei, dublul circuit al impo¬ 
zitelor şi gratificaţiilor. 

S-a afirmat că am avea de-a face cu o regalitate 
birocratică. Termenul, cu rezonanţe mult prea mo¬ 
derne, subliniază unul din aspectele sistemului pe 
care propria sa logică îl conduce la un control din 
ce în ce mai riguros şi mai extins, ajungîndu-se pînă 
la consemnarea unor detalii care nouă ni se par 
nesemnificative. Acest termen impune comparaţia 
cu marile state fluviale din Orientul Apropiat, a 
căror organizare pare să corespundă, cel puţin în 
parte, unei necesităţi de coordonare pe scară largă 
a lucrărilor de desecări, de irigaţii şi de întreţinere 

a canalelor, indispensabile unei existenţe bazate pe 
cultivarea pământului. Să fi avut oare de rezolvat 
probleme asemănătoare şi regatele miceniene? 
Secarea lacului Copais a fost realizată într-adevăr 
în epoca miceniană. Dar cum rămîne cu câmpiile din 
Argolida, din Messenia şi din Attica ? Ni se pare 
puţin probabil ca anumite necesităţi tehnice de 
amenajare a solului conform unui plan de ansam¬ 
blu să fi putut suscita sau favoriza în Grecia o cen¬ 
tralizare administrativă extinsă. Economia rurală a 
Greciei arhaice ne apare dispersată la nivelul sa¬ 
tului, iar coordonarea lucrărilor nu depăşeşte grupul 
celor ce deţin terenuri învecinate. 

Lumea miceniană se deosebeşte de civilizaţiile 
fluviale ale Orientului Apropiat nu numai în dome¬ 
niul agriculturii. Deşi recunoaşte rolul Palatului ca 
pivot al vieţii sociale, L. R. Palmer evidenţiază 
totuşi trăsăturile care leagă societatea miceniană de 
lumea indo-europeană. Este frapantă mai ales ase¬ 
mănarea cu hittiţii care, cu toate că s-au orienta- 
lizat, au păstrat anumite instituţii caracteristice, 
legate de organizarea lor militară. în jurul regelui, 
marea familie hittită reuneşte personajele cele mai 
apropiate suveranului. Aceştia sînt demnitari ai 
Palatului, ale căror titluri le subliniază înaltele 
poziţii administrative, dar care îndeplinesc şi funcţii 
de comandă în armată. Ei formează, împreună cu 
oştenii din subordinea lor, un pankus, o adunare de 
reprezentanţi ai comunităţii hittite, grupînd laolaltă 
războinicii şi excluzînd restul populaţiei, conform 

acelei structuri-tip care în societăţile indo-europene 
îl opune pe războinic săteanului, păstor şi agricul¬ 
tor. Din rîndurile acestei nobilimi războinice, con¬ 
stituită într-o clasă separată şi ai cărei membri - 
cel puţin cei mai de seamă dintre ei - trăiesc pe 
feudele lor din munca ţăranilor legaţi de glie, sînt 
recrutaţi oamenii carelor, principala forţă a armatei 
hittite. La origine, instituţia pankus -ului dispunea 
de ample puteri, pe atunci monarhia fiind, se pare, 
electivă; mai apoi, pentru a fi evitate crizele de 
succesiune, ea îi va fi retras adunării războinicilor 
dreptul de a-1 ratifica pe noul rege; în cele din urmă 
pankus- ul, despre care se vorbeşte pentru ultima 
dată într-o proclamaţie a regelui Telepinus de la 
sfîrşitul secolului al XVI-lea, a căzut pesemne în 
desuetudine; regalitatea hittită se va fi apropiat ast¬ 
fel de modelul monarhiilor absolutiste orientale, 
sprijinindu-se nu atît pe o clasă de nobili, ale căror 
servicii militare stau la baza prerogativelor lor 
politice, cît pe o ierarhie de administratori depinzînd 
direct de rege 1 . 

Exemplul hittit a fost invocat de savanţii ce 
propuneau în locul interpretării «birocratice» a rega¬ 
lităţii miceniene o schemă care aducea în discuţie 
prezenţa unor caracteristici «feudale». De fapt, cele 
două expresii par a fi la fel de nepotrivite şi, prin 
însăşi contrapunerea lor, anacronice. La toate nive¬ 
lele administraţiei palaţiale, diverşii demnitari ai 


1. Cf. O. R. Gurney, The Hittites, Londra, 1952. 

Palatului sînt legaţi de rege printr-un jurământ in¬ 
dividual de supunere: ei nu sînt funcţionari în sluj¬ 
ba statului, ci slujitori ai regelui care au datoria, în 
posturile de încredere unde acesta i-a aşezat, să fie 
exponenţii puterii absolute de comandă, întruchipată 
de monarh. Astfel, în cadrul economiei palaţiale, pe 
lîngă o diviziune adesea foarte extinsă a înda¬ 
toririlor şi o specializare a funcţiilor, cu un puhoi de 
supraveghetori şi de supraveghetori-şefi, se con¬ 
stată o fluctuaţie în atribuţiile administrative, care 
se suprapun, fiecare reprezentant al regelui exerci¬ 
tând prin delegaţie, la nivelul său, o autoritate ce 
acoperă în esenţa ei întreaga arie a vieţii sociale, 
fără vreo îngrădire. 

Problema nu constă deci în a opune conceptul 
de regalitate birocratică celui de monarhie feudală, 
ci în a evidenţia, dincolo de elementele comune tu¬ 
turor societăţilor cu economie palaţială, acele trăsă¬ 
turi proprii societăţii miceniene ce ar putea lămuri 
cauzele pentru care acest tip de suveranitate nu a 
supravieţuit, în Grecia, prăbuşirii dinastiilor aheene. 

Dintr-o atare perspectivă, comparaţia cu hittiţii 
se dovedeşte fructuoasă. Ea scoate perfect în relief 
deosebirile ce separă lumea miceniană de civilizaţia 
palaţială din Creta care i-a servit drept model. 
Contrastul dintre aceste două tipuri de regalitate 
este vizibil în arhitectura palatelor lor 2 . Acelea din 
Creta, adevărate labirinturi de încăperi dispuse, 


2. J. D. S. Pendlebury, A handbook io the Palace ofMinos. 
Knossos with its dependencies, Londra, 1954; George E. 
Mylonas, Ancient Mycenae, Londra, 1957. 

într-o aparentă dezordine, în jurul unei curţi cen¬ 
trale, sînt construite la nivelul solului şi se deschid 
spre ţinutul înconjurător, fără vreun mijloc de 
apărare, prin drumurile largi care duc la palat. 
Castelul micenian, avînd în centru megaron -ul şi 
sala tronului, este o fortăreaţă înconjurată de ziduri, 
un sălaş al căpeteniilor, dominînd şi ţinînd sub 
supraveghere şesul de la poalele lui. Construită 
pentru a putea face faţă unui asediu, această 
cetăţuie adăposteşte, pe lîngă locuinţa princiară şi 
dependinţele ei, casele apropiaţilor regelui, căpetenii 
militare şi demnitari ai palatului. Rolul său militar 
pare mai degrabă defensiv: ea apără tezaurul regal 
unde se adună, pe lîngă rezervele controlate, stocate 
şi repartizate de palat în mod normal, în cadrul 
economiei ţării, bunuri de valoare de un alt tip. Este 
vorba de produse ale unei industrii de lux, bijuterii, 
cupe, trepiede, cazane, piese de orfevrerie, arme 
cizelate, lingouri de metal, covoare, ţesături brodate. 
Simboluri ale puterii şi instrumente ale prestigiu¬ 
lui personal, acestea exprimă prin bogăţia lor un 
aspect propriu regalităţii. Ele formează obiectul 
unor schimburi ample care depăşesc cu mult 
graniţele regatului. Primite în dar sau ca răspuns 
la un dar oferit anterior, ele pecetluiesc alianţe ma¬ 
trimoniale şi politice, creează obligaţii pentru 
îndeplinirea unor servicii, recompensează vasali, 
stabilesc legături de ospeţie pînă în ţinuturi înde¬ 
părtate; totodată, ele constituie un motiv de con¬ 
curenţă şi conflict: pot fi primite în dar, sau pot fi 
cîştigate pe calea armelor; pentru a se pune mîna 

pe un tezaur se iniţiază o expediţie războinică, 
este distrus un oraş. în sfîrşit ele devin, în mai 
mare măsură decît alte forme de bogăţie, propri¬ 
etatea individuală a celui care le deţine şi care le 
va putea păstra şi dincolo de moarte: aşezate alături 
de cadavru, ca «bunuri personale» ale defunctului, 
ele îl vor însoţi în mormînt 3 . 

Datele furnizate de tăbliţe ne permit o prezen¬ 
tare mai exactă a tabloului curţii miceniene şi al. 
palatului. Avînd poziţia cea mai înaltă pe scara 
organizării sociale, regele poartă titlul de wa-na-ka, 
anax. Autoritatea sa pare să se exercite la toate 
nivelele vieţii militare: palatul stabileşte comenzile 
de arme, echiparea carelor, recrutările, încadrarea, 
componenţa şi manevrele unităţilor armatei. Dar nu 
numai domeniul războiului şi cel economic ţin de 
competenţa regelui. Anax poartă răspunderea vieţii 
religioase; el fixează în detaliu calendarul acesteia, 
veghează la respectarea ritualului, la celebrarea 
sărbătorilor în cinstea diverselor divinităţi, stabileş¬ 
te sacrificiile, prinosul de vegetale şi contribuţia ce¬ 
rută fiecăruia, potrivit rangului său, la ofrandele 
aduse zeilor. Ceea ce ne îndreptăţeşte să credem că 
un asemenea mod de exercitare a puterii regale în 
toate domeniile se datorează faptului că regele, în 


3. Cf. opoziţia dintre ktemata, bunuri dobîndite de individ 
şi de care acesta poate dispune după cum doreşte - în special 
partea sa de pradă - şi patroa, bunurile aparţinînd grupului 
familial, inalienabile. 

calitatea sa de suveran, se află în strînsă legătură 
cu lumea religioasă, fiind asociat unei clase sacer¬ 
dotale care ne apare numeroasă şi puternică 4 . în 
sprijinul acestei ipoteze, este de semnalat că amin¬ 
tirea unei funcţii religioase a regalităţii s-a per¬ 
petuat în Grecia şi după apariţia Cetăţii, iar 
amintirea Regelui Divin, magician, stăpînitor al 
timpului şi cel care face pămîntul să rodească, a 
supravieţuit sub forma unui mit. Legendei cretane 
a lui Minos, care o dată la nouă ani, în peştera din 
muntele Ida, era supus unei probe menite să re¬ 
înnoiască, printr-un contact direct cu Zeus, puterea 
sa regală 5 , îi corespunde în Sparta ordalia pe care, 
din nouă în nouă ani, eforii o impun celor doi regi 
ai lor, scrutînd în taina nopţii cerul spre a citi în 
el dacă suveranii nu au făptuit cumva vreo greşea¬ 
lă ce i-ar face nedemni să-şi exercite funcţia rega¬ 
lă. Ne gîndim, totodată, la regele hittit, care pără¬ 
seşte în toiul unei campanii comanda armatei, 
atunci cînd obligaţiile sale religioase îi cer să revină 
în capitală pentru a săvîrşi, la sorocul cuvenit, ri¬ 
turile ce-i cad în sarcină. 

Alături de wa-na-ka, cel de-al doilea personaj al 
regatului, la-wa-ge-tas, este conducătorul laos-ului, 
în sens propriu - poporul înarmat, grupul război¬ 
nicilor. Purtînd ca uniformă o mantie cu o croială 


4. Cf. M. Le-JEUNK, PrStres et pretresses dans Ies documents 
myceniens, în Hommage a Georges Dumezil ( Latomus , 45, p. 
129-139). 

5. Odiseea, XIX, 179. 

distinctă, e-qe-ta, eneTai (cf. homericul hetairoi), 
însoţitorii, sînt, asemeni marii familii hittite, dem¬ 
nitari ai palatului ce formează suita regelui şi, 
deopotrivă, comandanţi numiţi în fruntea unei okha, 
a unei unităţi militare, sau ofiţeri care asigură le¬ 
gătura curţii cu comandamentele locale. S-ar putea 
ca laos-ului să-i aparţină şi te-re-ta, telestai, dacă 
admitem ipoteza lui Palmer că este vorba de oameni 
din serviciul feudal, de baroni proprietari de moşii. 
Conform unei tăbliţe de la Pylos, trei dintre ei ar 
fi fost personaje îndeajuns de importante pentru a 
beneficia de un temenos, privilegiu al lui wa-na-ka 
şi al lui la-wa-ge-tas 6 . Temenos desemnează în 
epopee, unde este singurul termen păstrat din 
vocabularul funciar micenian, un teren arabil sau 
cultivat cu viţă-de-vie, oferit - împreună cu ţăranii 
care se află pe el - regelui, zeilor sau vreunui per¬ 
sonaj de seamă, în semn de răsplată pentru ser¬ 
viciile deosebite aduse de acesta, pentru faptele 
sale de vitejie. 

Darea în folosinţă a pămîntului se prezintă ca 
un sistem complex, a cărui înţelegere este îngre¬ 
unată de ambiguitatea multor expresii 7 . în schim¬ 
bul deplinei posesii asupra unui teren, ca şi pentru 
uzufructul acestuia, se pare că erau cerute servicii 
şi prestaţii multiple. Adesea e greu de stabilit dacă 


6. Interpretarea acestei tăbliţe este controversată. Alte do¬ 
cumente, însă, par să ateste o strînsă corelaţie între te-re-ta şi 
damos. în acest caz, ar fi vorba de ţărani supuşi dărilor. 

7. Complexitatea regimului funciar se vădeşte în vocabularul 
foarte specializat, semnificaţia multora dintre termeni rămînînd, 

un termen are o semnificaţie pur tehnică (teren 
necultivat, teren defrişat, islaz transformat în teren 
arabil, teren de mai mare sau mai mică întindere) 
sau dacă el indică un statut social. Totuşi, se con¬ 
turează limpede o opoziţie între două tipuri de 
concesionare a pămîntului, desemnînd cele două 
forme distincte sub care apare menţionată o ko-to- 
na, un lot, o parcelă de pămînt. Ki-ti-me-na ko-to- 
na sînt terenuri private, luate în posesie, spre 
deosebire de ke-ke-me-na ko-to-na, aparţinînd 
damos-ului, terenuri comune ale demelor săteşti, 
proprietate colectivă a grupului rural, cultivate du¬ 
pă sistemul de open-fleld şi care sînt probabil redis¬ 
tribuite periodic. Cu privire la acest subiect, Palmer 
a făcut o altă comparaţie sugestivă cu codul hittit 
care distinge şi el două feluri de dare în folosinţă. 
Suprafaţa de teren deţinută de un om din serviciul 
feudal, de un războinic, depinde direct de palat; ea 
revine din nou palatului, atunci cînd serviciul nu 
mai este asigurat. în schimb, «oamenii uneltei», 
adică meşteşugarii, dispun de un teren numit «al 
satului», pe care colectivitatea rurală îl cedează 
acestora pentru un timp şi pe care îl recuperează la 


pînă astăzi, neclară. Se discută despre sensul unor cuvinte pre¬ 
cum ka-ma, ko-to-no-o-ko, wo-wo, o-na-to. Acest din urmă ter¬ 
men desemnează o locaţie, fără a se putea preciza sub ce forme 
era realizată. Pe de altă parte, putem presupune că, în ceea ce 
priveşte pămîntul comunal al damos-ului, tăbliţele nu men¬ 
ţionează decît înstrăinările cu titlu temporar sau definitiv ale 
acestuia. în sfîrşit, a existat oare, în afara r/amos-ului şi a 
sclavilor, o categorie de populaţie aservită şi legată de pămînt? 
Nu ştim acest lucru. 

plecarea lor 8 . Mai pot fi amintite, de asemenea, une¬ 
le trăsături caracteristice societăţii indiene care 
dovedesc existenţa unei structuri similare. Lui 
vaigya, agricultorul (vig, cf. latinescul vicus, gre¬ 
cescul olkoc, grupul de case), adică săteanului, îi 
este opus kşatrya, războinicul (de la kşatram: pute¬ 
re, posesiune), omul posesiunii individuale, aşa cum 
baronul micenian este omul pămîntului aflat în 
proprietate personală, ki-ti-me-na ko-to-na, spre 
deosebire de pămîntul comun al satului. Aşadar, 
cele două forme de proprietate asupra pămîntului în 
societatea miceniană par a ascunde o polarizare mai 
profundă: opusă palatului şi curţii, tuturor celor 
care depind de acestea fie direct, fie prin conce¬ 
sionarea feudei lor, se întrevede o lume rurală, 
organizată în sate avînd viaţa lor proprie. Aceste 
«deme» săteşti dispun de o parte din pămînturile pe 
care sînt aşezate; ele rezolvă, la nivelul lor şi în con¬ 
formitate cu tradiţiile şi ierarhiile locale, probleme¬ 
le puse de muncile agricole, păşunat şi relaţiile de 
vecinătate. în acest cadru provincial apare, contrar 
oricărei aşteptări, personajul ce poartă un titlu ca¬ 
re s-ar traduce în mod normal prin rege, pa-si-re-u, 
acel basileus homeric. în speţă, însă, nu este vorba 
de Regele care domneşte în palatul său, ci de un 
simplu senior, stăpînul unui domeniu rural şi 


8. Cf. interpretarea termenului grec demiurgos propusă de 
Palmer: nu «cel care lucrează pentru obşte», ci «cel care cultivă 
un teren al satului»; contra, cf. Kentaro MurakaWA, Demiurgos 
(.Historia , 6, 1957, p. 385-415). 

vasalul lui anax. Numai că această legătură de 
vasalitate, într-un sistem economic în care totul este 
contabilizat, îmbracă şi forma unei responsabilităţi 
administrative: îl vedem pe basileus supraveghind 
distribuirea cantităţilor de bronz alocate fierarilor 
care lucrează, pe moşia lui, pentru Palat. Şi, de 
bună seamă, la această aprovizionare cu metal con¬ 
tribuie şi el, alături de alţi oameni înstăriţi din 
ţinut, printr-o cotă riguros stabilită 9 . Pe lîngă ba¬ 
sileus, existenţa unui Sfat al Bătrînilor, ke-ro-si-ja 
(gerusia), confirmă această relativă autonomie a 
comunităţii săteşti. Din el fac parte, fără îndoială, 
capii celor mai puternice familii. Sătenii de rînd, 
oamenii damos-ului în sens propriu, cei care-i 
furnizează oştirii pedestrimea şi pe care, după 
spusele lui Homer, nu se pune prea mare preţ nici 
în Sfat, nici în luptă, sînt în cel mai bun caz spec¬ 
tatori, ei ascultîndu-i în tăcere pe cei îndreptăţiţi să 
vorbească şi exprimîndu-şi sentimentele doar prin- 
tr-un murmur aprobator sau de nemulţumire. 

Un alt personaj, ko-re-te, asociat lui basileus, 
apare ca un fel de staroste al satului. Ne putem în¬ 
treba dacă această dualitate a conducerii la nivel 
local nu corespunde aceleia pe care am constatat-o 
în cadrul Palatului, ceea ce ar însemna că preroga- 


9. Asimilarea lui pa-si-re-u cu basileus a fost pusă recent 
în discuţie. După Palmer, ar fi vorba de un funcţionar provin¬ 
cial însărcinat cu controlul echipelor de metalurgişti care lucrea¬ 
ză pentru palat; cf. L. R. Palmer, Linear B texts of economic 
interest (Seria Philologica Aenipontana, 7-8, 1961, p. 1-12). 



REGALITATEA MICENIANĂ 


51 


tivele lui basileus, ca şi ale lui anax, erau mai ales 
religioase (fiind evidentă, credem, analogia cu acei 
phylobasileis din Grecia clasică); iar ko-re-te, ca şi 
la-wa-ge-tas, exercita o funcţie militară. 

Termenul ar trebui apropiat de koî poc , trupă înar¬ 
mată; sensul lui pare a fi identic cu al homericului Koipcr 
voq, sinonim cu fyye( jloji', dar care, asociat cu PacriXeuc, 
pare să indice dacă nu o opoziţie, cel puţin o polarizare, o 
diferenţă de plan. De altminteri, un anume Klumenos, 
ko-re-te al satului I-te-re-wa, dependent administrativ de 
palatul de la Pylos, figurează pe o altă tăbliţă drept coman¬ 
dant al unei unităţi militare; iar o a treia tăbliţă îl numeşte 
mo-ro-pa (poipcVrrac), posesor al unei moira, al unei parcele 
de pămînt 10 . 

Deşi informaţiile de care dispunem sînt lacu¬ 
nare, ni se pare că putem desprinde din ele cîteva 
concluzii de ordin general cu privire la trăsăturile 
caracteristice ale monarhiilor miceniene. 

1. - Mai întîi, aspectul lor războinic. Anax se 
sprijină pe o aristocraţie războinică, oamenii carelor, 
supusă autorităţii sale, dar care formează, în an¬ 
samblul social şi în organizarea militară a regatu¬ 
lui, un grup privilegiat, avînd un statut aparte şi un 
mod de viaţă propriu. 


10. Martin S. RuiPEUEZ, KO-RE-TE et PO-RO-KO-RO-TE- 
RE. Remarques sur l’organisation militaire mycenienne (Etudes 
myceniennes. Ades du Colloque internaţional sur Ies textes 
myceniens, p. 105-120); contra: J. Taillardat, Notules myceni¬ 
ennes. Mycenien Ko-re-te et homerique KakqTup (Revue des 
Etudes grecques, 73, 1960, p. 1-5). 

2. — Dependenţa de palat a comunităţilor rurale 
nu este într-atît de absolută incit ele să nu poată 
supravieţui şi fără acesta. Dacă s-ar desfiinţa con¬ 
trolul regal, damos-ul ar continua să-şi lucreze pă- 
mînturile în acelaşi fel. Ar fi nevoit, ca şi în trecut, 
dar intr-un cadru devenit pe de-a-ntregul sătesc, să-i 
întreţină pe regii şi oamenii înstăriţi din partea 
locului prin dări, plocoane şi impozite mai mult sau 
mai puţin obligatorii. 

3. - Organizarea Palatului, cu personalul său 
administrativ, cu tehnicile sale de contabilitate şi 
control, cu reglementarea strictă a vieţii economi¬ 
ce şi sociale, are un caracter de împrumut. între¬ 
gul sistem se bazează pe întrebuinţarea scrierii şi 
pe constituirea arhivelor. Scribii cretani, trecuţi în 
serviciul dinastiei miceniene, sînt aceia care, trans- 
formînd linearul folosit în palatul de la Cnossos (li¬ 
nearul A), pentru a-1 adapta dialectului noilor lor 
stăpîni (linearul B), le-au oferit acestora mijloacele 
de a implanta în Grecia continentală metodele ad¬ 
ministrative proprii economiei palaţiale. Extraor¬ 
dinara stabilitate păstrată de limba tăbliţelor în 
timp (peste 150 de ani separă data documentelor de 
la Cnossos de cea a documentelor de la Pylos 11 ) şi 
în spaţiu (Cnossos, Pylos, Micene, dar şi Tirint, 


11. Dacă acceptăm datarea documentelor de la Cnossos a lui 
A. J. Evans. Despre controversa dintre L. R. Palmer şi S. Hood 
asupra acestui subiect, cf. J. Raison, Une controverse sur Ia 
chronologie cnossienne ( BuII . de l’Ass. Guillaume Bude, 1961, 
p. 305-319). 

Theba, Orchomenos) demonstrează că este vorba de 
o tradiţie menţinută în interiorul unor grupuri 
strict închise. Aceste medii specializate de scribi 
cretani au furnizat regilor micenieni atît cunoş¬ 
tinţele tehnice cît şi cadrele necesare administrării 
palatului. 

Pentru monarhii din Grecia, sistemul palaţial 
reprezenta un remarcabil instrument de exercitare 
a puterii. El permitea stabilirea unui control riguros 
al statului asupra unui întins teritoriu. El drena 
întreaga bogăţie a ţării pentru a o aduna în mîinile 
acestor monarhi şi concentra sub o conducere unică 
resurse şi forţe militare importante. El făcea astfel 
posibile acţiunile temerare ale grecilor în ţinuturi 
îndepărtate, fie pentru a se stabili acolo, pe pămîn- 
turi noi, fie pentru a-şi procura, dincolo de mări, 
metalul şi produsele care lipseau pe meleagurile lor. 
Există o corelaţie evidentă între sistemul economic 
palaţial, expansiunea miceniană peste Mediterana 
şi dezvoltarea pe teritoriul Greciei, în paralel cu un 
mod de viaţă agricol, a unei industrii meşteşugăreşti 
încă de pe atunci foarte specializată şi organizată 
în bresle, după modelul oriental. 

Invazia doriană distruge acest întreg ansamblu. 
Ea duce la întreruperea legăturilor Greciei cu Ori¬ 
entul, pentru un lung şir de veacuri. Odată doborîtă 
Micene, marea încetează să mai fie o cale de tre¬ 
cere, devenind o barieră. Izolat şi retras în sine, con¬ 
tinentul grec se întoarce la o economie cu caracter 
exclusiv agrar. Lumea homerică nu mai cunoaşte o 

diviziune a muncii :omparabilă cu aceea a lumii 
miceniene şi nici întrebuinţarea pe o scară atît de 
largă a sclavilor ca nînă de lucru. Numeroasele cor¬ 
poraţii de «oameni ai uneltei» grupaţi în vecinătatea 
palatului sau stabil ţi în sate, pentru a executa 
acolo comenzile regae, dispar. Bupă căderea impe¬ 
riului micenian, sistenul palaţial se năruie în între¬ 
gime şi nu va mai renaşte niciodată. Termenul 
anax dispare practic din vocabularul politic. în 
accepţiunea sa tehnică, desemnînd funcţia regală, el 
este înlocuit de cuvîitul basileus, a cărui semnifi¬ 
caţie strict locală an arătat-o mai sus şi care nu 
mai desemnează o jersoană unică ce dispune de 
puteri depline, ci mai degrabă - folosit la plural - 
o categorie de potentaţi avînd cu toţii o poziţie de 
frunte în ierarhia sccială. Odată cu abolirea dom¬ 
niei lui anax, asistări la dispariţia oricărui control 
organizat de rege, a aparatului administrativ şi a 
clasei scribilor. Bispare pînă şi scrierea, înghiţită 
parcă de ruina palatelor. Cînd grecii o vor redesco¬ 
peri, către sfîrşitul secolului al IX-lea, preluînd-o de 
data aceasta de la fenicieni, ea va fi nu doar o scri¬ 
ere de un cu totul alt tip, fonetică, ci va reprezen¬ 
ta un fapt de civilizaţie cu implicaţii complet dife¬ 
rite: ea nu va mai fi apanajul unei clase a scribilor, 
ci unul din elemente'e componente ale unei culturi 
comune. Totodată, semnificaţia sa socială şi psiho¬ 
logică şe va transforma, am putea spune, într-una 
diametral opusă: menirea scrierii nu va mai fi 
aceea de a servi, în taina palatului, la constituirea 
unor arhive pentru uzul regelui; revenindu-i de 

acum înainte o funcţie de popularizare, prin inter¬ 
mediul ei vor fi dezvăluite şi vor deveni unanim 
cunoscute diversele aspecte ale vieţii sociale şi 
politice. 

Capitolul III 


CRIZA SUVERANITĂŢII 


Prăbuşirea puterii miceniene şi expansiunea 
dorienilor în Pelopones, în Creta şi pînă în Rhodos, 
inaugurează o nouă perioadă a civilizaţiei greceşti. 
Metalurgiei bronzului îi urmează cea a fierului. 
Incinerarea cadavrelor înlocuieşte, în mare măsură, 
practica înhumării. în domeniul ceramicii apar mo¬ 
dificări substanţiale: scenele cu animale şi plante 
sînt abandonate în favoarea unei ornamentaţii geo¬ 
metrice. Acest nou stil geometric se caracterizează 
printr-o segmentare netă a părţilor vasului, prin 
reducerea formelor la modele simple şi clare şi 
prin respectarea cu stricteţe a unor principii de aus¬ 
teritate care exclud elementele mistice, de tradiţie 
egeeană. T. B. L. Webster vorbeşte chiar de o 
adevărată revoluţie 1 ', el consideră că în această 
artă sobră şi redusă la esenţial poate fi recunoscută 
o atitudine spirituală care, potrivit opiniei sale, se 
regăseşte şi în celelalte inovaţii ale aceleiaşi 
perioade: oamenii au căpătat conştiinţa deosebirilor 


1. T. B. L. Webster, From Mycenae to Homer, Londra, 1958. 

ce despart trecutul de prezent (epoca bronzului, o 
epocă a eroilor, contrastează cu vremurile noi con¬ 
sacrate fierului); lumea celor morţi s-a îndepărtat de 
a celor vii şi între ele s-a ivit o ruptură (prin 
ardere fiind distrusă orice legătură a cadavrului cu 
pămîntul); o distanţă cu neputinţă de depăşit îi 
separă acum pe oameni de zei (personajul regelui 
divin a dispărut). Astfel, o delimitare mai riguroasă 
a diverselor planuri ale realului, într-o serie 
întreagă de domenii, pregăteşte apariţia operei lui 
Homer, a acelei poezii epice care, chiar înlăuntrul 
religiei, caută să înlăture misterul. 

Am dori, în acest capitol, să subliniem cu pre¬ 
cădere însemnătatea transformărilor sociale care 
s-au repercutat în modul cel mai direct asupra ca¬ 
drelor gîndirii. Iar aceste transformări se reflectă în 
primul rînd în plan lingvistic. în intervalul dintre 
perioada miceniană şi epoca lui Homer, vocabularul 
titlurilor, rangurilor, funcţiilor civile şi militare şi 
al formelor de dare în folosinţă a pămîntului dispare 
aproape în întregime. După distrugerea vechiului 
sistem, semnificaţia celor cîţiva termeni care încă 
mai sînt întrebuinţaţi, precum basileus sau teme- 
nos, nu mai este întru totul aceeaşi. Să însemne 
oare aceasta că între lumea miceniană şi lumea 
homerică n-ar exista nici o continuitate, n-ar fi 
posibilă nici o comparaţie? Unii au exprimat o 
atare opinie 2 . Totuşi, din descrierea unui mic regat 


2. Cf. îndeosebi M. I. FlNLEY, Homer and Mycenae: Property 
and tenure ( Historia , 6, 1957, p. 133-159). 

cum era Ithaca, de pildă, cu basileus-ul şi cu adu¬ 
narea sa, cu nobilii săi puşi pe zarvă şi cu un 
demos tăcut, în fundal, reiese în chip elocvent 
continuitatea anumitor aspecte ale realităţii mice- 
niene. Aspecte, ce-i drept, provinciale şi care rămîn 
exterioare palatului. Dar tocmai dispariţia lui anax 
pare să fi îngăduit dăinuirea ambelor forţe sociale 
cu care puterea a fost nevoită să ajungă la o 
înţelegere: pe de o parte comunităţile săteşti, pe de 
alta o aristocraţie războinică din rîndurile căreia 
membrii celor mai de vază familii deţin şi unele 
monopoluri religioase, ca privilegiu al genos-ului lor. 
Căutarea unui echilibru, a unui acord între aceste 
forţe opuse, pe care prăbuşirea sistemului palaţial 
le descătuşează şi care nu o dată se vor înfrunta cu 
violenţă, va duce la naşterea, într-o perioadă de 
tulburări, a unei gîndiri morale şi unor speculaţii 
politice care vor defini o primă formă a «înţelep¬ 
ciunii» umane. Apariţia acestei sophia, în zorii vea¬ 
cului al Vll-lea, se datorează unei pleiade de per¬ 
sonaje destul de stranii, aureolate de o glorie cvasi- 
legendară şi pe care Grecia nu va înceta să le 
celebreze ca pe cei dintîi şi adevăraţii săi «în¬ 
ţelepţi». Sophia nu are drept obiect universul repre¬ 
zentat de physis, ci lumea oamenilor, încercînd să 
determine elementele ei componente, natura forţelor 
ce provoacă discordie înlăuntrul acesteia şi modul 
emu pot fi ele armonizate şi unificate, pentru ca din 
înfruntarea lor să se nască ordinea de esenţă uma¬ 
nă a cetăţii. înţelepciunea aceasta este rodul unei 

îndelungate istorii, presărată cu dificultăţi şi potic¬ 
neli, în care intervin factori multipli, dar care s-a 
îndepărtat de la bun început de concepţia micenia- 
nă despre Suveran, pentru a lua un alt curs. Pro¬ 
blemele puterii, ale formelor şi componentelor ei 
aveau să se pună, dintr-o dată, în termeni noi. 

Fiindcă nu e suficient să spunem că, pe par¬ 
cursul acestei perioade, în Grecia regalitatea se 
vede deposedată de privilegiile sale şi că, acolo un¬ 
de mai supravieţuieşte, ea lasă locul unui stat aris¬ 
tocratic, ci trebuie adăugat că basileia nu mai este 
acum ceea ce fusese regalitatea miceniană. S-a 
schimbat nu doar numele purtat de rege, ci şi na¬ 
tura funcţiei sale. Nici în Grecia, nici în Ionia, 
unde un nou val de coloni alungaţi de invazia dori- 
ană veniseră să se stabilească, nu găsim vreo urmă 
a unei puteri regale de tip micenian. Chiar dacă am 
presupune că Liga ioniană din secolul al Vl-lea 
reprezintă continuarea, sub forma unei grupări de 
cetăţi-stat independente, a unui mod de organizare 
mai vechi prin care nişte regi locali recunoşteau 
suzeranitatea dinastiei domnitoare din Efes 3 , avem 
de-a face probabil cu un gen de supremaţie similară 
aceleia exercitată de Agamemnon, în Iliada, asupra 
unor regi ce-i sînt egali şi a căror dependenţă se 
limitează la cadrul unei campanii duse în comun 
sub conducerea sa. Evident, controlul impus în per¬ 
manenţă de anax-ul micenian, prin intermediul 


3. Cf. Michel B. Sakellariou, La migration grecque en lonie, 
Atena, 1958. 

palatului, asupra fiecărei persoane, fiecărei activităţi 
şi fiecărui lucru era cu totul diferit. 

în privinţa Atenei, singurul loc din Grecia care 
nu a cunoscut o întrerupere brutală a legăturilor cu 
epoca miceniană, mărturia lui Aristotel întemeiată 
pe tradiţia atthidografilor ne înfăţişează etapele a 
ceea ce s-ar putea numi pulverizarea suveranităţii 4 . 
Prezenţa alături de rege a polemarhului, în calitate 
de conducător al oştilor, arată că funcţia militară 
încetează treptat să mai fie apanajul suveranului. 
Iar instituirea arhontatului, pe care Aristotel o 
plasează în epoca domniei Codrizilor - adică în mo¬ 
mentul cînd aheenii refugiaţi din Pylos şi din Pelo- 
pones în Attica se îmbarcă pentru a trece în Ionia 
- marchează o ruptură decisivă. însăşi noţiunea de 
arche — de comandă — se separă de basileia, devine 
de sine stătătoare şi va defini domeniul unei rea¬ 
lităţi exclusiv politice. Aleşi la început pentru o peri¬ 
oadă de zece ani, arhonţii sînt mai apoi schimbaţi 
în fiecare an. Sistemul alegerii, chiar dacă păstrează 
sau transpune anumite caracteristici ale unei pro¬ 
ceduri religioase, implică o concepţie nouă despre 
putere: în fiecare an, arche este delegată printr-o 
hotărîre luată de oameni, rezultat al unei opţiuni ce 
presupune confruntare şi dezbatere. Această deli¬ 
mitare mai strictă a puterii politice, care capătă 
forma unei magistraturi, are însă un revers: pentru 


4. ARISTOTEL, Constituţia ateniană, III, 2-4; cf. Chester G. 
Starr, The decline of the early greek Kings ( Historia , 10, 
1961, p. 129-138). 

Imsîleia, singurul sector unde mai poate juca un rol 
este cel religios. Basileus -ul încetează a mai fi acel 
personaj aproape divin, a cărui putere se manifes¬ 
ta pe toate planurile, lui revenindu-i acum doar în¬ 
deplinirea unor acte sacerdotale. 

Imaginii de stăpîn atotputernic a regelui i se 
substituie ideea unor funcţii sociale specializate, de¬ 
osebite unele de altele şi a căror armonizare pune 
grele probleme de echilibru. în această privinţă, le¬ 
gendele regilor Atenei sînt semnificative. Ele ilus¬ 
trează o temă foarte diferită de aceea pe care o 
întîlnim în multe dintre miturile indo-europene cu 
privire la suveranitate 5 . Un exemplu caracteristic îl 
constituie legendele despre regii sciţi, istorisite de 
llerodot, care îl înfăţişează pe Suveran ca pe un 
personaj plasat în afara şi deasupra diverselor 
clase funcţionale ce alcătuiesc societatea; pentru că 
el le reprezintă pe toate şi pentru că toate, deopo¬ 
trivă, regăsesc în el originea însuşirilor lor defini¬ 
torii, el nu mai aparţine nici uneia 6 . Regele e sin- 


5. Despre problemele suveranităţii la nivel uman, despre 
raporturile regelui cu diversele clase şi cu ansamblul grupului 
aocial, a se vedea observaţiile lui Georges Dumezil, Religion 
inilo-europeenne. Examen de quelques critiques recentes (Re- 
viw de V Histoire des Religions, 152, 1957, p. 8-30). 

6. Herodot, IV, 5-6, cf. E. Benveniste, Traditions indo- 
itnniennes sur Ies classes sociales (Journal asiatique, 230, 1938, 
p. 629-549); G. Dumezil, L’ideologie tripartite des Indo-europeens, 
Bruxelles, 1958, p. 9-10; Les trois «tresors des ancetres» dans 
I epopee Narte (Revue de l’Histoire des Religions, 157, 1960, p. 
141-154). Vom găsi o temă asemănătoare în legenda regală de 
la Orchomenos; cf. F. VlAN, La triade des rois d’Orchomene: Eteo- 
rles. Phlegyas, Minyas, în Hommage ă G. Dumezil, p. 215-224. 

gurul care deţine simultan toate cele trei tipuri de 
obiecte de aur — cupa pentru libaţii, securea de 
luptă, plugul (brăzdarul şi jugul) - simbolizînd 
cele trei categorii sociale (preoţii, războinicii şi 
agricultorii) cărora le aparţin sciţii. Persoana suve¬ 
ranului are darul de a asigura integrarea şi con¬ 
topirea acelor activităţi umane care sînt diver¬ 
gente în cadrul societăţii. In legendele Atenei este 
descris un proces invers: o criză succesorală care, 
în loc să fie rezolvată prin victoria unui pretendent 
asupra celorlalţi şi prin concentrarea întregii arche 
în mîinile acestuia, duce la o divizare a suvera¬ 
nităţii, fiecare pretendent însuşindu-şi în exclusi¬ 
vitate una din laturile puterii şi lăsîndu-i pe fraţii 
săi să şi le împartă pe celelalte. Accentul nu mai 
este pus pe un personaj unic ce domină viaţa so¬ 
cială, ci pe o multitudine de funcţii care, fiind 
opuse unele altora, necesită o repartizare şi o 
delimitare reciproce. 

La moartea lui Pandion, cei doi fii ai săi îşi 
împart moştenirea părintească. Lui Erechtheus îi 
revine basileia, iar Butes, soţul Chtoniei, fiica fra¬ 
telui său, primeşte hierosyne, preoţia. Basileia lui 
Erechtheus este întemeiată pe puterea războinică: 
Erechtheus e un luptător, născocitorul carului, ucis 
în toiul bătăliei. Această primă diviziune nu este su¬ 
ficientă pentru rezolvarea problemei dinastice. 
Erechtheus lasă la rîndul său trei fii: Kecrops, Me- 
tion şi Pandoros. Cu cei doi fraţi mai mari, fonda¬ 
torii unor dinastii rivale, lupta pentru tron se reia 
şi este continuată din generaţie în generaţie pînă la 

Kgeus, fără însă a fi întrerupt circuitul statornic de 
nohimburi matrimoniale între cele două ramuri ale 
familiei. Aşa cum a arătat H. Jeanmaire, lupta 
Kecropizilor şi Metionizilor exprimă tensiunea exis¬ 
tentă, chiar în interiorul cadrului oferit de basileia, 
intre două laturi opuse 7 . Dacă reintroducem episo¬ 
dul de mai sus în ansamblul povestirii despre suc¬ 
cesiune, constatăm că această criză dinastică evi¬ 
denţiază patru principii concurente acţionînd la 
nivelul suveranităţii: un principiu specific religios, 
reprezentat de Butes; un principiu al forţei război¬ 
nice, reprezentat de Erechtheus, dinastia Ke¬ 
cropizilor şi Egeus (cel care va împărţi arche în 
patru, păstrînd numai pentru el Icratos-ul); un prin¬ 
cipiu legat de pămînt şi de virtuţile acestuia: Chto- 
nia, Pandoros (a se compara cu Pandora); un prin¬ 
cipiu al puterii magice, personificat de zeiţa Metis, 
soţia lui Zeus, şi care priveşte îndeosebi artele fo¬ 
cului aflate sub protecţia lui Hephaistos şi a Athe- 
nei, zei înzestraţi cu metis, patroni ai meşteşu¬ 
garilor. înclinăm a crede că exista o legătură între 
aceste patru principii şi cele patru triburi ioniene 
care s-ar fi putut să aibă — şi cărora grecii le-au dat 
în mod explicit - o valoare funcţională 8 . 


7. H. Jeanmaire, La naissance d’ Athena et Ia royaute ma- 
gique de Zeus (Revue archeologique, 48, 1956, p. 12-40). 

8. Cele patru triburi ioniene sînt numite: Hopletes, Argades, 
Geleontes, Aigicoreis, nume pe care H. Jeanmaire le inter¬ 
pretează în felul următor: meşteşugari, agricultori, oameni ai 
regelui (cu funcţie religioasă), războinici ( Couroi et couretes, 
Lille, 1939). Contra, cf. M. P. NlLSSON, Cults, myths, oracles and 
politic in ancient Greece, Lund, 1951, App.l: The Ionian 

Ceea ce mitul sugerează prin relatarea unui 
conflict între fraţi, istoria şi teoria politică vor 
expune, la rîndul lor, sub o formă sistematică, 
prezentînd ansamblul social ca pe un amestec de 
elemente eterogene, de părţi — polpaL sau p.epr) - 
separate, de clase cu funcţii care se exclud reciproc, 
dar care totuşi trebuie făcute să se întrepătrundă şi 
să fuzioneze 9 . 

După dispariţia lui anax, care în virtutea unei 
puteri mai mult decît omenească, unifica şi rînduia 
diferitele elemente ale regatului, apar noi probleme: 
cum poate ordinea să se nască din conflictul între 
grupuri rivale, din înfruntarea unor prerogative şi 
funcţii opuse; cum se poate întemeia o viaţă în co¬ 
mun pe elemente disparate; sau - pentru a relua 
chiar formularea orficilor — cum e cu putinţă ca, în 
plan social, unitatea să rezulte din multiplu şi 
multiplul din unitate? 10 


Phylae; cf. şi G. Dumezil, Metiers et classes fonctionnelles chez 
divers peuples indo-europeens ( Annales. tâconomies, Societes, 
Civilisations, 1958, p. 716-724). 

9. în special, Aristotel, Politica, II, 1261 a. 

10. V. Ehrenberg constată existenta, în chiar miezul concepţiei 
greceşti despre societate, a unei contradicţii fundamentale: 
statul este unul şi omogen, dar colectivitatea umană este 
alcătuită din părţi multiple şi eterogene. Această contradicţie 
rămîne însă implicită şi neformulată, deoarece grecii nu au făcut 
niciodată o distincţie clară între stat şi societate, între planul 
politic şi cel social. De aici descumpănirea - ca să nu spunem 
confuzia — lui Aristotel cînd discută despre unitate şi plurali¬ 
tate în polis. (V. Ehrenberg, The greek state, Oxford, 1960, p. 
89). Trăită implicit în practica socială, această problematică a 
unului şi a multiplului, exprimată şi în unele curente religioase, 
îşi va găsi o formulare riguroasă la nivelul gîndirii filosofice. 

Eris - Philia, puterea vrajbei — puterea unirii: 
aceste două entităţi divine, opuse şi complementare, 
par să desemneze cei doi poli ai vieţii sociale în 
lumea aristocratică ce succede vechilor monarhii. 
Exaltarea valorilor reprezentate de luptă, concu¬ 
renţă şi rivalitate se asociază cu sentimentul aparte¬ 
nenţei la o singură şi aceeaşi comunitate, cu nece¬ 
sitatea unităţii şi unificării sociale. Spiritul de agon 
care animă gene -le nobiliare se manifestă în toate 
domeniile. în primul rînd, în cel al războiului: teh¬ 
nica luptei de pe car a dispărut, odată cu toate im¬ 
plicaţiile ei legate de o centralizare politică şi admi¬ 
nistrativă; dar calul asigură totuşi posesorului său 
o calificare războinică de excepţie; denumirile de 
Hippeis şi Hippobotai definesc deopotrivă o elită 
militară şi o aristocraţie latifundiară; în imaginea 
cavalerului sînt înmănuncheate vitejia în luptă, o 
obîrşie strălucită, bogăţia funciară şi participarea de 
drept la viaţa politică. Apoi, pe plan religios: fiecare 
genos se declară deţinătorul anumitor rituri, for¬ 
mule, istorii secrete şi simboluri divine, cu efi¬ 
cienţă deosebită, care îi conferă puteri şi titluri de 
comandă. în sfirşit, întregul domeniu al «pre-drep- 
tului», ce guvernează relaţiile între familii, consti¬ 
tuie el însuşi un fel de agon, o luptă între grupuri 
de oameni desfăşurată în conformitate cu un cod şi 
nişte reguli precise şi în care gene -le trebuie să-şi 
dovedească forţa, o înfruntare comparabilă cu aceea 
la care participă atleţii în timpul Jocurilor. Şi po¬ 
litica, la rîndul ei, capătă forma unui agon: o între¬ 
cere oratorică, o luptă purtată cu argumente şi al 

cărei teatru este piaţa publică, agora, care iniţial 
era un loc de întrunire, abia mai tîrziu devenind 
piaţă comercială 11 . Cei ale căror arme sînt cuvintele 
şi care răspund unui discurs printr-un alt discurs 
formează, în această societate ierarhizată, un grup 
de egali. Aşa cum va observa Hesiod, orice rivalitate, 
orice eris presupune relaţii de egalitate: concurenţa 
nu se poate manifesta decît între egali 12 . Acest spi¬ 
rit egalitar, existent chiar în miezul unei concepţii 
agonistice despre viaţa socială, reprezintă una din 
trăsăturile care marchează mentalitatea aristocraţiei 
războinice a Greciei şi care contribuie la conferirea 
unui conţinut nou noţiunii de putere. Arche nu mai 
poate fi proprietatea exclusivă a nimănui; statul şi-a 
pierdut pe de-a-ntregul caracterul privat, particular, 
a ieşit de sub controlul gene -lor şi, ca atare, trebu¬ 
rile statului vor fi ale tuturor. 

în această privinţă, expresiile întrebuinţate de 
greci sînt edificatoare: ei vor spune că anumite 
dezbateri, anumite decizii trebuie aduse ec to 
tcolizov, că vechile privilegii ale Regelui şi chiar 
arche sînt depuse ec to p.ePov, la mijloc, la centru. 
Utilizarea unei imagini spaţiale pentru exprimarea 
conştiinţei de sine dobîndită de un grup uman, a 
modului în care acesta îşi percepe existenţa ca uni- 


11. Termenul păstrează amintirea adunării războinicilor, a 
laos-ului reunit în formaţie militară. între vechea adunare 
războinică, adunarea cetăţenilor în statele oligarhice şi Eccle- 
sia democratică se întrevede o anume continuitate. 

12. Hesiod, Munci şi Zile, 25-6. 

tate politică, depăşeşte semnificaţia unei simple 
comparaţii. Ea reflectă instaurarea unui spaţiu so¬ 
cial cu totul nou. Construcţiile urbane nu mai sînt 
grupate, ca înainte vreme, în jurul unui palat regal, 
împresurat de fortificaţii. în centrul cetăţii se află 
acum Agora, un spaţiu comun, sediu al acelei Hes- 
tia koine, un spaţiu public unde sînt dezbătute 
problemele de interes general. Cetatea însăşi se 
înconjură cu ziduri, menite să apere şi să delimi¬ 
teze, în totalitatea sa, grupul uman din care e al¬ 
cătuită. Pe locul unde se înălţa odinioară citadela 
regală - reşedinţă particulară şi privilegiată - ea 
construieşte temple deschise unui cult public. Pe 
ruinele palatului, în acea Acropole consacrată de 
acum înainte zeilor săi, cetatea este proiectată de 
comunitate în planul sacrului, la fel cum, în plan 
profan, ea capătă o formă concretă pe întinderea 
Agorei. Acest cadru urban defineşte, de fapt, un 
spaţiu mental, dezvăluind un nou orizont spiritual. 
Din momentul în care piaţa publică ajunge să fie 
centrul ei, cetatea devine, în deplinul înţeles al 
cuvîntului, un polis. 



Capitolul IV 

Apariţia polis-ului constituie în istoria gîn- 
dirii greceşti un eveniment hotărîtor. Fireşte, con¬ 
secinţele acestui eveniment, în plan intelectual ca 
şi în domeniul instituţiilor, vor fi sesizabile abia du¬ 
pă un anumit răstimp, căci polis -ul va cunoaşte eta¬ 
pe multiple şi forme variate. Totuşi, chiar de la in¬ 
staurarea sa, care poate fi plasată între secolele al 
VUI-lea şi al Vll-lea, el marchează un început şi 
reprezintă o veritabilă descoperire; datorită lui, 
viaţa socială şi relaţiile dintre oameni capătă o 
nouă înfăţişare, a cărei originalitate grecii o vor re¬ 
simţi din plin 1 . 

Sistemul polis -ului implică, mai întîi, o extra¬ 
ordinară preeminenţă a cuvîntului asupra tuturor 
celorlalte instrumente ale puterii. El devine uneal¬ 
ta politică prin excelenţă, cheia oricărei autorităţi în 
stat, instrumentul de comandă şi de dominaţie 


1. Cf. V. Ehrenberg, When did the Polis rise? (Journal of 
■ hellenic Studies, 57, 1937, p. 147-159); Origins of democracy 
C Historia , 1, 1950, p. 519-548). 

asupra semenilor. Această putere a cuvîntului - din 
care grecii au făcut o divinitate: Peitho, puterea per¬ 
suasiunii - aminteşte de eficacitatea cuvintelor şi 
formulelor în anumite ritualuri religioase sau de 
semnificaţia atribuită «spuselor» regelui, cînd themis 
este rostită în mod suveran de către acesta; dar în 
realitate e vorba de cu totul altceva. Cuvîntul nu 
mai este un cuvînt ritual, o formulă potrivită, ci 
înseamnă dezbatere în contradictoriu, discuţie, argu¬ 
mentare. El presupune existenţa unui public căruia 
să i se adreseze, ca unui judecător ce hotărăşte în 
ultimă instanţă, prin ridicarea mîinilor, care din ce¬ 
le două părţi aflate în faţa sa are dreptate; iar prin 
această opţiune aparţinînd în exclusivitate oame¬ 
nilor este cîntărită puterea de convingere a fiecăru¬ 
ia dintre cele două discursuri, asigurîndu-se victo¬ 
ria unuia din oratori asupra adversarului său. 

Toate problemele de interes general pe care 
Suveranul, prin funcţia lui, le avea de rezolvat şi 
care definesc domeniul a ceea ce ţine de arche sînt 
supuse acum artei oratorice, iar soluţia lor va tre¬ 
bui găsită la capătul unei dezbateri; este deci nece¬ 
sar ca ele să poată fi formulate într-un discurs, inte- 
grîndu-se în tiparul unor demonstraţii antitetice, al 
unor argumentaţii contrare. Intre politică şi logos 
există prin urmare o strînsă corelaţie, o legătură re¬ 
ciprocă. Arta politică înseamnă, în esenţă, utilizare 
a limbajului; iar logos- ul, la origine, devine conştient 
de sine, de regulile şi de eficacitatea lui, datorită 
funcţiei sale politice. Din punct de vedere istoric, re- 

torica şi sofistica au fost acelea care, prin analizarea 
formelor discursului ca instrument al victoriei în con¬ 
fruntările ce au loc în cadrul adunării şi dinaintea 
tribunalului, deschid calea cercetărilor lui Aristotel, 
evidenţiind, pe lîngă o tehnică de persuasiune, o 
seamă de reguli ale demonstraţiei şi opunînd logicii 
verosimilului sau probabilului, sub semnul căreia 
stau dezbaterile oarecum improvizate ale practicii, o 
logică a adevărului proprie cunoaşterii teoretice. 

O a doua trăsătură a poiis-ului este carac¬ 
terul pe deplin public atribuit celor mai impor¬ 
tante manifestări ale vieţii sociale. Putem spune 
chiar că polis-u\ există numai în măsura în care s-a 
conturat un domeniu public, în cele două sensuri 
diferite, dar inseparabile, ale termenului: un sector 
de interes comun, distinct de cel al treburilor pri¬ 
vate; acţiuni întreprinse pe faţă, la lumina zilei, în 
opoziţie cu procedurile secrete. Necesitatea unui 
atare caracter public duce la confiscarea treptată în 
folosul grupului şi la punerea sub privirile tuturor 
a ansamblului manifestărilor, procedurilor şi cunoş¬ 
tinţelor care constituiau la origine privilegiul exclu¬ 
siv al basileus -ului sau al gene -lor în mîinile cărora 
se afla arche. Această dublă schimbare, în sensul 
democratizării şi al transparenţei, va avea con¬ 
secinţe decisive pe plan intelectual. Cultura greacă 
ia naştere prin deschiderea, pentru un cerc tot mai 
larg — în cele din urmă, pentru întreg demos-ul — 
a căilor de acces către lumea spirituală, rezervată 
iniţial unei aristocraţii cu caracter războinic şi sa- 

cerdotal (epopeea homerică fiind un prim exemplu 
al acestui proces: o poezie de curte, cîntată mai întîi 
în sălile palatelor, care evadează din ele şi se eli¬ 
berează, preschimbîndu-se în poezie a serbărilor 
publice). Dar această eliberare implică o profundă 
transformare. Devenind elemente ale unei culturi 
comune, cunoştinţele, valorile şi tehnicile mentale 
sînt aduse la rîndul lor în piaţa publică, fiind su¬ 
puse criticii şi controversei. Ele nu mai sînt ţinute 
în secret, ca garanţii ale puterii, în sfera unor tra¬ 
diţii familiale; conferindu-li-se un caracter public, 
vor face obiectul unor exegeze, interpretări diverse, 
dispute şi dezbateri aprinse. De acum înainte, dis¬ 
cuţia, argumentarea şi polemica devin regulile jocu¬ 
lui intelectual, ca şi ale celui politic. Controlul con¬ 
stant al comunităţii se exercită deopotrivă asupra 
creaţiilor spiritului şi asupra magistraturilor sta¬ 
tului. Opunîndu-se puterii absolute a monarhului, 
legea polis -ului prevede ca fiecare dintre acestea «să 
dea socoteală», euOuvai. Ele nu se mai impun prin 
forţa prestigiului personal sau religios, ci trebuie 
să-şi demonstreze corectitudinea prin procedee de 
ordin dialectic. 

Instrumentul vieţii politice în cadrul cetăţii 
era cuvîntul; iar pe plan propriu-zis intelectual, 
prin scriere se va ajunge la crearea unei culturi 
comune, ea permiţînd răspîndirea în totalitate a 
unor cunoştinţe care anterior erau interzise sau re¬ 
zervate doar anumitor persoane. Preluată de la fe¬ 
nicieni şi modificată în vederea unei mai exacte 

transcrieri a sunetelor greceşti, scrierea va putea 
îndeplini această funcţie de popularizare, deoarece 
ea însăşi devenise, aproape în aceeaşi măsură ca şi 
limba vorbită, un bun comun al tuturor cetăţenilor. 
Cele mai vechi inscripţii în alfabet grec pe care le 
cunoaştem dovedesc că începînd cu secolul al 
VUI-lea nu mai avem de-a face cu o cunoaştere spe¬ 
cializată, rezervată scribilor, ci cu o tehnică între¬ 
buinţată pe larg şi răspîndită fără vreo oprelişte în 
rîndurile celor mulţi 2 . Alături de recitarea textelor 
lui Homer sau Hesiod învăţate pe dinafară - care 
rămîne tradiţională - scrierea va constitui unul 
dintre elementele de bază ale acelei paideia greceşti. 

Putem înţelege astfel însemnătatea unei 
cerinţe apărută odată cu naşterea cetăţii: aceea ca 
legile să fie scrise. Dîndu-li-se o formă scrisă, legilor 
li se asigură permanenţa şi stabilitatea, fiind sus¬ 
trase totodată autorităţii private a unor basileis a 
căror funcţie era de a «rosti» dreptul; ele devin un 
bun comun, o regulă generală susceptibilă a fi apli¬ 
cată tuturor, în acelaşi mod. în lumea lui Hesiod, 
anterioară regimului Cetăţii, dike încă mai acţiona 
pe două planuri, împărţită parcă între cer şi pămînt: 
pentru măruntul cultivator beoţian, dike reprezintă, 
în lumea pămîntească, o hotărîre efectivă depinzînd 
de bunul plac al regilor «mîncători de daruri»; în 

2. John Forsdyke, Greece before Homer. Ancient chronolo- 
gy and mythology. Londra, 1956, p. 18 sq.; cf., de asemenea, 
observaţiile lui CI. Pkeaux, Du lineaire B creto-mycenien aux 
ostraca grecs d’Egypte (Chronique d’Egypte, 34, 1959, p. 78-85). 

cer, ea este o divinitate suverană, dar îndepărtată 
şi inaccesibilă. însă prin caracterul public pe care 
i-1 conferă scrierea, dike — fără a înceta să apară ca 
o valoare ideală - va putea trece pe un plan cu ade¬ 
vărat uman întrupîndu-se în lege, care este comună 
tuturor dar mai presus de toţi, o normă raţională 
supusă discuţiei şi putînd fi modificată prin decret, 
dar care exprimă totuşi o ordine concepută ca fiind 
sacră. 

Iar atunci cînd unii vor hotărî la rîndul lor 
să-şi facă publice cunoştinţele în nume propriu, 
prin intermediul scrierii, fie sub forma unor cărţi 
precum acelea pe care le-au scris, cei dintîi, Anaxi- 
mandros şi Pherekydes, ori ca aceea depusă de 
Heraclit în templul Artemidei din Efes, fie sub for¬ 
ma unei parapegma, o inscripţie monumentală în 
piatră, similară inscripţiilor gravate din ordinul 
cetăţii în numele magistraţilor sau al preoţilor săi 
(unii cetăţeni particulari consemnînd în acest fel 
observaţii astronomice ori înşiruind tabele crono¬ 
logice), ei nu o vor face minaţi de ambiţia de a 
comunica semenilor o descoperire sau o părere per¬ 
sonală, ci din dorinţa ca mesajul lor, odată depus ec 
to \i€oov, să devină un bun comun al cetăţii, o nor¬ 
mă susceptibilă a se impune tuturor, asemeni legii 3 . 
Adusă la cunoştinţa întregii comunităţi, înţelepci¬ 
unea lor capătă o nouă consistenţă şi o nouă obiec¬ 
tivitate, conferindu-i-se şi ei statutul de adevăr. Nu 


3. Cf. Diogenes Laertios, I, 43, scrisoarea Iui Thales către 
I ’hcrekydes. 

mai avem de-a face cu o taină religioasă, împăr¬ 
tăşită doar cîtorva aleşi ce se bucură de graţia 
divină. Fireşte, adevărul înţeleptului, aidoma tainei 
religioase, înseamnă revelare a esenţei, dezvăluire 
a unei realităţi superioare care depăşeşte cu mult 
capacitatea de înţelegere a omului de rînd; dar în¬ 
credinţat scrisului, acest adevăr este desprins din 
cercul închis al sectelor spre a fi. înfăţişat, în plină 
lumină, privirilor întregii cetăţi, ceea ce echivalează 
cu recunoaşterea faptului că el este, de drept, acce¬ 
sibil tuturor, consimţindu-se la a-1 supune judecăţii 
tuturora, aşa cum se întîmplă şi cu dezbaterea 
politică, în speranţa că va sfîrşi prin a fi acceptat 
şi recunoscut de către toţi. 

Această transformare a unei cunoaşteri se¬ 
crete, proprie misterelor, într-un ansamblu de ade¬ 
văruri răspîndite în public îşi are corespondentul 
într-un alt sector al vieţii sociale. Cînd polis -ul se 
constituie, el confiscă în beneficiul său vechile sacer- 
doţii ce aparţineau în exclusivitate anumitor gene 
şi care erau dovada legăturilor privilegiate ale aces¬ 
tora cu o putere divină, preschimbîndu-le în culte 
oficiale ale cetăţii. Protecţia acordată cîndva de 
divinitate favoriţilor săi se va exercita pe viitor în 
folosul întregii comunităţi. Dar spunînd cult al ce¬ 
tăţii, spunem cult public. Toate vechile sacra, acele 
însemne de învestitură, simboluri religioase, bla¬ 
zoane ori xoana din lemn, păstrate cu străşnicie ca 
talismane ale puterii în tainiţele palatelor sau as¬ 
cunse în casele preoţilor, vor lua drumul templului, 

lăcaş deschis, lăcaş public. în acest spaţiu imper¬ 
sonal, orientat către ceea ce se află în afara lui şi 
care de acum înainte îşi va amplasa ornamentaţia 
frizelor sculptate în exterior, vechii idoli se trans¬ 
formă şi ei: odată cu caracterul tainic, aceştia îşi 
pierd calitatea de simbol eficient şi devin «chipuri», 
fără vreo altă funcţie rituală decît aceea de a fi pri¬ 
vite şi fără vreo altă realitate religioasă decît pro¬ 
pria lor aparenţă. în cazul marii statui destinată 
cultului şi instalată în templu pentru a întruchipa 
divinitatea, am putea afirma că întreaga semnifi¬ 
caţie a lui esse a fost redusă la percipi. înfăţişate 
privirii cetăţii, acele sacra înzestrate odinioară cu o 
forţă de temut şi ţinute departe de ochii publicului 
devin un spectacol, o «învăţătură despre zei», la fel 
cum istorisirile secrete şi formulele tăinuite îşi 
leapădă misterul şi puterea lor religioasă sub pri¬ 
virea cetăţii pentru a se preschimba în «adevă¬ 
ruri» despre care vor discuta înţelepţii. 

Totuşi, acest proces prin care vieţii sociale îi 
este conferit un caracter pe deplin public întîmpină 
unele dificultăţi şi o anume rezistenţă. El se desfă¬ 
şoară treptat şi întîlneşte, în toate domeniile, obsta¬ 
cole ce-i limitează progresele. Chiar pe plan politic, 
unele practici de guvernare la adăpostul tainei per¬ 
petuează, în plină perioadă clasică, o formă de 
exercitare a puterii pe căi misterioase şi cu mijloace 
supranaturale. Regimul din Sparta oferă cele mai 
bune exemple ale unor asemenea proceduri secrete. 
Dar utilizarea, printre tehnicile de guvernare, a 

unor sanctuare tainice, a unor oracole private la ca¬ 
re au acces doar anumiţi magistraţi sau a unor cu¬ 
legeri cuprinzînd texte de divinaţie nepuse în cir¬ 
culaţie şi însuşite de unii cîrmuitori este atestată şi 
în alte părţi. Mai mult, numeroase cetăţi îm¬ 
părtăşesc credinţa că supravieţuirea lor este 
condiţionată de deţinerea unor relicve secrete cum 
ar fi osemintele de eroi. Locul unde se află mormîn- 
tul acestora, neştiut de public, se cuvine a fi cunos¬ 
cut numai de magistraţii îndreptăţiţi să primească, 
la preluarea funcţiei, o atare destăinuire primej¬ 
dioasă; altminteri, statul ar fi ameninţat de pieire. 
Semnificaţia politică atribuită acestor talismane 
secrete nu reprezintă doar o reminiscenţă a trecu¬ 
tului, ci corespunde unor nevoi sociale concrete. 
Oare în dăinuirea cetăţii nu sînt implicate în mod 
necesar anumite forţe pe care raţiunea omenească 
nu le poate lua în calcul, anumite elemente ce nu 
pot fi evaluate în cadrul unor dezbateri şi a căror 
intervenţie nu poate fi prevăzută la capătul unei 
deliberări? Trebuie, aşadar, să se ţină seama de 
această intervenţie a unei puteri supranaturale, al 
cărei rol este în cele din urmă hotărîtor (Herodot o 
numeşte providenţă, iar Thucydides - tyche) şi ea 
să fie inclusă în rîndul factorilor politici. Insă cul¬ 
tul public al divinităţilor olimpiene nu poate îndepli¬ 
ni decît parţial o asemenea funcţie, lumea divină la 
care el se raportează avînd un caracter prea general 
şi fiind totodată prea îndepărtată. Cultul defineşte 
o categorie a sacrului diametral opusă domeniului 

profan în care se situează administrarea cetăţii, la 
fel cum hieros este opusul lui hosios. Desacralizarea 
unei întregi zone a vieţii politice îşi găseşte con¬ 
traponderea în existenţa unei religii oficiale care s-a 
distanţat de treburile lumeşti şi asupra căreia nu 
se mai răsfrîng atît de nemijlocit ca înainte efectele 
nedorite ale asumării unei arche. Dar oricît de 
mare ar fi clarviziunea conducătorilor politici şi de 
oricîtă înţelepciune ar da dovadă cetăţenii, hotărîrile 
adunării vizează totuşi un viitor în esenţă opac şi 
care se sustrage cu totul înţelegerii. Prin urmare, 
este de o importanţă vitală ca oamenii să-şi asigure 
controlul asupra lui, în măsura posibilului, pe alte 
căi decît cele care le sînt proprii, recurgînd la efi¬ 
cacitatea ritului. «Raţionalismul» grec ce prezidează 
instituţiile cetăţii se opune, desigur, vechilor pro¬ 
ceduri de guvernare religioase, însă fără a le 
exclude cu desăvîrşire 4 . 

De altfel, domeniul religios cunoaşte dezvol¬ 
tarea, în afara cetăţii, a unor asociaţii înfiinţate pe 
temeiul păstrării tainei şi ale căror activităţi se des¬ 
făşoară în paralel cu ale cultului public. Sectele, 


4. De remarcat rolul divinaţiei în viaţa politică a grecilor. 
Pe un plan mai general, vom observa că orice magistratură 
păstrează un caracter sacru. Dar în această privinţă situaţia 
este identică în domeniul politic şi în cel juridic. Procedurile 
religioase care iniţial aveau o valoare în sine devin, în cadrul 
Dreptului, acte de dare în judecată. De asemenea, rituri pre¬ 
rii in sacrificiul sau jurămîntul, la care magistraţii continuă să 
fie supuşi la preluarea funcţiei, constituie acum cadrul formal 
şi nu resortul intern al vieţii politice. în sensul acesta, avem 
de-a face, într-adevăr, cu o secularizare. 

confreriile şi misterele sînt grupuri închise avînd o 
structură ierarhizată în trepte şi grade. Organizate 
după modelul societăţilor iniţiatice, funcţia lor este 
aceea de a selecţiona, printr-o serie de probe, o mi¬ 
noritate de aleşi ce se vor bucura de privilegii inac¬ 
cesibile omului de rînd. Dar spre deosebire de ve¬ 
chile iniţieri la care erau supuşi tinerii războinici 
(kuroi) şi care le confereau acestora dreptul de a 
accede la putere, acţiunea noilor grupări secrete este 
limitată strict la sfera religiei. în cadrul cetăţii, 
iniţierea nu mai poate oferi decît o transformare 
«spirituală», lipsită de consecinţe politice. Aleşii 
(epoptes) sînt oameni neîntinaţi, sînt nişte sfinţi. 
Apropiaţi de divinitate, lor le este hărăzită cu sigu¬ 
ranţă o soartă ieşită din comun, de care însă vor 
avea parte în lumea de dincolo, unde li se va da un 
loc de frunte. Misterul oferă tuturor acelora care do¬ 
resc să cunoască iniţierea, fără a se ţine seama de 
obîrşie sau de rangul lor, făgăduinţa unei nemuriri 
preafericite ce constituia la origine un privilegiu 
aparţinînd în exclusivitate regilor; el divulgă într-un 
cerc mai larg, cel al iniţiaţilor, secretele religioase 
ştiute doar de cîteva familii sacerdotale, precum 
Kerycii sau Eumolpizii. Dar, în pofida acestei 
democratizări a unui privilegiu religios, misterul nu 
îşi propune nici o clipă atingerea unui anume nivel 
de transparenţă. Dimpotrivă, ceea ce îl defineşte ca 
mister este aspiraţia de a ajunge la un adevăr 
inaccesibil pe căile obişnuite şi cu neputinţă de 
«înfăţişat», dorinţa de a deţine o revelaţie atît de 

nemaiauzită incit ea ar deschide calea către o trăire 
religioasă străină cultului de stat, menindu-i pe 
iniţiaţi unui destin cu mult mai presus de condiţia 
comună a cetăţeanului. Taina capătă astfel, în con¬ 
trast cu caracterul public conferit cultului oficial, o 
semnificaţie religioasă aparte: ea circumscrie o 
religie a mîntuirii personale ce urmăreşte să-l trans¬ 
forme pe individ făcînd abstracţie de ordinea socială 
şi să determine înfăptuirea unei schimbări lăuntrice 
a acestuia, echivalentă întrucîtva cu o nouă naştere 
care ar avea darul de a-1 sustrage statutului gene¬ 
ral şi de a-i permite trecerea pe un plan existenţial 
diferit. 

în acest domeniu, însă, căutările celor dintîi 
înţelepţi şi preocupările sectelor vor fi convergente, 
uneori chiar identice. Preceptele înţelepciunii, ase¬ 
meni revelaţiilor misterelor, vizează transformarea 
lăuntrică a omului, înălţarea lui la o condiţie supe¬ 
rioară, preschimbarea acestuia într-o fiinţă nease¬ 
muită, aproape un zeu, un theios aner. Dacă cetatea 
i se adresează înţeleptului atunci cînd simte că a 
căzut pradă dezordinii şi prihanei, dacă îi cere să 
găsească un remediu pentru nenorocirile abătute 
asupra sa, o face tocmai pentru că el îi apare ca o 
fiinţă cu totul deosebită, un om divin care a ales 
să-şi ducă traiul de unul singur, în afara comuni¬ 
tăţii. Şi, reciproc, atunci cînd înţeleptul se adresează 
c(»tăţii, fie prin viu grai, fie în scris, o face întot¬ 
deauna pentru a-i transmite un adevăr venit de sus 
şi care, chiar dacă este împărtăşit, nu încetează să 

aparţină altei lumi, străină modului obişnuit de 
viaţă. Cea dinţii formă de înţelepciune se constitu¬ 
ie astfel într-un soi de contradicţie ce exprimă 
natura sa paradoxală: ea împărtăşeşte oamenilor o 
cunoaştere pe care, în acelaşi timp, o proclamă ca 
fiind inaccesibilă celor mai mulţi dintre ei. Nu-şi 
propune ea oare să dea la iveală ceea ce nu poate 
fi văzut, să înfăţişeze lumea acelor adela, ascunsă 
în spatele aparenţelor? înţelepciunea dezvăluie un 
adevăr atît de covîrşitor încît el nu poate fi dobîndit 
decît cu preţul unor grele strădanii, adevărul aces¬ 
ta rămînînd ascuns ochilor vulgului, aidoma viziu¬ 
nilor avute de epoptes ; fără doar şi poate, ea spune 
taina, îi dă glas în cuvinte, dar înţelesul lor scapă 
omului de rînd. înţelepciunea aduce misterul în 
piaţa publică şi face din acesta obiect de studiu şi 
cercetare, însă el continuă să fie un mister. Sophia, 
philosophia substituie riturilor de iniţiere tradi¬ 
ţionale care împiedicau accesul la revelaţiile 
interzise un alt gen de încercări: însuşirea unei 
norme de viaţă, angajarea pe o cale ascetică, pe un 
drum de căutări în care vechile practici divinatorii, 
exerciţiile spirituale de concentrare, de extaz şi de 
separare a sufletului de trup îşi păstrează locul, 
alături de tehnicile de dezbatere şi de argumentare 
sau de noile instrumente mentale precum mate¬ 
matica. 

Prin urmare, filosofia se va găsi la naşterea 
sa într-o poziţie ambiguă: prin căutările şi prin 
sursele sale de inspiraţie ea se va înrudi atît cu 

iniţierile misterelor, cît şi cu controversele purtate 
în agora, oscilând între caracterul secret, propriu 
sectelor şi cel public, al dezbaterilor în contradic¬ 
toriu specifice activităţii politice. în funcţie de me¬ 
diu, de conjunctura momentului ori de anumite 
tendinţe, o vom vedea - aşa cum se întîmplă cu 
secta pythagoriciană în Grecia Mare, în secolul al 
Vl-lea - adoptînd modelul de organizare al unei con¬ 
frerii închise şi refuzînd să încredinţeze scrisului o 
doctrină pe de-a-ntregul ezoterică. Sau va putea să 
se integreze cu totul vieţii publice, cum o va face 
mişcarea sofiştilor, înfăţişîndu-se ca o modalitate de 
pregătire pentru exercitarea puterii în cetate şi 
oferindu-şi învăţăturile fiecărui cetăţean, fără vreo 
restricţie, în schimbul unor sume de bani. S-ar 
părea că filosofia greacă a purtat mereu pecetea 
acestei ambiguităţi originare. Filosoful va oscila 
neîncetat între două tipuri de atitudine, între două 
ispite potrivnice: uneori el se va proclama ca fiind 
singurul în măsură să conducă statul şi, însuşindu-şi 
cu trufie postura regelui-divin, va pretinde în 
ii urnele acelei «cunoaşteri» ce îi conferă superioritate 
asupra oamenilor să reformeze întreaga viaţă 
socială, instaurînd în chip suveran ordinea în cetate; 
iar alteori, izolîndu-se de lume spre a se consacra 
unei căutări sapienţiale cu caracter strict personal, 
vii aduna în jurul său cîţiva discipoli, încercînd 
împreună cu ei să întemeieze în interiorul cetăţii şi 
separat de aceasta o altă cetate. Renunţînd la a mai 

împărtăşi felul de viaţă al comunităţii, el îşi va 
căuta salvarea în cunoaştere şi contemplaţie. 

Celor două aspecte pe care le-am semnalat - 
însemnătatea acordată cuvîntului şi dezvoltarea 
practicilor publice - li se adaugă o altă trăsătură 
definitorie pentru universul spiritual al polis-ului. 
Cei care alcătuiesc cetatea, oricît de diferiţi ar fi 
prin obîrşia, rangul sau funcţia lor, apar întrucîtva 
«asemănători» unii altora. Această asemănare stă la 
temelia unităţii polis-ului, deoarece pentru greci 
numai cei care se aseamănă pot ajunge să fie uniţi 
reciproc prin Philia, putîndu-se asocia în aceeaşi 
comunitate. Legăturile dintre oameni vor căpăta ast¬ 
fel, în cadrul cetăţii, forma unor relaţii reciproce şi 
reversibile, înlocuind raporturile ierarhice de 
supunere şi dominaţie. Toţi aceia care fac parte din 
stat se vor defini ca fiind Homoioi (asemănători), iar 
ulterior, într-un mod mai abstract, ca Isoi (egali). In 
pofida a tot ceea ce-i face să fie opuşi în realitatea 
vieţii sociale, pe plan politic cetăţenii se consideră 
a fi nişte unităţi interşanj abile în interiorul unui 
sistem a cărui lege este echilibrul şi a cărui normă 
este egalitatea. în veacul al Vl-lea, această imagine 
a universului uman îşi va găsi o exprimare desăvâr¬ 
şită în conceptul de isonomia, desemnînd partici¬ 
parea egală a tuturor cetăţenilor la exercitarea 
puterii. Dar înainte de a dobîndi o atare semnifi¬ 
caţie pe deplin democratică şi de a duce, pe plan 
instituţional, la iniţierea unor reforme precum ace- 

lea ale lui Cleisthenes, idealul reprezentat de isono- 
mia va fi transpus ori va fi fost continuarea unor 
aspiraţii comunitare cu mult mai vechi, născute la 
începuturile polis- ului. O seamă de mărturii demon¬ 
strează că termenii isonomia şi isocratia erau între¬ 
buinţaţi în cercurile aristocratice pentru definirea, 
prin contrast cu puterea absolută deţinută de o sin¬ 
gură persoană (monarchia sau tyrannis), a unui 
regim oligarhic în care arche este rezervată doar 
unui număr restrîns de persoane, fiind inaccesibilă 
maselor, dar în care ea este împărţită în mod egal 
între toţi membrii acestei elite 5 . Dacă necesitatea 
isonomiei a reuşit să se impună cu o asemenea forţă 
la sfîrşitul secolului al Vl-lea, dacă ea a ajuns să 
motiveze revendicarea de către popor a accesului 
neîngrădit al demos-ului la toate magistraturile, 
aceasta se datorează fără îndoială faptului că îşi 
avea rădăcinile într-o tradiţie egalitară foarte veche 
şi corespundea chiar anumitor atitudini psihologice 
ale aristocraţiei formate din hippeis. Membrii aces¬ 
tei nobilimi militare au stabilit pentru întîia oară 
o echivalenţă ce nu va mai fi contestată de nimeni 
între priceperea în meşteşugul armelor şi dreptul de 
a participa la treburile obşteşti. In polis, condiţia de 
soldat coincide cu aceea de cetăţean: o persoană care 
face parte din formaţiunea militară a ? cetăţii îşi are 


5. Cf. V. Ehrenberg (Origins of democracy, 1. c.), care 
aminteşte de cîntul unde eupatrizii Harmodios şi Aristogeiton 
sînt socotiţi demni de cinstire pentru meritul de a-i fi făcut pe 
atenieni isonomoi; cf. şi TflUCYDlDES, III, 62. 

locul asigurat în sistemul ei de organizare politică. 
Dar modificările aduse armamentului şi revoluţia 
ivită în tehnica de luptă la mijlocul secolului al 
VH-lea aveau să transforme personajul războinicu¬ 
lui, reînnoindu-i statutul social şi portretul psiho¬ 
logic 6 . 

Apariţia hoplitului, înzestrat cu armament 
greu şi luptînd în linie şi utilizarea sa în formaţie 
strînsă după principiul falangei dau o lovitură deci¬ 
sivă prerogativelor militare deţinute de hippeis. 
Toţi aceia care îşi pot procura pe propria lor chel¬ 
tuială echipamentul de hopliţi - adică micii pro¬ 
prietari liberi ce alcătuiesc demos- ul, aşa cum sînt 
Zeugiţii la Atena - ajung să se afle pe acelaşi plan 
cu posesorii de cai. Dar şi în acest caz, democrati¬ 
zarea funcţiei militare - vechi privilegiu aristo¬ 
cratic - duce la o transformare totală a eticii 
războinicului. Hippeus-u\ se mai putea considera 
urmaşul eroului homeric, priceput în conducerea 
carului, însă hoplitul, soldatul-cetăţean, nu mai 
are mare lucru în comun cu acesta. Cel dintîi tre¬ 
buia să-şi arate iscusinţa săvîrşind fapte de vitejie 
în lupta individuală. Intr-o bătălie, care era un 
mozaic de dueluri prilejuind înfruntarea între pro- 
machoi, valoarea militară se afirma sub forma unei 


6. Cf. A. ANDREWS, The greek tyrants. Londra, 1956, cap. 3: 
The military factor; F. E. Adcock, The Greek and macedonian 
art of war, Berkeley and Los Angeles, 1957; cu privire la data 
apariţiei hoplitului, cf. P. COURBIN, Une tombe geometrique 
d’Argos (Bulletin de correspondance hellenique, 81, 1957, p. 322- 
384). 

aristeia, a unei superiorităţi pe de-a-ntregul perso¬ 
nale. Cutezanţa ce-i permitea combatantului săvîr- 
şirea unor astfel de fapte strălucite izvora dintr-un 
soi de exaltare, de furie războinică, acea lyssa în ca- 
re-1 arunca menos-ul, înflăcărarea insuflată de un 
zeu şi care-1 făcea să pară scos din minţi. Dar ho- 
plitului i-a devenit străină lupta individuală, trebu¬ 
ind să evite, atunci cînd se iveşte, ispita unui act 
de bravură personal. El este omul luptei cot la cot, 
umăr la umăr. A fost deprins să nu iasă din front, 
să mărşăluiască în cadenţă, să se repeadă asupra 
duşmanului odată cu ceilalţi şi să aibă grijă ca în 
toiul încăierării să nu-şi părăsească locul. Aşa încît 
virtutea războinică nu mai ţine de thymos, ci e dată 
de sophrosyne: o deplină stăpînire de sine, un auto¬ 
control permanent în vederea integrării în disciplina 
comună şi înfrînarea cu sînge rece a pornirilor in¬ 
stinctive ce ar putea primejdui ordinea generală a 
formaţiei. Falanga face din hoplit, la fel cum cetatea 
face din cetăţean, o unitate interşanjabilă, un ele¬ 
ment asemănător celorlalte şi a cărui aristeia, va¬ 
loarea individuală, trebuie să se manifeste doar în 
cadrul impus de noile instrumente ale victoriei, 
respectiv manevra de ansamblu, coeziunea grupu¬ 
lui şi efectul de masă. Chiar şi în război, Eris, do¬ 
rinţa de a triumfa asupra adversarului, de afirmare 
a propriei superiorităţi asupra semenului, trebuie să 
se supună aceleiaşi Philia, spiritului comunitar; 
puterea indivizilor este constrînsă să se încline în 
faţa legii grupului. Cînd Herodot menţionează, ca la 

sfîrşitul fiecărei istorisiri a unei bătălii, numele 
cetăţilor şi ale persoanelor care au dat dovadă de 
cea mai mare vitejie la Plateea, el este de părere că 
dintre spartani lui Aristodemos i se cuvine cununa 
de lauri: acesta făcea parte din cei trei sute de 
lacedemonieni ce rezistaseră la Thermopylai, fiind 
singurul care se întorsese teafăr şi nevătămat; dor¬ 
nic să spele ocara de care se acoperise în ochii spar¬ 
tanilor rămînînd în viaţă, Aristodemos şi-a căutat 
moartea şi şi-a găsit-o la Plateea, săvîrşind măreţe 
fapte de vitejie. Dar spartanii nu i-au răsplătit 
curajul cinstindu-1 după moarte ca pe unul dintre 
cei mai buni luptători, ci au refuzat să-i recunoască 
aristeia deoarece, luptînd cu înverşunare, asemeni 
unui om cu mintea rătăcită de lyssa, el ieşise din 
rînduri 7 . 

Relatarea lui Herodot ilustrează în chip 
elocvent o atitudine psihologică ale cărei mani¬ 
festări nu se întîlnesc numai în domeniul războiu¬ 
lui şi care evidenţiază, pe toate planurile vieţii 
sociale, o cotitură hotărîtoare în istoria Poiis-ului. 
Este momentul cînd cetatea respinge modul de 
comportament tradiţional al aristocraţiei ce viza 
exaltarea prestigiului personal, întărirea puterii in¬ 
divizilor şi a gene-lor, o consideraţie sporită acordată 
acestora în raport cu oamenii de rînd. Astfel, pe 
lîngă furia războinică şi căutarea în luptă a unei 
glorii care să se răsfrîngă cu totul asupra propriei 


7. Herodot, IX, 71. 



UNIVERSUL SPIRITUAL AL P0L/5-ULUI 


87 


persoane, vor fi judecate cu asprime, fiind socotite 
ca lipsă de măsură, hybris, etalarea bogăţiei, luxul 
veşmintelor, ceremoniile funerare fastuoase, expri¬ 
marea excesivă a durerii în caz de doliu, purtarea 
prea bătătoare la ochi a femeilor sau aceea prea 
semeaţă, prea cutezătoare, a tineretului de obîrşie 
nobilă. 

Toate aceste practici sînt respinse întrucît ele 
scot în relief inegalităţile sociale şi accentuează 
perceperea diferenţelor dintre indivizi, suscită invi¬ 
dia, creează discordanţe în cadrul grupului, peri- 
clitîndu-i echilibrul şi unitatea, provoacă vrajbă în 
cetate. Idealul preamărit acum este un ideal auster, 
caracterizat prin discreţie şi reţinere, printr-un stil 
de viaţă sobru, aproape ascetic, care înlătură deose¬ 
birile de moravuri şi de condiţie socială dintre ce¬ 
tăţeni pentru a micşora distanţa dintre aceştia, 
pentru a-i face să fie legaţi unii de alţii asemeni 
membrilor unei singure familii. 

In Sparta, factorul militar pare să fi jucat 
rolul decisiv în instaurarea noii mentalităţi. Spar¬ 
ta veacului al VH-lea nu este deocamdată acel stat 
a cărui originalitate va stîrni uimirea şi admiraţia 
celorlalţi greci. Pe atunci ea se înscria într-o mişcare 
generală a civilizaţiei care purta aristocraţiile 
diverselor cetăţi către un trai de lux, facîndu-le să-şi 
dorească o existenţă mai rafinată şi să caute a intra 
în afaceri profitabile. Ruptura se produce între 
secolul al VlI-lea şi al Vl-lea. Sparta se închide în 
sine şi este marcată de imobilism, consecinţă a 

faptului că instituţiile sale erau menite atingerii 
unor ţeluri războinice. Ea nu se mărgineşte să 
repudieze etalarea bogăţei, ci respinge tot ceea ce 
înseamnă schimb cu străinii, comerţ, activitate 
meşteşugărească; interzice folosirea metalelor pre¬ 
ţioase, iar mai apoi mor.eda de aur şi de argint; 
rămîne în afara marilor curente intelectuale, neso¬ 
cotind literatura şi artele, domenii în care anterior 
se remarcase. Ca atare, s-ar părea că filosofia şi 
gîndirea greacă nu-i datorează nimic. 

Am spus «s-ar păi-ea» pentru că transfor¬ 
mările sociale şi politice produse în Sparta de noile 
tehnici de război — şi care o fac să devină o cetate 
de hopliţi - sînt expresia, la nivelul instituţiilor, a 
aceleiaşi necesităţi de instaurare a echilibrului în- 
fr-un univers uman care să fie ordonat de lege, ne¬ 
cesitate ce va fi formulată de înţelepţi în plan 
strict conceptual cam în aceeaşi perioadă, acolo 
unde cetăţile, în lipsa unei soluţii de tip spartan, 
vor cunoaşte răzvrătiri şi conflicte interne. S-a in¬ 
sistat pe bună dreptate asupra caracterului arhaic 
al unor instituţii la care Sparta nu va voi să renun¬ 
ţe cu nici un chip: clase de vîrstă, iniţieri războinice, 
crypteia. Bar trebuie subliniate şi alte trăsături, 
prin care ea şi-a devansat epoca: mai întîi, spiritul 
egalitar al unei reforme ce a desfiinţat vechea 
opoziţie dintre laos şi demis, ducînd la constituirea 
unui corp militar de soliaţi-cetăţeni, definiţi ca 
homoioi şi dispunînd fiecare, în principiu, de un lot 
de pămînt, de un kleros, egal ca mărime cu al ce- 

lorlalţi. Acestei prime forme de isomoiria (s-ar pu¬ 
tea ca în Sparta să fi avut loc atunci o nouă împăr¬ 
ţire a pămîntului) i se cuvine adăugat aspectul co¬ 
munitar al unei vieţi sociale care impune tuturor 
acelaşi regim de austeritate; din aversiune faţă de 
lux, este reglementat pînă şi felul cum trebuie con¬ 
struite casele particulare şi se instituie practica sys- 
sitiilor, a unor mese în comun la care contribuie 
fiecare, lunar, cu o cotă-parte obligatorie de orz, vin, 
brînză şi smochine. în sfîrşit, mai trebuie amintit 
faptul că regimul din Sparta, cu dubla sa regalitate, 
cu ale sale apella, ephoroi şi gerusia, realizează un 
«echilibru» între componente sociale reprezentînd 
funcţii, virtuţi şi valori opuse. Pe acest echilibru 
reciproc se întemeiază unitatea statului, fiecare 
dintre elementele lui componente fiind constrîns de 
către celelalte să se menţină în cadrul unor limite 
pe care nu-i este îngăduit să le încalce. Plutarh 
atribuie astfel gerusiei un rol de contrapondere, ea 
păstrînd un echilibru constant între apella populară 
şi autoritatea regală şi trecînd fie de partea regilor 
pentru a pune stavilă democraţiei, fie de partea 
poporului pentru a împiedica instaurarea puterii 
unei singure persoane 8 . La fel, instituţia ephoroi- lor 
reprezintă în configuraţia corpului social elementul 
războinic, «junior» şi popular, în opoziţie cu aristo¬ 
cratica gerusia, caracterizată - cum le stă bine 
unor «seniores» - prin cumpătare şi înţelepciune, cc 


8. PU'TAJtll, Viaţa lui Lycurg, V, 11, şi AiilSTOTKi., Politica, 
1265 b 35. 

au menirea de a contrabalansa îndrăzneala şi 
vigoarea războinică a kuroi- lor. 

Spre deosebire de regatele miceniene, în 
statul spartan societatea nu mai este concepută ca 
o piramidă în vîrful căreia se află regele. Toţi aceia 
care, la terminarea instrucţiei militare şi după ce au 
trecut prin întregul ei şir de probe şi iniţieri, posedă 
un kleros şi participă la syssitii ajung să ocupe o 
poziţie socială identică. Iar această poziţie este 
definitorie pentru cetate 9 . Ordinea socială nu mai 
apare deci ca fiind dependentă de suveran şi nu mai 
e corelată cu forţa creatoare a unui personaj ieşit 
din comun, cu acţiunea sa ordonatoare. Dimpotrivă, 
ordinea este cea care reglementează puterea tutu¬ 
ror indivizilor, impunînd o limită voinţei lor de ex¬ 
pansiune. în faţa puterii, ea are întîietate. Arche 
aparţine, de fapt, în exclusivitate legii, iar orice per¬ 
soană sau grup de persoane care încearcă să mono¬ 
polizeze arche aduce atingere echilibrului celorlalte 
puteri, ameninţînd homonoia corpului social şi 
punînd astfel în primejdie însăşi existenţa cetăţii. 

Dar recunoaşterea de către noua Sparta a 
supremaţiei legii şi ordinii se datorează în primul 
rînd orientării sale spre război, aici prefacerea 
totală a statului fiind urmarea unor preocupări 


9. Desigur, alături de cetăţeni şi în contrast cu aceştia, din 
cetate fac parte şi cei privaţi în grade diferite de valorile 
legate de deţinerea unor drepturi cetăţeneşti depline: în Spar¬ 
ta, ei sînt hypomeionii, periecii, hiloţii şi sclavii. Egalitatea 
începe să se contureze aşadar pe un fond de inegalitate. 





UNIVERSUL SPIRITUAL AL POL/S-ULU1 91 


militare. Homoioi -i sînt deprinşi mai degrabă cu 
practicarea luptelor decît cu disputele din agora şi 
ca atare cuvîntul nu va putea deveni în Sparta o 
unealtă politică, întrebuinţată pentru a dezbate cu 
argumente şi contraargumente problemele cetăţii, 
aşa cum se va întîmpla în alte părţi. In locul lui 
Peitho, forţa de convingere, lacedemonienii vor cele¬ 
bra ca instrument al legii puterea lui Phobos, tea¬ 
ma care îi face pe toţi cetăţenii să se plece supuşi. 
Ei vor fi mîndri de discursurile lor concise şi vor 
prefera controverselor subtile formulele sentenţioase 
şi definitive. Pentru ei, cuvîntul rămîne legat de 
acele rhetrai, legile cvasi-oraculare de care ascultă 
fără crîcnire şi cărora refuză să le confere un ca¬ 
racter public aşternîndu-le în scris. Oricît de avan¬ 
sată a putut fi Sparta pentru vremea sa, ea va lăsa 
altora onoarea de a exprima în chip desăvîrşit noua 
concepţie despre ordine atunci cînd, sub domnia 
legii, Cetatea devine un cosmos echilibrat şi armo¬ 
nios. Iar cei care vor şti să atragă atenţia asupra 
noilor idei morale şi politice, explicînd toate con¬ 
secinţele ce decurg din ele, nu vor fi lacedemonienii, 
deşi aceştia - printre primii - le-au dat o formă con¬ 
cretă, în instituţiile lor. 



Capitolul V 


CRIZA CETĂŢII. CEI DINTÎI ÎNŢELEPŢI 


într-un dialog astăzi pierdut, Despre filosofie, 
Aristotel evoca marile cataclisme ce distrug pe¬ 
riodic omenirea, reamintind etapele pe care trebuie 
să le parcurgă, de fiecare dată, puţinii supra¬ 
vieţuitori şi urmaşii lor pentru refacerea civilizaţiei: 
astfel, cei scăpaţi cu viaţă din potopul lui Deucalion 
au fost nevoiţi, mai întîi, să redescopere mijloacele 
elementare de subzistenţă, iar apoi să reînvie artele 
ce înfrumuseţează existenţa omului; într-o a treia 
fază, spunea în continuare Aristotel, «ei şi-au 
îndreptat privirile asupra organizării Polis-ulm şi au 
născocit legile, precum şi toate acele legături care 
ţin laolaltă părţile unei cetăţi; acestei născociri i-au 
pus numele de înţelepciune; iar înţelepciunea (ante¬ 
rioară ştiinţei fizicii - physike theoria - şi înţelep¬ 
ciunii supreme ce are drept obiect realităţile divine) 
a revenit Celor Şapte înţelepţi, ei fiind cei care au 
născocit virtuţile proprii cetăţeanului» 1 . 


■1. Despre Peri philosophias al lui Aristotel, cf. A.-J. Fes- 
TUcilKRE, La revelation d’Hermes Trismegiste, II, Le Dieu cos- 
mique, Paris, 1949, p. 219 sq. şi App. 1. 

Ar fi inutil să încercăm a formula o concluzie 
istorică pe baza acestei mărturii legendare despre 
Cei Şapte înţelepţi: lista lor este incertă şi nu 
cuprinde întotdeauna aceleaşi nume, nesocotind 
deopotrivă cronologia şi criteriul verosimilităţii. 
Totuşi rolul politic şi social atribuit înţelepţilor, ca 
şi maximele puse pe seama lor, îngăduie alăturarea 
unor personaje altminteri diametral opuse: un 
Thales, avînd - printre atîtea alte competenţe - şi 
pe aceea de om de stat; un Solon, poet elegiac, arbi¬ 
tru al luptelor politice ateniene şi adversar al 
tiraniei; un Periandros, tiran al Corintului; un Epi- 
menides, însăşi întruchiparea magului inspirat, a lui 
theios aner, hrănindu-se cu nalbă şi crini de pădure 
şi al cărui suflet se poate desprinde de trup după 
voie. Acest amestec de date pe de-a-ntregul le¬ 
gendare, de aluzii istorice, de precepte politice şi de 
clişee morale incluse în tradiţia mai mult sau mai 
puţin mitică a Celor Şapte înţelepţi ne permite 
cunoaşterea şi înţelegerea unui moment de istorie 
socială. Un moment de criză, declanşată la sfîrşitul 
secolului al Vll-lea şi amplificîndu-se pe parcursul 
celui de-al Vl-lea, o perioadă de tulburări şi de con¬ 
flicte interne ale căror motivaţii economice le putem 
sesiza în parte şi pe care grecii au trăit-o, pe plan 
religios şi moral, ca pe o contestare a întregului lor 
sistem de valori şi un atentat explicit la ordinea 
lumii, ca pe o stare de culpă şi de întinare. 

Consecinţele acestei crize, în domeniul Dreptu¬ 
lui şi al vieţii sociale, vor fi o serie de reforme legate 

îndeaproape atît de numele unui profet purificator 
precum Epimenides, cît şi de cel al unui nomothet 
precum Solon, al unui aisymnet precum Pittacos sau 
al unui tiran precum Periandros. De asemenea, în 
domeniul intelectual, se va manifesta un efort vizînd 
trasarea cadrului şi elaborarea noţiunilor funda¬ 
mentale ale noii etici greceşti. Am putea spune, sim- 
plificînd mult, că punctul de pornire al crizei este 
unul de ordin economic, că aceasta îmbracă iniţial 
forma unei efervescenţe în aceeaşi măsură religioasă 
şi socială, dar că ea va conduce în cele din urmă, 
în condiţiile specifice ale cetăţii, la naşterea unei 
gîndiri morale şi politice cu caracter laic, ce tratează 
într-o manieră absolut realistă problemele ordinii şi 
dezordinii în universul uman. 

Transformările economice — pe care ne vedem 
obligaţi a le menţiona doar în treacăt — sînt legate 
de un fenomen a cărui însemnătate se vădeşte la fel 
de hotărîtoare şi pe plan spiritual: reluarea şi ampli¬ 
ficarea contactelor cu Orientul, întrerupte la căderea 
imperiului micenian. în Grecia continentală, relaţiile 
se restabilesc în secolul al VUI-lea, prin intermediul 
navigatorilor fenicieni. Pe coastele Ioniei, grecii intră 
în legătură cu ţinuturile din interiorul Anatoliei, 
îndeosebi cu Lydia. Dar economia cetăţilor din 
Europa şi din Asia se orientează ferm către exterior 
în ultimul pătrar al veacului al VH-lea, cînd trafi¬ 
cul pe mare va depăşi cu mult bazinul răsăritean 
al Mediteranei, redevenit cale de comunicaţie. Zona 
schimburilor se extinde la vest pînă în Africa şi 

Spania, iar la est pînă la Marea Neagră 2 . De altfel, 
această lărgire a orizontului maritim corespunde 
unei cerinţe foarte imperioase: datorită creşterii 
demografice, se pune în mod acut problema 
procurării cerealelor, mai ales că agricultura elenă 
are acum tendinţa de a favoriza unele culturi mai 
profitabile, cum ar fi cea a viţei-de-vie şi cea a 
măslinului, ale căror produse pot fi exportate sau 
schimbate cu alte produse. Expansiunea grecească 
peste Mediterana a urmărit aşadar un triplu obiec¬ 
tiv: extinderea teritorială, găsirea unor resurse 
suplimentare de hrană şi a unora de metal. în 
decursul epocii întunecate, într-o Grecie izolată şi 
lipsită de bogăţii minerale, aurul şi argintul se 
împuţinaseră, uneori dispărînd cu totul. însă cu 
începere din secolul al VUI-lea, apar noi surse de 
aprovizionare cu metale preţioase; de-a lungul seco¬ 
lului al VH-lea, cantitatea de aur, de argint şi de 
electrum pusă în circulaţie în lumea greacă 
sporeşte, iar utilizarea lor se diversifică: bijuterii, 
lucrări de orfevrerie, obiecte de uz personal, daruri 
votive, averi acumulate cu titlu privat sau tezau- 


2. Despre expansiunea grecilor în Mediterana şi reluarea con¬ 
tactelor cu Orientul, cf. Jean Berard, La colonisation grecque de 
l’Italie meridionale et de la Sicile dans l’Antiquite, Paris, 1957; 
La migration eolienne (Revue archeologique, 1959, p. 1-28); 
Thomas J. Dunbabin, The Greeks and their neighbours. Studies 
in the relation between Greece and the countries of the Near East 
in the eight and seventh centuries, Londra, 1957; Cari Roebuck, 
Ionan trade and colonization, New York, 1959; Michel B. Sakel- 
LARIOU, La migration grecque en Ionie, Atena, 1958. 

rizate în temple şi, în sfîrşit - după inventarea ei 
în ultima parte a secolului al Vll-lea de către regii 
din Lydia - baterea monedei. 

Sînt greu de evaluat cu exactitate schimbările 
de structură socială provocate de această orientare 
a unui întreg sector al economiei greceşti spre 
comerţul maritim. în lipsa unor informaţii directe, 
nu ne putem face o idee despre natura şi amploarea 
lor decît pe baza mărturiilor literare ce reflectă noile 
forme de sensibilitate şi de gîndire. în privinţa 
aceasta, poezia lirică se dovedeşte a fi un izvor 
preţios. Ea ne arată că influenţa Orientului nu 
transpare numai în ceramică, în motivele figurate 
plastic, în decorul vieţii cotidiene. Gusturile şi obi¬ 
ceiurile aristocraţiei greceşti, atrasă de lux, rafina¬ 
ment şi opulenţă, poartă amprenta acelui fastuos şi 
delicat ideal reprezentat de uppoawn, ce caracte¬ 
rizează lumea orientală 3 . Etalarea bogăţiei devine 
acum unul din elementele prin care se exprimă 
prestigiul gene- lor, un mijloc de scoatere în evidenţă 
a supremaţiei şi de afirmare a dominaţiei asupra 
rivalilor, ce se adaugă calităţilor războinice şi ran¬ 
gului religios. S-ar părea că aristocratica Eris, ma- 
nif'estîndu-se pe terenul bogăţiei - dar şi în alte 
domenii - a acţionat ca un ferment al disoluţiei şi 
divizării în societatea greacă. Se ivesc personaje noi, 
chiar în sînul nobilimii, cum ar fi acel kalos kaga- 
thos, omul de neam, care - din dorinţa de cîştig sau 


3. Cf. SantO Mazzarino, Fra oriente e occidente. Riccrche 
di st ori a greca arcaica, Florenţa, 1947. 

împins de nevoie - intră în comerţul maritim; o 
parte a aristocraţiei se transformă: aşa cum scrie 
Louis Gernet, ea trece de la stadiul «feudalului» la 
cel al unui «gentleman farmer» 4 . Vedem apărînd un 
tip de proprietar funciar preocupat de randamentul 
pămînturilor sale, pe care le destinează unor anume 
culturi şi care caută să le mărească suprafeţele 
arătîndu-se interesat de «rezerva» de teren, limitrofa 
«pămînturilor şerbilor» şi acelor kleroi ale micilor 
cultivatori liberi, ce ar mai putea fi defrişată; 
nobilul — care este acum şi un om bogat — îşi 
întinde stăpînirea asupra eschatiei în dauna colec¬ 
tivităţilor săteşti, putînd chiar să-şi însuşească 
bunurile celor ce-i sînt îndatoraţi: clienţi sau even¬ 
tuali debitori. Concentrarea proprietăţii funciare 
în mîinile unui număr foarte restrîns de persoane 
şi aservirea majorităţii membrilor demos-ului, reduşi 
la statutul de «hectemori», fac din problema agrară 
problema-cheie a acestei perioade arhaice. Desigur, 
s-a dezvoltat o pătură de meşteşugari care probabil 
era relativ numeroasă în anumite sectoare, precum 
ceramica şi metalurgia (aici trebuind semnalat un 
fapt deosebit de important în ceea ce priveşte tehni¬ 
ca: la sfîrşitul secolului al VlII-lea, metalurgia 
bronzului este înlocuită de cea a flerului pentru 
obiectele de producţie curentă); împreună cu 
prăvăliaşii şi cu toată acea populaţie de condiţie 
modestă de pe coastă şi din porturi căreia marea îi 
oferă mijloacele de trai, meşteşugarii formează - 


4. L. Gernet, «Horoi» (Studi in onore de U. E. Paoli, p. 348). 

pînă şi într-un loc de reşedinţă aristocratic cum este 
oraşul - o categorie socială nouă, a cărei importanţă 
nu va înceta să crească. Dar în secolul al VH-lea 
conflictul ce se reaprinde între «orăşeni» şi «oamenii 
de la ţară» va ridica din nou împotriva nobililor - 
care trăiesc en asty, la oraş, acolo unde sînt grupate 
edificiile publice legate de arche - o clasă de ţărani 
obligată să-i întreţină şi care populează satele 
(demoi) din jurul cetăţii. 

Schimbările de ordin economic şi din domeniul 
tehnicii, menţionate mai sus, nu s-au limitat la 
lumea greacă; cetăţile feniciene, aflate în plin avînt 
comercial începînd cu secolul al IX-lea, au cunoscut 
unele asemănătoare 5 . însă Greciei îi este specifică 
reacţia pe care ele o stîrnesc în cadrul colectivităţii, 
respectiv refuzul acesteia de a accepta o situaţie 
resimţită în mod vădit ca o stare de anomia şi 
transformarea din temelii a vieţii sociale în vederea 
organizării ei conform unor aspiraţii comunitare şi 
egalitare, ce se manifestă cu atît mai intens cu cît 
raporturile sociale stau sub semnul violenţei, şirete¬ 
niei, arbitrarului şi injustiţiei, într-o Vîrstă de Fier 
în care cei puternici şi-au pierdut orice dram de 
ruşine, în care Aidos -ul a fost nevoit să părăsească 
pămîntul spre a se refugia în cer, lăsînd pasiunile 
individuale şi Hybris -ul să se dezlănţuie în voie. 
Efortul de înnoire e sesizabil pe mai multe planuri 


5. Despre analogiile şi diferenţele, pe plan socio-economic, 
dintre lumea feniciană şi lumea greacă, cf. observaţiile lui G. 
Thompson, Studies in ancient greek society, II, The fir st 
philosophers. Londra, 1955. 

concomitent: religios, juridic, politic, economic; el 
vizează, în toate cazurile, restrîngerea acelei 
dynamis a gene- lor, limitarea ambiţiilor, iniţiativei 
şi voinţei lor de putere, cerîndu-li-se să se supună 
unei reguli valabile pentru toţi şi ale cărei con- 
strîngeri sînt unanim aplicabile. Această normă 
superioară este Dike, invocată de Mag ca o forţă 
divină, promulgată de nomothet în legile sale şi din 
care uneori se poate inspira şi tiranul, chiar dacă 
o denaturează impunînd-o prin violenţă; ea tre¬ 
buie să fixeze pentru cetăţeni dreapta cumpănă ce 
garantează eunomia, adică împărţirea echitabilă a 
funcţiilor, onorurilor şi puterii între indivizii şi 
grupurile care alcătuiesc corpul social. Astfel, Dike 
împacă şi armonizează părţile componente ale socie¬ 
tăţii într-o singură şi aceeaşi comunitate, cetatea 
unită. 

Primele dovezi ale noului mod de gîndire sînt 
legate de anumite probleme de Drept. Legislaţia cu 
privire la omucidere marchează momentul în care 
omorul încetează a mai fi socotit o chestiune pri¬ 
vată, o răfuială între gene-, răzbunării sîngelui - 
limitată la un cerc restrîns, dar obligatorie pentru 
rudele celui mort şi care poate da naştere unui ciclu 
nefast de omoruri urmate, în replică, de alte 
omoruri - i se substituie actul punitiv organizat în 
cadrul cetăţii, sub controlul grupului şi în care 
colectivitatea este implicată ca atare. Prin fapta sa, 
ucigaşul nu pîngăreşte doar familia victimei, ci 
dezonorează întreaga comunitate. Această gene- 

ralizare a condamnării crimei, dezgustul pe care-1 
trezeşte acum orice fel de omor, teama de miasma 
pe care sîngele vărsat o poate reprezenta pentru o 
cetate sau un ţinut, ca şi necesitatea unei ispăşiri 
ce constituie totodată o purificare de rău, sînt ati¬ 
tudini inspirate de redeşteptarea religioasă care se 
manifestă în lumea rurală prin înflorirea cultului lui 
Dionysos şi care îmbracă pe alocuri, în medii mai 
aparte, forma unor mişcări sectare cum a fost cea 
a «Orfirilor». Pe lîngă o «învăţătură» cu privire la 
soarta sufletelor, pedepsirea lor în Hades, trans¬ 
miterea ereditară a vinei, ciclul reîncarnărilor şi 
unitatea tuturor făpturilor însufleţite, această 
redeşteptare religioasă se caracterizează prin insti¬ 
tuirea unor proceduri de purificare adaptate noilor 
credinţe. In cartea a noua a Legilor, Platon, vorbind 
despre omucidere, va mai simţi nevoia să se refere 
în mod explicit la doctrina (logos-ui) «preoţilor ce se 
ocupă de teletai». Iar din rîndul acestor magi purifi¬ 
catori se detaşează pregnant figura lui Epimenides. 
Plutarh îl descrie ca pe un înţelept cunoscător al 
lucrurilor divine, înzestrat cu sophia unui «iniţiat 
entuziast» 6 ; el va fi chemat la Atena pentru a alun¬ 
ga de acolo miasma care apăsa asupra oraşului 
după uciderea Kylonizilor. Promotor al unor rituri 
cathartice, Epimenides este şi un profet inspirat a 
cărui cunoaştere, spune Aristotel, dă la iveală tre¬ 
cutul, nu viitorul; avînd darul clarviziunii, el scoate 
la lumină greşeli făptuite demult şi dezvăluie 


6. Plutarh, Viaţa lui Solon, XII, 7-12. 

nelegiuiri de nimeni ştiute ce se răsfrîng deopotrivă 
asupra persoanelor particulare şi asupra cetăţilor, 
aducîndu-le nebunia şi boala şi lăsîndu-le pradă 
delirului turbat produs de mania, cu întregul lui 
cortegiu de tulburări, violenţe şi omoruri. însă 
acest reformator religios, întemeietor de sanctuare 
şi iniţiator al unor rituri, ne apare în egală măsură 
ca un sfetnic politic, pe care Solon îl asociază 
demersului său legislativ. De fapt, ambele ipostaze 
ilustrează o activitate îndreptată în aceeaşi direcţie, 
ale cărei scopuri — atît pe un plan cît şi pe celălalt 
- sînt ordonarea vieţii sociale, reconcilierea şi unifi¬ 
carea cetăţii. în Viaţa lui Solon, Plutarh, subliniind 
rolul lui Epimenides în impunerea unor reguli pen¬ 
tru desfăşurarea slujbelor de doliu (acestea tre¬ 
buind să fie mai ponderate şi mai puţin zgomo¬ 
toase), precum şi a unor măsuri privitoare la felul 
cum se cuvine să se comporte femeile, încheie cu 
următoarele cuvinte: «După ce a sanctificat şi a con¬ 
sacrat cetatea prin rituri expiatorii, ca la capătul 
unei iniţieri, purificînd-o şi întemeind temple, el a 
făcut-o să se supună Dreptului şi să fie mai 
ascultătoare (lăsîndu-se mai uşor convinsă: euTTeL0fj) 
întru homonoia .» 

O remarcă a lui Aristotel, concisă dar elocventă, 
ne îngăduie să înţelegem mai bine modul cum 
domeniul religios, cel juridic şi cel social participă 
la un efort comun de înnoire în această etapă cru¬ 
cială din istoria cetăţii 7 . Aristotel caută să demon- 


7. Aristotel, Politica, 1252 b 15. 

streze caracterul natural al Poiis-ului: acesta se 
aseamănă cu o familie mai mare, deoarece s-a for¬ 
mat prin reunirea unor sate care erau alcătuite la 
rîndul lor din vetre familiale. El arată că oifcos-ul, 
familia ai cărei membri locuiesc în aceeaşi casă, 
reprezintă o comunitate naturală (o koinonia) şi 
aminteşte cu acest prilej numele prin care erau 
desemnaţi cei ce făceau parte dintr-un oikos de 
către Charondas şi Epimenides. Alăturarea este 
prin sine interesantă. Charondas era legiuitorul 
Cataniei; ca şi Zaleucos din Locrida, despre care se 
spunea că îi fusese magistru şi cu care numele lui 
este îndeobşte asociat, se pare că el a dispus ca tex¬ 
tul Legilor sale să fie precedat de un preambul, 
similar introducerii lui Platon la capitolul IX ce are 
ca subiect dreptul penal: e vorba de o adevărată 
incantaţie, de o emoSri, care trebuia cîntată şi care 
se adresa celor cu mintea bîntuită de gîndul unor 
fapte nelegiuite şi criminale. înainte de a decreta 
pedepsele represive, legiuitorii încearcă să acţioneze 
preventiv asupra indivizilor puşi pe rele prin inter¬ 
mediul unei magii purificatoare, un soi de yor|Teia, 
ce utilizează virtuţile liniştitoare ale muzicii şi ale 
rostirii cîntate; criminalul e înfăţişat ca un «pose¬ 
dat», ca un om care nu se mai poate stăpîni şi pe 
care l-a smintit un daimon rău, întrupare a vreunui 
păcat ancestral. în sufletul acesta bolnav şi tulbu¬ 
rat, catharsis-u\ incantatoriu al legiuitorului readuce 
sănătatea şi pacea, la fel cum riturile purificatoare 
ale lui Epimenides reinstaurează calmul, cumpă- 

tarea şi homonoia în cetatea răvăşită de vrajbele şi 
violenţele iscate de străvechi fărădelegi. 

Insă Aristotel nu se opreşte aici şi observă în 
continuare că Charondas şi Epimenides îi desem¬ 
nează pe membrii oiAns-ului prin termenii opocmTuoi, 
opoicdTTOi, ce evidenţiază «asemănarea» dintre ei, 
ilustrată de faptul că îşi împart aceeaşi pîine, 
mănîncă la aceeaşi masă. E tocmai starea de spirit 
sub semnul căreia fiinţează, după cum am văzut, 
instituţia spartană a syssitiilor la care iau parte 
homoioi, scopul urmărit fiind acela de a li se da 
cetăţenilor sentimentul că într-un anume fel sînt 
fraţi. Şi nimic nu poate întări mai mult o atare 
convingere decît consumarea hranei gătite pe 
aceeaşi vatră şi împărţită celor aflaţi la aceeaşi 
masă, comuniunea dintre comeseni generînd o iden¬ 
titate de trăire, pe undeva chiar o înrudire. Astfel 
încît devine lesne de înţeles că uciderea unui con¬ 
cetăţean poate stîrni în corpul social o repulsie 
religioasă şi un simţămînt al profanării asemănă¬ 
toare acelora provocate de omorîrea unei rude de 
sînge. Că într-adevăr conştiinţa socială a acţionat pe 
această linie o dovedeşte evoluţia semantică a ter¬ 
menului care îl desemnează pe ucigaş: auSeuTric 
era iniţial ucigaşul unei rude; apoi, ucigaşul străin 
de familia victimei dar privit prin prisma raportu¬ 
lui său cu acea familie, raport care - pentru rudele 
victimei ce resimt faţă de el ură şi repulsie reli¬ 
gioasă - este evidenţiat de întrebuinţarea aceluiaşi 
cuvînt de ocară prin care era desemnat ucigaşul 
unei rude de sînge; şi în sfîrşit, ucigaşul unui indi- 

vid oarecare, dispărînd ideea vreunei legături 
anume cu familia victimei. Iar atunci cînd s-a tre¬ 
cut de la răzbunarea privată la pedepsirea pe cale 
judiciară a crimei, termenul ce-1 desemna pe 
ucigaşul unei rude şi, ulterior, pe ucigaş în relaţie 
cu rudele victimei a fost păstrat pentru a-1 desem¬ 
na pe criminal în raport cu toţi concetăţenii săi 8 . De 
altfel, ceea ce este valabil pentru crimele făptuite cu 
vărsare de sînge este valabil şi pentru celelalte 
delicte. Aristotel şi Plutarh sînt de părere că unul 
din elementele de noutate cele mai oportune ale 
constituţiei lui Solon îl constituie principiul conform 
căruia neajunsul pricinuit unei persoane particulare 
înseamnă, de fapt, un prejudiciu adus tuturor; în 
consecinţă, Solon acordă fiecărui cetăţean dreptul de 
a interveni în justiţie în favoarea oricărei persoane 
ce a fost lezată şi de a urmări pe cale juridică 
adikia, chiar dacă personal nu i-a fost victimă. 

Feluritele trăsături îngemănate de greci pentru 
a contura figura lui Epimenides nu reprezintă o 
mărturie izolată. Un personaj ca Abaris — înscri- 
indu-se, alături de alţi magi precum Aristeas şi Her- 
motimos, în tradiţia legendară a Pythagorismului — 
nu este doar un şaman ce zboară prin văzduh cu 
săgeata sa de aur, care trăieşte fără a se hrăni şi 
care-şi trimite sufletul să rătăcească departe de 


8. Cf. L. Gernet, Droit et societe dans la Grece ancienne, 
Paris, 1955, p. 29-50. A se vedea totuşi, contra, P. Chantraine, 
Encoro «Avdei'T7)c» (Hommage a MaiYAij TpLavTa4>iAAL8r|, Atena, 
1960, p. 89-93). 

trup, ci este în acelaşi timp un chresmolog, un 
reformator religios şi un purificator; el iniţiază noi 
rituri în cadrul religiei publice, acele Ilpoipoaia de 
la Atena; deschide sanctuare menite să asigure 
protecţia comunităţii, cum ar fi cel al Korei salva¬ 
toarea, din Sparta; instituie proceduri cathartice, 
care îngăduie cetăţilor să preîntîmpine izbucnirea 
unui loimos. Un personaj istoric precum Ono- 
macritos, legat îndeaproape de numele lui Musaios 
- ale cărui oracole le compilează şi, la nevoie, le fal¬ 
sifică - a jucat în preajma Peisistratizilor rolul 
unui prezicător, adunînd pentru uzul stăpînilor săi 
culegeri de oracole secrete, adaptate la diverse 
împrejurări; dar el este totodată un sfetnic politic, 
ba chiar un ambasador; Aristotel ne arată că unii 
îl asociau lui Lycurg, Charondas şi Zaleucos, socotin- 
du-1 printre cei dintîi experţi în materie de legis¬ 
laţie. 

Apariţia Dreptului nu poate fi înţeleasă, aşadar, 
fără a se ţine seama de climatul religios al acelei 
perioade:, unei conştiinţe comunitare care a devenit 
mai exigenta îi corespunde o mişcare mistică ce este 
expresia noii atitudini a grupului faţă de crimă, a 
neliniştii pe care i-o provoacă violenţele şi duşmă¬ 
niile generate de răzbunarea personală, a sentimen¬ 
tului unei implicări colective şi al unei ameninţări 
colective de fiecare dată cînd sîngele este vărsat, a 
voinţei de a se ajunge la o reglementare a rapor¬ 
turilor dintre gene şi de a se impune acestora să 
renunţe la a da întîietate intereselor proprii în 
dauna interesului general. Totuşi, efervescenţa 

aceasta mistică nu va continua să se manifeste 
decît în mediile foarte strict delimitate ale unor 
secte. Ea nu va da naştere unei ample mişcări de 
înnoire religioasă care să cuprindă în cele din ur¬ 
mă şi zona politicului. Dimpotrivă, aspiraţiile comu¬ 
nitare şi de înfăptuire a unităţii se vor integra mai 
direct în realitatea socială, călăuzind eforturile în¬ 
dreptate spre reformă şi spre adoptarea unei legis¬ 
laţii; însă remodelînd astfel viaţa publică, aceste 
aspiraţii vor trece la rîndul lor prin anumite trans¬ 
formări, se vor laiciza; găsindu-şi concretizarea în 
instituţia judiciară şi în organizarea politică, ele se 
vor preta la un travaliu de elaborare conceptuală, 
putînd fi transpuse în planul unei gîndiri pozitive. 

Louis Gernet a pus în evidenţă cu claritate 
îndeosebi mutaţia intelectuală produsă de insti¬ 
tuirea Dreptului propriu-zis 9 . In procesul arhaic, 
gene -le se înfruntau folosind ca arme formulele ri¬ 
tuale şi probele prevăzute de tradiţie: jurămîntul, 
confirmarea, mărturia. Se considera că depunerea 
lor era făcută de bunăvoie şi în lipsa oricărei con- 
strîngeri, ele avînd o putere religioasă şi asigurînd 
în. mod automat reuşita în cursul disputei, dacă 
erau utilizate corect, fără ca judecătorul - ce avea 
doar rolul unui arbitru, limitîndu-se să constate şi 
să declare victoria la încheierea înfruntării - să fie 
adus în situaţia de a cerceta fondul cauzei şi de a 
reconstitui obiectul litigiului, ori să cunoască faptele 
în sine. Dar atunci cînd, odată cu apariţia cetăţii, 


9. Ib., p. 61-81. 

judecătorul devine reprezentantul corpului civic, al 
comunităţii în ansamblu — iar în calitate de expo¬ 
nent al unei entităţi impersonale, superioară păr¬ 
ţilor aflate în conflict, el poate lua o decizie de unul 
singur, după cum îi dictează propria conştiinţă şi 
potrivit legii - noţiunile de probă, mărturie şi 
jurămînt se modifică radical. Acum judecătorul este 
dator să scoată la lumină un adevăr pe temeiul 
căruia va trebui să se pronunţe. El nu mai pretinde 
martorilor să se arate solidari cu una din părţi, con- 
firmîndu-i spusele, ci le cere să înfăţişeze faptele. 
Pornind de la această concepţie cu totul nouă despre 
probă şi mărturie, procesul va recurge la o întreagă 
tehnică a demonstraţiei, a reconstituirii plauzibilu¬ 
lui şi probabilului, a deducţiei bazate pe indicii sau 
semne — iar activitatea judiciară va contribui la 
elaborarea noţiunii de adevăr obiectiv pe care ve¬ 
chiul tip de proces, în cadrul «pre-dreptului», nu o 
cunoştea. 



Capitolul VI 

Efervescenţa religioasă nu a contribuit numai la 
naşterea Dreptului. Ea a stimulat totodată eforturile 
de elaborare a unei gîndiri morale şi a dat o direcţie 
speculaţiilor politice. Teama de pîngărire, al cărei 
rol în apariţia legislaţiei referitoare la omucidere 
l-am amintit anterior, îşi găsea cea mai pregnantă 
exprimare în aspiraţia mistică spre o viaţă neînti¬ 
nată de atingerea sîngelui. In acelaşi chip, idealu¬ 
lui de austeritate ce se afirmă în cadrul grupului ca 
o reacţie împotriva dezvoltării comerţului, etalării 
luxului şi insolenţei brutale a celor bogaţi îi cores¬ 
punde, într-o formă extremă, ascetismul propovăduit 
de unele grupări religioase. Mediile sectelor au 
putut contribui astfel la crearea unei noi imagini 
despre arete. Virtutea aristocratică era o calitate 
naturală ţinînd de o obîrşie strălucită, ea mani- 
festîndu-se prin vitejie în luptă şi printr-un trai 

1. în acest capitol, ne-am folosit pe larg de lămuririle aduse 
de L. Gemet - într-un curs (nepublicat) ţinut la Ecole Pratique 
des Hautes Etudes, în 1951 — cu privire la originile gîndirii 
politice la greci. 

îmbelşugat. în cadrul grupărilor religioase, arete nu 
numai că şi-a pierdut aspectul războinic tradiţional, 
dar se defineşte prin opoziţie cu tot ceea ce repre¬ 
zintă, ca mod de comportament şi formă de sensi¬ 
bilitate, idealul de habrosyne: virtutea e rodul unei 
îndelungate şi anevoioase askesis, al unei aspre şi 
severe discipline, melete ; ea presupune o epimeleia, 
un autocontrol permanent şi o atenţie mereu trează 
pentru a se evita ispitele desfătării (hedone), atrac¬ 
ţia unei vieţi uşuratice şi a plăcerilor trupeşti (ma- 
lachia şi tryphe), în locul acestora cuvenindu-se a fi 
aleasă o existenţă consacrată în întregime ponos- 
ului, truda necontenită. 

Aceleaşi tendinţe de austeritate care se pot 
sesiza, oarecum amplificate, în mediile sectelor - 
unde ele definesc o disciplină ascetică ce îngăduie 
iniţiaţilor să se sustragă nedreptăţilor din lumea 
pămînteană, să iasă din ciclul reîncarnărilor şi să 
se reîntoarcă la divinitate - le regăsim implicate 
concret în viaţa socială, modificînd atitudinile, valo¬ 
rile şi instituţiile, dar de astă dată în afara oricăror 
preocupări de ordin eschatologic. Fastul, traiul uşu¬ 
ratic şi desfătarea sînt respinse, este interzis luxul 
vestimentar, cel al locuinţelor şi al hranei, bogăţia 
este vehement incriminată. însă condamnarea aces¬ 
teia vizează consecinţele ei sociale, relele pe care ea 
le generează în sînul grupului, vrajba şi duşmăniile 
pe care le stîrneşte în cetate, starea de stasis căreia 
îi dă naştere printr-un soi de lege naturală. Bogăţia 
a înlocuit toate valorile aristocratice, ea putînd 
oferi orice: căsătorie, onoruri, privilegii, faimă, pu- 

tere. Acum banul contează, banul îl face pe om. Dar 
spre deosebire de celelalte «puteri», bogăţia nu cu¬ 
noaşte nici o limită: în ea nu există nimic care să-i 
arate capătul, s-o îngrădească, s-o împlinească. 
Esenţa bogăţiei este lipsa de măsură şi ea repre¬ 
zintă însăşi întruchiparea hyhns-ului în lume. Tema 
aceasta revine obsedant în gîndirea morală a vea¬ 
cului al Vl-lea. Formulelor lui Solon, devenite 
proverbiale: «Bogăţia e fără de capăt. Koros (îndes¬ 
tularea) zămisleşte hybris», le răspund ca un ecou 
cuvintele lui Theognis: «Cei care astăzi au cel mai 
mult rîvnesc să aibă de două ori pe-atît. Bogăţia (ta 
chremata) se preschimbă la om în sminteală (aphro- 
syne).» Acela care are îşi doreşte să aibă şi mai 
mult. Bogăţia sfîrşeşte prin a ajunge un scop în 
sine; menită a satisface nevoile vieţii şi fiind doar 
un mijloc de subzistenţă, ea devine propriul său ţel, 
afîrmîndu-se ca o necesitate universală, cu ne¬ 
putinţă de împlinit şi fără de margini, pentru care 
nimic nu va putea fi vreodată îndestulător. La 
originea bogăţiei descoperim aşadar o natură vici¬ 
ată, o voinţă deviată şi stînd sub semnul răului, o 
pleonexia: dorinţa de a avea mai mult decît alţii, 
mai mult decît partea cuvenită fiecăruia, de a avea 
totul. în ochii grecilor, plutos comportă într-adevăr 
o anume fatalitate, însă ea nu e una de ordin eco¬ 
nomic, ci este necesitatea imanentă unui caracter, 
unui ethos, logica unui tip de comportament. Koros, 
hybris, pleonexia sînt formele de rătăcire pe care le 
îmbracă de-a lungul Vîrstei de Fier aroganţa aris¬ 
tocratică, acel spirit de Eris incapabil să mai 

provoace o nobilă emulaţie şi care generează doar 
nedreptate, oprimare, dysnomia. 

în contrast cu hybris-ul celui bogat se contu¬ 
rează idealul reprezentat de sophrosyne. El include 
cumpătarea, echilibrul, dreapta măsură, calea de 
mijloc. «Nimic prea mult» este formula noii înţelep¬ 
ciuni. Această valorizare a ceea ce înseamnă pon- 
deraţie şi situare pe o poziţie medie conferă acelei 
arete greceşti un aspect întrucîtva «burghez», clasei 
mijlocii revenindu-i menirea de a juca în cetate un 
rol de moderator între cele două extreme - minori¬ 
tatea celor bogaţi care vor să păstreze pentru ei 
totul şi mulţimea oamenilor tară vreo avere care vor 
să obţină totul. Cei numiţi ol pe a ol nu sînt doar 
membrii unei categorii sociale aparte, aflată la 
egală distanţă de sărăcia lucie şi de opulenţă: ei 
reprezintă un tip uman, întruchipînd noile valori 
civice, la fel cum cei bogaţi întruchipează nebunia 
hybris-ului. Rolul mesoi-lor, situaţi pe o poziţie de 
mijloc în cadrul grupului, este acela de a stabili un 
echilibru, o trăsătură de unire între cele două părţi 
care dezbină cetatea revendicînd fiecare pentru 
sine întreaga arche. El însuşi un om al «centrului», 
Solon îşi asumă postura de arbitru, de mediator, de 
reconciliator, ce va putea transforma Polis-ul căzut 
pradă dysnomiei într-un cosmos armonios dacă va 
reuşi să împartă arche între diferitele elemente 
componente ale cetăţii, potrivit meritelor fiecăruia, 
însă această împărţire echilibrată, această eunomia, 
impune o limită celor minaţi de spiritul lipsei de 
măsură; ea trasează în faţa lor o graniţă pe care ei 



112 


ORIGINILE GÎNDIR1I GRECEŞTI 


nu au dreptul s-o încalce. Solon se ridică, în centrul 
statului, asemeni unei pietre de hotar ce nu poate 
fi clintită din loc, un horos statornicind între două 
haite vrăjmaşe limita dincolo de care nimeni nu are 
voie să treacă. Virtuţii întruchipate de calea de 
mijloc, sophrosyne, îi corespunde imaginea unei 
ordini politice care impune un echilibru unor forţe 
potrivnice şi stabileşte un acord între elemente ad¬ 
verse. Dar la fel ca în noua formă de proces, arbi¬ 
trajul presupune un judecător care - pentru a face 
să-i fie aplicate hotărîrile sau pentru a şi le impune 
în caz de nevoie - se raportează la o lege ce este 
mai presus de părţile aflate în conflict, o dike care 
trebuie să fie egală şi aceeaşi pentru toţi. «Am 
întocmit - va spune Solon - legi egale atît pentru 
kakos cît şi pentru agathos, statornicind pentru 
flecare o judecată dreaptă.» Pentru a apăra autori¬ 
tatea acestei legi comune tuturor, Solon refuză 
tirania ce-i stătea acum la îndemînă. Cum putea lua 
în mîinile sale, mîinile unui singur om, acea arche 
care trebuia să rămînă en mesol Toate acţiunile lui 
Solon au fost întreprinse în numele comunităţii, 
prin forţa legii, KpdTei vogou, îmbinîndu-se con- 
strîngerea şi dreptatea, (3iav Kal Slktiv. Kratos şi Bia, 
cei doi însoţitori din vechime ai lui Zeus, cărora nu 
le era îngăduit să se depărteze nici o clipă de 
tronul său întrucît personificau puterea deopotrivă 
absolută, irezistibilă şi iraţională ă Suveranului, au 
trecut în slujba Legii; ei au devenit slujitorii lui 
Nomos care tronează acum în centrul cetăţii, în lo¬ 
cul regelui. Fiind legat de Dike, Nomos păstrează o 

anumită rezonanţă religioasă, însă el se exprimă 
totodată şi mai cu seamă printr-un real efort legis¬ 
lativ, printr-o tentativă raţională de a se pune 
capăt unei stări conflictuale, de a fi echilibrate 
forţe sociale antagoniste şi de a fi împăcate atitu¬ 
dini umane divergente. Mărturia acestui «raţiona¬ 
lism» politic o găsim în fragmentul 4 al lui Solon 2 . 
Cît de departe sîntem de imaginea hesiodică a 
Bunului Rege, ale cărui virtuţi religioase erau sin¬ 
gurele în măsură să domolească certurile şi să 
aducă oamenilor, odată cu pacea, toate binecuvîn- 
tările pămîntului: dreptatea apare ca o rînduială cu 
totul naturală, ce se reglează de la sine. Răutatea 
omenească, spiritul de hybris, setea nepotolită de 
îmbogăţire sînt cele care fac să se nască în mod na¬ 
tural neorînduiala, printr-un proces căruia i se pot 
anticipa fazele: nedreptatea generează înrobirea 
poporului, iar această înrobire duce inevitabil la 
răzvrătiri. Pentru a fi restabilite rînduiala şi hesy- 
chia, trebuie aşadar ca dreapta cumpănă să înfrîngă 
aroganţa celor bogaţi şi să pună stavilă înrobirii 
demos-ului, dar fără a ceda subversiunii. Acestea 
sînt preceptele pe care Solon le expune în faţa 
tuturor cetăţenilor. învăţătura lui va putea fi neso¬ 
cotită sau respinsă o vreme, însă înţeleptul este 
încredinţat că are timpul de partea sa: adevărul 
fiind făcut public - sau, cum spune el, fiind depus 
es to meson - va veni o zi cînd atenienii îl vor 
recunoaşte. 


2. Cf. G. VlaSTOS, Solonian Justice (Classical Philology , 41, 
1946, p. 65-83). 

Cu Solon, Dike şi Sophrosyne, coborîte din cer 
pe pămînt, se instalează în agora. Ceea ce înseamnă 
că pe viitor ele vor trebui «să dea socoteală». Fireşte, 
grecii vor continua să le invoce, dar supunîndu-le 
neîncetat dezbaterii. 

Această laicizare atît de pronunţată a gîndirii 
morale a prilejuit reînnoirea şi conturarea cu mai 
multă claritate a imaginii unei virtuţi cum era so- 
phrosyne. La Homer, sophrosyne are o semnificaţie 
foarte generală, ea este bunul simţ: zeii îi fac pe 
aceia care şi l-au pierdut să şi-l recapete, după cum 
pot la fel de bine să-i facă pe oamenii cei mai 
chibzuiţi să şi-l piardă 3 . înainte însă de a fi reinter- 
pretată de către înţelepţi într-un context politic, se 
pare că noţiunea fusese deja elaborată în unele 
medii religioase. Aici ea desemna revenirea la o sta¬ 
re de calm, echilibru şi stăpînire de sine, după o 
perioadă de tulburare şi rătăcire. Mijloacele între¬ 
buinţate pentru aceasta erau de tipul celor men¬ 
ţionate anterior: muzica, dansurile, cîntecele, riturile 
de purificare. S-ar putea ca uneori să fi fost utilizate 
şi altele, mai directe, în vederea producerii unui 
efect de şoc. Pausanias a văzut la Theba, în sanc¬ 
tuarul lui Heracles, o piatră despre care se credea 
că fusese aruncată de Athena în capul eroului furi¬ 
bund cînd acesta - cu mintea rătăcită de mania - 
se pregătea să-l omoare pe Amphitryon, după ce îşi 
măcelărise copiii 4 . Piatra care îl potolise, adormin- 


3. Odiseea, XXIII, 13. 

4. Pausanias, IX, 11, 2. 

du-1, era numită sophronister. Lecuirea lui Orestes 
s-a petrecut în împrejurări oarecum diferite. Cuprins 
de nebunie, după uciderea mamei sale, nefericitul 
ajunge într-un loc numit Furiile, Maniai. El se 
opreşte acolo şi îşi retează un deget cu dinţii (pe 
vremea lui Pausanias, încă mai exista o reprezen¬ 
tare a acelui deget - o piatră aşezată în vîrful unei 
movile căreia i se spunea mnema Dactylu, mormîn- 
tul Degetului). In locul cu pricina, ce avea să poarte 
numele de Ake (Leacul), Orestes îşi recapătă 
sophrosyne. Pausanias adaugă următoarea pre¬ 
cizare: atîta timp cît îl făceau să fie ekphron (scos 
din minţi), Furiile care puseseră stăpînire pe 
Orestes îi apăreau acestuia cernite; deîndată ce 
şi-a retezat degetul şi a redevenit sophron (sănătos 
la minte), ele i s-au arătat albe 5 . Acelaşi joc al con¬ 
trastelor dintre pîngărire - purificare, posesiune — 
lecuire, nebunie — sănătate mintală este sesizabil 
pînă şi în ambianţa peşterii unde prezicătorul 
Melampus potoleşte cu ajutorul unor rituri tainice 
şi al unor katharmoi delirul fiicelor lui Proitos, ce 
se ascunseseră înăuntru: de o parte curg apele 
Sfyx-ului, fluviul ‘întinării, care aduce oricărei 
făpturi vii boala şi moartea; de cealaltă, izvorul 
Alyssos ale cărui ape binefăcătoare îi vindecă pe cei 
atinşi de turbare şi pe cei stăpîniţi de frenezia 
provocată de Lyssa 6 . Dar, definindu-se astfel în 
opoziţie cu o nebunie ce reprezintă totodată şi o 
pîngărire, moderaţia întruchipată de sophrosyne 


5. Id., VIII, 34, 1 sq. 

6. Id., VIII, 17, 6 sq. şi 19, 2-3. 

avea să capete, în climatul religios al sectelor, o 
tentă ascetică. Virtute presupunînd reţinerea şi 
abstinenţa, ea constă în a rămîne departe de atin¬ 
gerea răului şi a evita orice întinare, ceea ce 
înseamnă nu doar alungarea ispitelor nelegiuite 
pe care un demon rău le poate stîrni în noi, ci 
păstrarea curăţiei prin refuzul contactului sexual, 
înfrînarea pornirilor eros-ului şi a tuturor poftelor 
trupeşti, deprinderea prin intermediul încercărilor 
prevăzute de iniţiaticul «drum al vieţii» a capacităţii 
de a te domina, de a te învinge pe tine însuţi. 
Stăpînirea de sine din care se constituie sophrosyne 
pare să implice dacă nu un dualism, cel puţin o 
anume tensiune lăuntrică între două elemente 
opuse: ceea ce ţine de thymos - afectivitatea, 
emoţiile, pasiunile (teme predilecte ale poeziei lirice) 
şi ceea ce ţine de o atitudine prevăzătoare înte¬ 
meiată pe chibzuinţă, de un calcul raţional (pe 
care le proslăvesc Gnomicii). Aceste puteri sufleteşti 
nu se află pe acelaşi plan. Thymos -ul este făcut să 
dea ascultare, să se supună. Pentru lecuirea nebu¬ 
niei, ca şi pentru prevenirea ei, se recurge la mij¬ 
loace apte a «convinge» fhymos-ul, a-1 face să fie 
ascultător şi supus poruncilor, astfel încît să nu fie 
ispitit vreodată să se răzvrătească şi să pretindă o 
supremaţie ce ar aduce tulburare în suflet. Tehni¬ 
cile acestea formează o paideia valabilă nu numai 
la nivelul indivizilor. Ea conduce la dobîndirea să¬ 
nătăţii şi a echilibrului şi face ca sufletul oamenilor 
să fie «cumpătat», obligînd la supunere acea parte 
a lui sortită să dea ascultare; dar în acelaşi timp ea 

capătă o virtute socială, o funcţie politică, deoarece 
relele de care suferă colectivitatea sînt tocmai lipsa 
de cumpătare a celor bogaţi şi înclinaţiile subversive 
ale celor «răi». Făcîndu-le să dispară pe amîndouă, 
sophrosyiie creează o cetate în care domnesc armo¬ 
nia şi buna înţelegere, în care bogaţii - departe de 
a-şi dori să aibă mereu mai mult - le dau celor 
săraci ceea ce le prisoseşte, iar mulţimile nu numai 
că nu se răzvrătesc, ci acceptă să se supună acelo¬ 
ra care, fiind mai buni, au dreptul de a avea mai 
mult. S-ar putea ca atari preocupări de ordin politic 
să nu fi fost străine de spiritul anumitor secte. în 
sanctuarul Demetrei din Pergam, unde în cadrul 
cultului celebrat de o confrerie religioasă erau 
cîntate imnuri orfice (la fel cum aveau s-o facă 
Lycomizii la Atena), întîlnim alături de zeii olimpie- 
ni şi de divinităţile de la Eleusis o serie de zei or- 
fici personificînd idei abstracte; printre ei, două 
cupluri: Arete şi Sophrosyne, Pistis şi Homonoia 7 . 
Această alăturare merită a fi evidenţiată. La 
Theognis, Pistis este asociată şi cu Sophrosyne 8 . Ca 
şi homonoia, al cărei aspect subiectiv îl reprezintă, 
ea este o noţiune socială şi politică: încrederea pe 
care cetăţenii o arată unii altora este expresia 
lăuntrică, pandantul psihologic al concordiei sociale. 
Atît în sufletul omului cît şi în cetate, elementele 


7. Cf. W. K. C. Guthrie, Orphee et Ia religion grecque. 
IStude sur Ia pensee orphique. Paris, 1956, p. 228 sq.; H. 
UsENER, Gotternamen. Versuch einer Lehre von der Religiosen 
Begriffsbildung, Bonn, 1896, p. 368. 

8. Theognis, 1137-38. 

inferioare se lasă convinse prin forţa acestei Pistis 
să dea ascultare celor îndreptăţiţi să poruncească şi 
acceptă să se supună unei rînduieli care le menţine 
în funcţia lor subalternă. 

Totuşi, în ansamblu, sophrosyne dobîndeşte o 
semnificaţie morală şi politică precisă în afara sec¬ 
telor. Foarte curînd, se produce un clivaj între două 
curente de gîndire, fiecare avînd o orientare complet 
diferită: unul se preocupă de mîntuirea individua¬ 
lă, celălalt e interesat de aceea a cetăţii; de o parte 
se află grupări religioase neintegrate comunităţii şi 
absorbite cu totul de căutarea neprihănirii, iar de 
cealaltă parte grupuri sociale implicate nemijlocit în 
viaţa publică şi confruntate cu problemele puse de 
divizarea statului, acestea din urmă utilizînd no¬ 
ţiuni tradiţionale precum aceea de sophrosyne pen¬ 
tru a le conferi, odată cu un conţinut politic nou, o 
formă care nu mai este una religioasă, ci una 
pozitivă. 

Deja într-o instituţie cum era spartana agoge, 
sophrosyne se vădeşte a avea un caracter prepon¬ 
derent social. Ea desemnează un comportament 
obligatoriu şi reglementat, marcat de «reţinerea» de 
care tînărul trebuie să dea dovadă în toate împre¬ 
jurările: reţinere în mers, în privire, în vorbe, reţi¬ 
nere dinaintea femeilor şi a celor mai vârstnici, în 
agora, reţinere în faţa plăcerilor şi a băuturii. 
Xenofon pomeneşte de această ţinută rezervată, 
purtînd pecetea gravităţii, atunci cînd îl compară pe 
tînărul kuros lacedemonian, ce merge tăcut şi 
plecîndu-şi ochii, cu statuia unei fecioare. Demni- 

tatea comportamentului are o semnificaţie institu¬ 
ţională; ea exteriorizează o atitudine morală şi o 
coinfiguraţie psihologică ce se impun ca obligaţii: 
viitorul cetăţean trebuie deprins să-şi domine pasiu¬ 
nile, emoţiile şi instinctele (lacedemoniana agoge 
avînd tocmai menirea de a pune la încercare această 
capacitate de autocontrol). Sophrosyne subordonează 
Ipstfel pe fiecare individ, în raporturile lui cu 
gemenii, unui model comun corespunzător imaginii 
pe care cetatea şi-o face despre «omul politic». Prin 

t eţinerea sa, comportarea cetăţeanului se distan- 
ează atît de neglijenţa şi de trivialităţile vrednice 
ue luat în rîs ale omului de rînd, cît şi de condes¬ 
cendenţa şi morga trufaşă ale aristocraţilor. Noul 
jstil al relaţiilor umane se conformează aceloraşi 
inorme de control, echilibru şi moderaţie exprimate 
în maxime precum «cunoaşte-te pe tine însuţi», 
«nimic prea mult» sau «dreapta măsură e lucrul cel 
mai bun». înţelepţii şi-au asumat rolul de a reliefa 
şi de a transpune în cuvinte, în aforismele sau 
poemele lor, acele valori ce rămîneau mai mult 
sau mai puţin implicite în modul de comportament 
şi în viaţa socială ale cetăţeanului. Dar efortul lor 
de reflecţie mi a condus numai la o formulare con¬ 
ceptuală; el a plasat problema morală în contextul 
său politic şi a corelat-o cu dezvoltarea vieţii pu¬ 
blice. Participînd la luptele civile şi dorind să le 
pună capăt prin demersul lor legislativ, înţelepţii 
şi-au elaborat etica şi au definit fără echivoc 
condiţiile susceptibile să asigure instaurarea ordinii 
în lumea cetăţii avînd în vedere o situaţie socială 

concretă şi într-un cadru istoric marcat de un cor l- 
flict de forţe, de o înfruntare între grupuri. 

Pentru a distinge realităţile sociale pe care le 
îmbracă idealul de sophrosyne şi pentru a înţelege 
felul cum se materializează noţiunile de metrion, 
pistis, homonoia sau eunomia, trebuie să ne referim 
la unele reforme constituţionale, cum au fost cele 
ale lui Solon. Acestea acordă un loc însemnat' 
egalităţii (isotes), ce apare de pe acum ca unul dini 
fundamentele noii concepţii despre ordine. Fărăj 
isotes, nu există cetate, pentru că nu există philiai 
«Egalitatea, scrie Solon, nu poate da naştere unui! 
război.» E vorba însă de o egalitate ierarhică — sau, 
cum vor spune grecii, o egalitate geometrică şi nu 
una aritmetică - noţiunea esenţială fiind, de fapt, 
aceea de «proporţie». Cetatea formează un ansam¬ 
blu organizat, un cosmos, care este armonios în cli¬ 
pa cînd fiecare din elementele lui componente se 
află la locul său şi stăpîneşte partea de putere ce 
îi revine, potrivit însuşirilor lui. «I-am dat demos- 
ului, va spune Solon, atîta kratos (sau geras ) cît 
este trebuincios, fără să-i scad ceva din time ori să 
i-o sporesc.» Prin urmare, nu există un drept egal 
la toate magistraturile — cele mai înalte fiind rezer¬ 
vate celor mai buni - şi nici un drept egal la pro¬ 
prietatea funciară: Solon nu a fost de acord cu o 
împărţire a terenurilor care să «dea kakoi-lor şi 
esthloi- lor cîte o bucată egală din pămîntul mănos 
al patriei». Unde este atunci egalitatea? Ea rezidă 
în faptul că legea, odată stabilită, este aceeaşi pen¬ 
tru toţi cetăţenii, fiecare putînd face parte atît din 

tribunale, cît şi din adunare. înainte vreme, rapor¬ 
turile sociale erau reglate de «orgoliul» şi «neînfrî- 
narea inimii» ale celor bogaţi. De aceea Solon, cel 
dinţii, refuza să se supună, să se lase «convins». Dar 
acum ordinea de repartizare a timai-lor este fixată 
de dike, legile scrise înlocuind proba de forţă în care 
triumfau întotdeauna cei puternici şi impunînd re¬ 
gula echităţii, necesitatea echilibrului. Homonoia, 
concordia, este o «armonie» rezultată din nişte pro¬ 
porţii cu atît mai exacte cu cît Solon le dă o formă 
aproape numerică: cele patru clase în care sînt 
împărţiţi cetăţenii şi care corespund unei gradaţii 
a recunoaşterii publice sînt instituite pornindu-se de 
la un număr de măsuri pentru produsele agricole, 
respectiv cinci sute de măsuri pentru clasa cea 
mai înaltă, trei sute pentru hippeis, două sute pen¬ 
tru zeugites. înţelegerea dintre diversele părţi ale 
cetăţii s-a putut înfăptui datorită acţiunii mediato¬ 
rilor — clasele de mijloc — care nu doreau ca vre¬ 
una dintre extreme să pună stăpînire pe arche. 
Nomothetul şi legea promulgată de el nu sînt altce¬ 
va decît expresia acestei voinţe mediane, a acelei 
«medii proporţionale» ce avea să-i ofere cetăţii punc¬ 
tul de echilibru. 

Gîndi^ea morală şi reflecţia politică se vor dez¬ 
volta în continuare pe această linie, căutîndu-se 
înlocuirea raporturilor de forţă prin relaţii de tip 
«raţional» şi statornicirea, în toate domeniile, a 
unei reglementări întemeiată pe dreapta măsură, cu 
scopul de a se ajunge la proporţionarea, «egalizarea» 

diferitelor tipuri de schimb ce formează ţesătura 
vieţii sociale. 

O remarcă atribuită lui Solon are darul de a 
lămuri semnificaţia acestei schimbări care s-a rea¬ 
lizat, după cum arată Plutarh, cu ajutorul raţiunii 
şi al normei: utto Xoyou kcil popou (j.eTa(3oXf| 9 . Ana- 
charsis rîdea de înţeleptul atenian ce îşi închipuia 
că poate stîrpi adikia şi pleonexia concetăţenilor săi 
prin legi scrise: aidoma unor pînze de păianjen, 
legile îi vor opri pe cei mărunţi şi pe cei slabi, însă 
cei bogaţi şi cei puternici le vor rupe. Solon i-a 
răspuns că unele învoieli nu sînt încălcate de 
nimeni, întrucît nici unul din oamenii care le-au 
încheiat nu ar avea vreun folos dacă s-ar abate de 
la ele 10 . Reiese aşadar că este nevoie - pentru 
cetate - de promulgarea unor norme care să legife¬ 
reze raporturile dintre indivizi conform aceloraşi 
principii pozitive de avantaj reciproc ce stau la 
baza întocmirii unui contract. 

In cadrul acestui efort general de legiferare şi 
de promovare a dreptei măsuri trebuie plasată, 
aşa cum a relevat E. Will 11 , instituirea monedei în 
sens propriu, adică a monedei de stat, emisă şi ga¬ 
rantată de Cetate. Fenomenul va avea consecinţele 


9. Plutarh, Viaţa lui Solon, 14, 5. 

10. Ibid., 5, 4-5. 

11. E. WlLL, Korinthiaka. Recherches sur l'histoire et la 
civilisation de Corinthe des origines aux guerres mediques, 
Paris, 1955, p. 495-502. De l’aspect ethique de l’origine grecque 
de la monnaie (Revue historique, 212, 1954, p. 209 sq.); Refle- 
xions et hypotheses sur Ies origines du monnayage (Revue 
nmnismntique, 17, 1955, p. 5-23). 

economice cunoscute: el va constitui un factor de 
profundă transformare în societatea greacă, orien- 
tînd-o către mercantilism. Dar la început, prin sem¬ 
nificaţia sa socială, morală şi intelectuală, insti¬ 
tuirea monedei se integrează în acţiunea de ansam¬ 
blu a «legiuitorilor». Ea este dovada confiscării, în 
beneficiul comunităţii, a privilegiului aristocratic de 
a emite lingouri marcate, a monopolizării de către 
stat a resurselor de metale preţioase, a înlocuirii 
blazoanelor nobiliare cu însemnele Cetăţii pe mone¬ 
de; totodată, ea reprezintă un mijloc de legiferare, 
reglementare şi ordonare a schimburilor de bunuri 
şi servicii între cetăţeni prin intermediul unei eva¬ 
luări numerice precise; şi poate - aşa cum su¬ 
gerează E. Will - este o tentativă de a se egaliza 
într-un anume fel averile, prin distribuire de nume¬ 
rar şi prin modificarea ratei valorii, fără a se re¬ 
curge la o confiscare nejustificată. Pe plan intelec¬ 
tual, moneda titrată înlocuieşte vechea imagine a 
unei bogăţii agonisite din hybris şi purtînd întrea¬ 
ga încărcătură a unei puteri afective şi a unor im¬ 
plicaţii religioase cu noţiunea abstractă de nomis- 
ma, etalon social al valorii, artificiu raţional ce 
permite stabilirea unei măsuri comune în relaţia 
dintre mai multe realităţi diferite şi, astfel, ega¬ 
lizarea schimbului ca raport social. 

E demn de remarcat faptul că cele două mari 
curente care se înfruntă în lumea greacă, unul de 
inspiraţie aristocratică, celălalt cu vederi democrate, 
se situează în polemica lor pe acelaşi teren, amîn- 
două invocînd echitatea, isotes. Curentul aristo- 

cratic concepe cetatea, din perspectiva eunomiei 
lui Solon, ca pe un cosmos alcătuit din elemente 
deosebite unele de altele şi menţinute de lege într-o 
ordine ierarhică. Homonoia, similară unui acord 
armonic, se bazează pe o relaţie de tip muzical: 2/1, 
3/2, 4/3. Dreapta cumpănă are menirea de a împăca 
nişte forţe inegale prin însăşi natura lor, asigurînd 
superioritatea uneia asupra celeilalte, dar fără a se 
întrece măsura. Armonia spre care tinde eunomia 
implică aşadar recunoaşterea existenţei atît în cor¬ 
pul social cît şi în individ a unui anume dualism, 
a unei polarităţi între bine şi rău, precum şi nece¬ 
sitatea de a se asigura superioritatea celui mai bun 
asupra celui mai rău. Această orientare va avea 
cîştig de cauză în Pythagorism 12 şi tot ea se află la 
originea teoriei despre sophrosyne, aşa cum o va 
expune Platon în Republica 13 . Sophrosyne nu este o 
însuşire specifică uneia din componentele statului, 
ci reprezintă armonia ansamblului; ea face din ce¬ 
tate un cosmos, datorită ei aceasta devenind «stă- 
pînă pe sine» în sensul în care se spune despre un 
individ că este stăpîn pe plăcerile şi pe dorinţele 
sale. Asemuind-o cu un cîntec la unison, Platon o 
defineşte astfel: «o potrivire firească între glasul 
celui mai bun şi al celui mai puţin bun în privinţa 
problemei de a şti cine se cuvine să poruncească în 
stat, dar şi în individ». Un text al lui Archytas, 
omul de stat pythagorician, ne aduce din înălţimile 


12. Cf. A. DelattE, Essal sur la politique pythagoricienne, 
Liege şi Paris, 1922. 

13. Platon, Republica, IV, 430 d şi sq. 

filosofice ale Republicii mai aproape de realitatea 
socială. El ne arată modul cum practica schimbu¬ 
rilor comerciale şi necesara lor reglementare au con¬ 
tribuit la introducerea noţiunii de măsură în re¬ 
laţiile sociale, printr-o evaluare exactă - în confor¬ 
mitate cu principiile egalităţii proporţionale - a 
raporturilor dintre activităţile, funcţiile, serviciile, 
avantajele şi onorurile diverselor categorii sociale. 
«Descoperirea calculului raţional (logismos), scrie 
Archytas, pune capăt stării de stasis şi instau¬ 
rează homonoia, deoarece în felul aceasta nu mai 
există pleonexia şi se înfăptuieşte isotes, iar cu aju¬ 
torul ei se efectuează legăturile comerciale în 
materie de schimb contractual; ceea ce face ca 
săracii să primească de la cei bogaţi şi bogaţii să 
dea celor aflaţi în nevoie, avînd şi unii şi ceilalţi pis- 
tis că vor dobîndi pe această cale isotes, egali¬ 
tatea.» 

Reiese clar de aici că raportul social, asimilat de 
acum înainte unei relaţii contractuale şi nu unui 
statut de dominaţie şi supunere, va fi exprimat în 
termeni de reciprocitate şi reversibilitate. Conform 
mărturiei lui Aristotel cu privire la starea de lucruri 
din Tarent, intenţia lui Archytas ar fi fost aceea de 
a menţine practic proprietatea individuală asupra 
bunurilor în mîinile «celor mai buni», cu condiţia ca 
uzufructul să fie acordat de aceştia mulţimii celor 
săraci, astfel încît fiecare să aibă de cîştigat dintr-o 
asemenea reglementare a situaţiei. Pentru adepţii 
eunomiei, echitatea este introdusă în relaţiile sociale 
prin intermediul unei conversiuni morale, al unei 

transformări psihologice a elitei: în loc să caute pu¬ 
terea şi bogăţia, «cei mai buni» sînt educaţi cu 
ajutorul unei paideia filosofice să nu-şi dorească a 
avea mai mult (pleonektein), ci dimpotrivă, să-şi 
arate mărinimia dîndu-le celor săraci care, la rîndul 
lor, se găsesc în imposibilitatea materială de 
pleonektein 14 . In felul acesta, clasele de jos sînt 
menţinute în poziţia inferioară ce li se cuvine, dar 
fără a suferi vreo nedreptate. Iar egalitatea la care 
se ajunge rămîne proporţională cu meritul. 

Curentul democratic merge mai departe şi îi 
defineşte pe toţi cetăţenii - în calitatea lor de cetă¬ 
ţeni şi neţinîndu-se seama nici de avere, nici de 
virtuţile personale - ca pe nişte «egali» avînd exact 
aceleaşi drepturi de a participa la toate aspectele 
vieţii publice. Acesta este idealul reprezentat de 
isonomia, în care egalitatea e concepută sub forma 
celui mai simplu raport: 1/1. Singura «dreaptă 
măsură» capabilă să armonizeze relaţiile dintre 
cetăţeni fiind o egalitate deplină şi fără restricţii. 
Intr-un atare caz, nu se mai pune problema, cum se 
punea în cazul precedent, de a fl găsită acea scară 
care să stabilească un raport proporţional între 
puterile conferite unei persoane şi meritele sale, rea- 
lizîndu-se un acord armonic între elemente diferite, 
ba chiar disonante, ci este vorba de o egalizare 
strictă - ce îi are în vedere pe toţi cetăţenii - a par¬ 
ticipării la arche, a accesului la magistraturi, lucru 
care ar urma să ducă la dispariţia tuturor deose- 


14. Aristotkl, Politica, II, 1267 b. 

birilor ce creează opoziţia dintre diversele compo¬ 
nente ale cetăţii, acestea fiind unificate prin amestec 
şi contopire, iar în final încetînd să mai existe 
vreo diferenţiere pe plan politic între unele şi alte¬ 
le. Un asemenea obiectiv este atins prin reformele 
lui Cleisthenes; ele instaurează o organizare politică 
de ansamblu care datorită coerenţei şi clarităţii 
trăsăturilor sale caracteristice, spiritului său întru 
totul realist, se prezintă ca fiind răspunsul la 
următoarea întrebare: potrivit cărei legi trebuie 
rînduită Cetatea pentru ca ea să fie una, în pofida 
numărului mare al cetăţenilor săi şi pentru ca 
aceştia să fie egali în necesara lor diversitate? 

In decursul perioadei anterioare lui Cleisthenes 
şi care se întinde de la arhontatul lui Solon pînă la 
tiranie şi apoi pînă la căderea Peisistratizilor, isto¬ 
ria ateniană fusese dominată de conflictul dintre 
trei «facţiuni», ridicate unele împotriva altora în lup¬ 
ta lor pentru putere. Ce reprezintă aceste facţiuni? 
Ele sînt expresia unui ansamblu complex de rea¬ 
lităţi sociale pe care categoriile noastre politice şi 
economice nu le pot reda cu exactitate. în primul 
rînd, ele indică o serie de solidarităţi tribale şi teri¬ 
toriale. Fiecare grupare îşi ia numele de la una din 
cele trei regiuni în care ne apare împărţit pămîntul 
Atticii: pediakoi -i sînt oamenii cîmpiei, ai pedion- 
ului, de fapt locuitorii oraşului, cu bogatele pămîn- 
turi ce înconjură aglomerarea urbană; paralienii 
populează litoralul maritim; diacrienii sînt oamenii 
de la munte, din interiorul ţinutului, adică ai 
demelor periferice situate la cea mai mare distanţă 

de centrul urban. Acestor diviziuni teritoriale le 
corespund un mod de viaţă, un statut social şi o 
orientare politică diferite: pediakoi -i sînt aristocraţi, 
apărîndu-şi privilegiile de eupatrides şi interesele de 
proprietari funciari; paralienii formează noua pătură 
socială a mesoi-lor, care caută să preîntîmpine tri¬ 
umful extremelor; diacrienii alcătuiesc partida popu¬ 
lară, grupînd o populaţie de ţărani cu venituri 
mici, de theţi, tăietori de lemne şi cărbunari, mulţi 
dintre ei neavînd un loc în organizarea tribală şi 
nefiind deocamdată integraţi în cadrul cetăţii aris¬ 
tocratice. în sfîrşit, aceste trei facţiuni ne apar ca 
nişte grupuri clientelare aflate în serviciul marilor 
familii aristocratice a căror rivalitate domină jocul 
politic. 

între facţiunile acestea, ce formează în stat tot 
atîtea «părţi» separate şi opuse, lupta deschisă şi 
compromisurile se succed pînă în momentul cînd 
Cleisthenes aşează Polis-ul pe o bază nouă 15 . Vechea 
organizare tribală este desfiinţată. în locul celor 
patru triburi ioniene ale Atticii care delimitau cor- 


15. Una dintre soluţiile de compromis pare a fi constat în 
atribuirea succesivă a arhontatului fiecăruia din conducătorii 
celor trei clanuri rivale; cf., în privinţa acestei chestiuni, Ben¬ 
jamin D. Meritt, Greek inscription. — An early archon list 
(Hesperia, 8, 1939, p. 59-65); H. T. Wade Gery, Miltiades (Jour¬ 
nal ofhellenic Studies, 71, 1951, p. 212-221). Această tentativă 
de repartizare echilibrată a puterii între «facţiuni» opuse este 
comparabilă cu aceea despre care scrie Aristotel, pentru o 
perioadă anterioară: numirea a zece arhonţi, în rîndul cărora 
figurează cinci eupatrides, trei agroikoi şi doi demiurgoi ( Con¬ 
stituţia ateniană, 13, 2). 

pul social, Cleisthenes creează un sistem alcătuit 
din zece triburi, fiecare grupînd ca şi înainte trei 
trittii, dar împărţindu-şi acum între ele toate demele 
Atticii. Cetatea se situează astfel pe un alt plan 
decît cel al raporturilor dintre gene şi al legăturilor 
de rudenie: triburile şi demele sînt stabilite pe 
considerente strict geografice, reunind locuitori ai 
aceleiaşi regiuni şi nu rude de sînge precum gene¬ 
le şi fratriile care continuă să existe în vechea lor 
formă, dar în afara organizării politice propriu- 
zise. Mai mult, în cadrul fiecăruia din cele zece 
triburi nou formate se ajunge la un amalgam al 
celor trei «părţi» distincte care îşi împărţeau ante¬ 
rior cetatea. în fapt, dintre cele trei trittii ce intră 
în componenţa unui trib, prima trebuie să aparţină 
în chip obligatoriu regiunii de coastă, a doua — 
ţinuturilor din interior, iar a treia — zonei orăşe¬ 
neşti şi împrejurimilor ei. Pe această cale, în cadrul 
fiecărui trib se realizează acel «amestec» de popu¬ 
laţii, regiuni şi genuri de activitate din care este 
constituită cetatea. Aşa cum observă Aristotel, dacă 
în locul celor zece triburi pe care le-a creat, Cleis¬ 
thenes ar fi instituit douăsprezece, el i-ar fi putut 
cuprinde pe toţi cetăţenii în trittiile deja existente 
(celor patru triburi străvechi corespunzîndu-le 
douăsprezece trittii). Şi astfel n-ar fi reuşit să 
unifice, prin amestec, masa cetăţenilor: âi'ag'iayeaBcu 
ro TTXrjSoc- 16 . 

Organizarea administrativă exprimă aşadar o 


16. Aristotel, Constituţia ateniană, 21, 4. 

voinţă deliberată de contopire, de unificare a com¬ 
ponentelor corpului social. Totodată, o divizare arti¬ 
ficială a timpului civil oferă posibilitatea ca arche 
să fie împărţită în mod absolut egal între toate 
grupurile asemănătoare create în felul acesta. Viaţa 
religioasă este reglată în continuare de calendarul 
lunar, însă anul administrativ este împărţit în zece 
perioade de cîte 36 sau 37 de zile, una pentru 
fiecare din cele zece triburi. Numărul membrilor 
Consiliului celor Patru Sute sporeşte la cinci sute 
de persoane - cincizeci de fiecare trib - ceea ce face 
ca pe parcursul celor zece perioade ale anului 
fiecărui trib să-i vină rîndul de a forma comisia per¬ 
manentă a Consiliului. Datorită lui Cleisthenes, 
idealul egalitar - simultan cu exprimarea sa în con¬ 
ceptul abstract de isonomia - este corelat nemijlocit 
cu realitatea politică, inspirînd o prefacere a insti¬ 
tuţiilor. Lumea relaţiilor sociale formează atunci un 
sistem coerent, reglat prin intermediul unor rapor¬ 
turi şi corespondenţe numerice care îngăduie cetă¬ 
ţenilor să se afirme ca fiind «identici» şi să întreţină 
unii cu alţii legături întemeiate pe egalitate, sime¬ 
trie şi reciprocitate, alcătuind împreună un cos¬ 
mos unit. Polis -ul se înfăţişează ca un univers 
omogen, în care nu există ierarhie, stratificare, 
diferenţieri. Arche nu mai este concentrată în 
mîinile unui singur personaj, aflat în vîrful 
piramidei sociale, ea fiind egal repartizată în întreg 
domeniul vieţii publice, în acel spaţiu comun unde 
se găseşte centrul cetăţii, meson. Urmînd o rotaţie 
bine stabilită, suveranitatea trece de la un grup la 

altul, de la un individ la altul, astfel încît a porunci 
şi a te supune nu mai sînt două lucruri diametral 
opuse, ci devin cei doi termeni inseparabili ai 
aceluiaşi raport reversibil. Guvernat de legea 
isonomiei, universul social capătă forma unui cos¬ 
mos circular şi centrat, în care fiecare cetăţean - 
fiind asemenea tuturor celorlalţi - va avea de par¬ 
curs întregul circuit, ocupînd şi cedînd succesiv, în 
conformitate cu scurgerea ordonată a timpului, 
toate poziţiile simetrice care compun spaţiul civic. 



Capitolul VII 


COSMOGONII ŞI MITURI 
ALE SUVERANITĂŢII 


în istoria omului, perioadele de început rămîn 
de cele mai multe ori neclare. Cu toate acestea, 
dacă socotim că apariţia filosofiei în Grecia mar¬ 
chează declinul gîndirii mitice şi începuturile unei 
cunoaşteri de tip raţional, atunci putem preciza 
data şi locul naşterii gîndirii raţionale greceşti, 
stabilindu-i coordonatele specifice. în prima parte a 
veacului al Vl-lea, în Miletul ionian, oameni precum 
Thales, Anaximandros sau Anaximenes inaugurează 
un nou mod de reflecţie asupra naturii, luînd-o 
drept obiect al unei cercetări sistematice şi impar¬ 
ţiale, al unei historia şi prezentînd o descriere de 
ansamblu a acesteia, o theoria. Cu privire la origi¬ 
nea lumii, la alcătuirea şi ordonarea sa, ori despre 
fenomenele meteorologice, ei propun explicaţii des¬ 
povărate de toate acele imagini pline de dramatism 
ale străvechilor teogonii şi cosmogonii: întruchipările 
grandioase ale Puterilor primordiale au dispărut 
acum, după cum au dispărut şi personajele supra¬ 
naturale ale căror peripeţii, lupte şi isprăvi com- 

puneau ţesătura miturilor genezei, în care erau 
istorisite ivirea lumii şi instituirea ordinii; divinită¬ 
ţile asociate forţelor naturii de către religia oficială, 
în cadrul credinţelor şi al cultului, nu mai sînt 
amintite nici măcar în treacăt. La «fizicienii» din 
Ionia, concretul a invadat dintr-o dată fiinţa în 
totalitatea ei. Tot ceea ce există ţine de natură, 
physis. Oamenii, divinitatea şi lumea alcătuiesc un 
univers unificat şi omogen, situat în întregime pe 
acelaşi plan, fiind părţi componente sau aspecte ale 
uneia şi aceleiaşi physis care pune în mişcare pre¬ 
tutindeni aceleaşi energii şi manifestă aceeaşi forţă 
vitală. Căile prin care s-a ajuns la naşterea, diver¬ 
sificarea şi organizarea acestei physis sînt întru 
totul accesibile înţelegerii omeneşti: natura nu a 
acţionat «la începuturi» altminteri decît o face 
mereu, zi de zi, atunci cînd focul usucă un veşmînt 
ud sau cînd, într-o sită ce este scuturată cu mîna, 
bucăţile mai mari se separă de rest şi se adună lao¬ 
laltă. Şi fiindcă nu există decît o singură physis, 
care exclude însăşi noţiunea de supranatural, nu 
există decît o singură temporalitate. Originarul şi 
primordialul îşi pierd măreţia şi misterul, dobîndind 
banalitatea liniştitoare a fenomenelor familiare, 
Pentru gîndirea mitică, experienţa cotidiană căpăta 
un înţeles limpede prin raportarea la faptele exem¬ 
plare săvîrşite «la origini» de către zei. La ionieni, 
polii comparaţiei se inversează. Evenimentele pri¬ 
mordiale, forţele care au dat naştere cosmosului sînt 
concepute după modelul unor fapte ce pot fi obser¬ 
vate în prezent şi sînt explicate în chip asemănător. 

Originarul nu mai luminează şi transfigurează co¬ 
tidianul, ci cotidianul face ca originarul să fie inte¬ 
ligibil, oferind modele pentru înţelegerea felului 
cum s-a format şi ordonat lumea. 

Această revoluţie intelectuală se vădeşte a fi atît 
de bruscă şi de profundă încît a fost considerată 
inexplicabilă în termenii cauzalităţii istorice, 
vorbindu-se despre un miracol grec. Pe pămîntul 
Ioniei, logus-ul pare a se fi desprins de mit pe 
neaşteptate, aşa cum unui orb îi revine vederea. Iar 
strălucirea acelei gîndiri raţionale, dezvăluită odată 
pentru totdeauna, s-ar părea că nu a încetat de 
atunci încoace să lumineze progresele minţii ome¬ 
neşti. «Filosofii ionieni, scrie Burnet, au deschis 
calea pe care mai apoi ştiinţa nu a avut altceva de 
făcut decît s-o urmeze.» 1 Şi, în altă parte, el-pre¬ 
cizează: «Ar fi cît se poate de greşit să căutăm 
izvoarele ştiinţei ioniene într-o concepţie mitică, 
oricare ar fi ea.» 

Acestei interpretări i se opune, punct cu punct, 
aceea a lui F. M. Cornford. Potrivit opiniei lui, cea 
dintîi filosofie rămîne mai apropiată de o con¬ 
strucţie mitică decît de o teorie ştiinţifică. Fizica 
ioniană nu are nimic comun, nici în privinţa 
surselor de inspiraţie, nici a metodelor sale, cu 
ceea ce numim ştiinţă; în primul rînd, ea ignoră cu 
desăvîrşire experimentul. Dar, în acelaşi timp, nu 
este nici rezultatul unei reflecţii naive şi spontane 
a raţiunii asupra naturii. Ea transpune, într-o 


1. J. Burnet, Early greek philosophy, ed. a 3-a, Londra, 
1920, p. 5. 

formă laicizată şi utilizînd un vocabular mai 
abstract, concepţia despre lume elaborată de religie. 
Cosmologiile reiau şi extind principalele teme ale 
miturilor cosmogonice. Ele răspund aceluiaşi gen de 
întrebare - fără să caute, precum ştiinţa, legi ale 
naturii - şi se întreabă, ca şi mitul, cum a fost 
instaurată ordinea şi cum a fost cu putinţă să 
apară cosmosul din haos. Milesienii preiau din 
miturile genezei nu doar o imagine despre univers, 
ci şi un întreg material conceptual însoţit de scheme 
explicative: în spatele «elementelor» din care este 
alcătuită physis se profilează divinităţi mitologice 
străvechi. Preschimbîndu-se în componente ale 
naturii, elementele şi-au pierdut înfăţişarea de zei 
individualizaţi, dar rămîn nişte puteri active şi 
însufleţite, percepute în continuare ca avînd un 
caracter divin; atunci cînd intervine, physis este pe 
de-a-ntregul pătrunsă de acea înţelepciune şi acel 
spirit de dreptate care erau apanajul lui Zeus. 
Lumea homerică era ordonată printr-o împărţire a 
domeniilor şi a funcţiilor între zeii cei mai de 
seamă: lui Zeus îi revenea lumina strălucitoare a 
cerului (aither), lui Hades - întunericul plin de 
ceţuri (aer), lui Poseidon - elementul lichid, iar 
tuturor împreună - Gaia, pămîntul, locul unde 
vieţuiesc alături de oameni toate făpturile muritoare 
ce au la obîrşie un amestec. Cosmosul ionienilor este 
organizat printr-o împărţire a regiunilor şi a 
anotimpurilor între forţe elementare care se 
înfruntă, se echilibrează ori se îmbină. Aici nu 
avem de-a face cu o analogie incertă. Analiza lui 

Cornford dă la iveală corespondenţe apropiate între 
Theogonia lui Hesiod şi filosofia unui Anaximan- 
dros, de pildă. Fireşte, unul mai vorbeşte încă 
despre generare divină, pe cînd celălalt descrie 
deja procese naturale; dar aceasta din cauză că cel 
de-al doilea refuză să mizeze pe ambiguitatea unor 
termeni precum phyein şi genesis, care înseamnă 
deopotrivă a zămisli şi a produce, naştere şi origine. 
Atîta vreme cît aceste sensuri diferite se confundau, 
devenirea putea fi exprimată în termenii unei 
împreunări sexuale, un fenomen putînd fi explicat 
dacă se spunea cine i-au fost tatăl şi mama, dacă 
i se întocmea arborele genealogic. Totuşi, oricît de 
importantă ar fi această deosebire între fizician şi 
teolog, gîndirea lor are o organizare de ansamblu 
identică. Amîndoi susţin existenţa la origini a unei 
stări de nedeterminare în care nu apăruse încă 
nimic ( Chaos , la Hesiod; Nyx, Erebos, Tartaros, în 
unele Theogonii atribuite lui Orfeu, Musaios şi 
Epimenides; Apeiron, indeterminatul, la Anaxi- 
mandros). Din această unitate primordială se ivesc, 
prin separări şi diferenţieri treptate, perechi de 
contrarii - «întunecatul» şi «luminosul», «caldul» şi 
«recele», «uscatul» şi «umedul», «densul» şi «rare¬ 
fiatul», «susul» şi «josul»... - ce vor delimita în 
lume diverse realităţi şi zone: cerul strălucitor şi 
cald, aerul întunecat şi rece, pămîntul uscat, marea 
umedă. De asemenea, aceste contrarii - care au 
ajuns să fiinţeze separîndu-se unele de altele - se 
pot uni şi amesteca pentru a produce anumite 
fenomene cum sînt naşterea şi moartea a tot ceea 

ce are viaţă - plante, animale şi oameni. 

Dar nu a fost păstrată, în linii mari, doar 
schema generală. Asemănările de detaliu, simetria 
sesizabilă în dezvoltarea unor idei, concordanţa 
anumitor teme indică persistenţa, în gîndirea fi¬ 
zicianului, a unor reprezentări mitice care nu şi-au 
pierdut nimic din forţa lor de sugestie 2 . Generarea 
sexuală, oul cosmic, arborele cosmic, despărţirea 
pămîntului de cer - înainte vreme contopite - sînt 
tot atîtea imagini ce transpar în filigran dincolo de 
explicaţiile «fizice» ale lui Anaximandros cu privire 
la formarea lumii: din Apeiron a fost secretată 
(apokrinesthai) o sămînţă sau un germene (goni- 
mon) care are însuşirea de a putea zămisli caldul 
şi recele; în mijlocul acestui germene se găseşte 
recele, sub formă de aer, iar la marginea lui, împrej¬ 
muind recele, caldul se dezvoltă (periphyenai) într-o 
coajă de foc asemănătoare scoarţei (phloios) ce 
creşte pe un copac. La un moment dat, acest înveliş 
sferic arzător se desprinde (aporregnysthai) de 
miezul de care era legat şi, asemeni unei coji ce se 
sparge, se sfărîmă în cercuri de foc care sînt astrele. 
S-a observat întrebuinţarea unor termeni din dome¬ 
niul embriologiei care amintesc de teme ale generă¬ 
rii sexuale şi hierogamiei, transpuse în plan raţio¬ 
nal: gonimon, apokrinesthai, aporregnysthai şi, în 
sfîrşit, phloios, derivat din phleo, verb legat de 
ideea de generare şi care poate desemna sacul 


2. Cf. Marcel De Corte, Mythe et philosophie chez Anaxi- 
mandre, în Laval theologique et philosophique, 14, 1958 (1960), 
p. 9-29. 

embrionului, coaja oului, scoarţa copacului şi, 
într-un mod mai general, orice fel de înveliş ce 
acoperă, ca un văl, organismul vegetal sau animal 
în perioada lui de creştere 3 . 

Totuşi, în pofida acestor analogii şi reminis¬ 
cenţe, între mit şi fllosofle nu există cu adevărat o 
continuitate. Filosoful nu se mulţumeşte să repete 
în termeni de physis ceea ce teologul exprimase în 
termeni de Putere divină. Schimbarea de registru şi 
utilizarea unui vocabular profan corespund unei 
noi atitudini mentale şi unui climat intelectual 
diferit. Odată cu milesienii, originea şi ordinea 
lumii îmbracă pentru întîia oară forma unei pro¬ 
bleme puse în mod explicit, la care trebuie dat un 
răspuns lipsit de mister şi accesibil înţelegerii 
omeneşti, putînd fl prezentat şi dezbătut dinaintea 
adunării cetăţenilor, asemeni celorlalte probleme ale 
vieţii de zi cu zi. Se afirmă astfel o funcţie a cunoaş¬ 
terii eliberată de orice preocupare de ordin ritual. 
«Fizicienii» ignoră cu bună ştiinţă lumea religiei, 
căutările lor nemaiavînd nimic de-a face cu practi¬ 
cile cultului, de care mitul - în ciuda relativei sale 
autonomii - continua să fie mai mult sau mai 
puţin legat. 

Desacralizarea cunoaşterii şi instaurarea unui 
tip de gîndire desprins de religie nu reprezintă fe¬ 
nomene izolate şi inexplicabile. în forma sa, fllosofla 
este nemijlocit legată de acel univers spiritual care 
ni s-a părut a defini ordinea cetăţii şi ale cărui 


3. H. G. Baldry, Embryological analogies in presocratic cos- 
mogony (Classical QuarterJy, 26, 1932, p. 27-34). 

trăsături caracteristice sînt determinate tocmai de 
laicizarea şi raţionalizarea vieţii sociale. Dar core¬ 
laţia dintre filosofie şi instituţiile Polis -uliui este evi¬ 
dentă şi în conţinutul acesteia. Chiar dacă au pre¬ 
luat anumite elemente ale mitului, milesienii au 
transformat profund imaginea despre univers, inte- 
grînd-o într-un cadru spaţial şi ordonînd-o după un 
model mai geometric. Pentru a construi noile cos¬ 
mologii, ei au recurs la noţiunile elaborate de gîndi- 
rea morală şi politică, proiectînd asupra universu¬ 
lui natural acea concepţie despre ordine şi lege 
care, impunîndu-se în cetate, preschimbase univer¬ 
sul uman într-un cosmos. 

Teogoniile şi cosmogoniile greceşti cuprind, ca şi 
cosmologiile ce le-au urmat, relatări ale genezei în 
care este istorisită apariţia treptată a unei lumi 
ordonate. Dar ele sînt deopotrivă - şi în primul rînd 
- altceva: sînt mituri ale suveranităţii, ce prea¬ 
măresc puterea unui zeu stăpînitor al întregului 
univers, povestindu-i naşterea, luptele şi izbînda. în 
toate domeniile - natural, social, ritual - ordinea 
este produsul acestei izbînzi a zeului suveran. Asi- 
gurîndu-şi pentru totdeauna, la capătul luptelor 
pe care a trebuit să le poarte împotriva unor rivali 
şi a unor monştri, o supremaţie incontestabilă, zeul 
salvează lumea de la instabilitate şi dezordine. 
Theogonia lui Hesiod ne apare astfel ca un imn 
închinat gloriei lui Zeus regele. Înfrîngerea Titanilor 
şi a lui Typhon, învinşi cu toţii de fiul lui Cronos, 
nu vine doar să încununeze, în chip de încheiere, 

construcţia poemului. Fiecare episod reia şi rezumă 
întreaga arhitectură a mitului cosmogonic. Izbînda 
lui Zeus echivalează, de fiecare dată, cu o creare a 
lumii. Povestirea bătăliei în care se înfruntă cele 
două generaţii rivale, a Titanilor şi a Olimpienilor, 
evocă în mod explicit întoarcerea universului la 
starea originară de nedeterminare şi dezordine. 
Slăbite de luptă, puterile primordiale — Gaia, Ura- 
nos, Pontos, Okeanos, Tartaros, care anterior se 
diferenţiaseră între ele, avînd fiecare un loc al său 
- se amestecă iarăşi unele cu altele. Gaia şi Ura- 
nos, a căror separare fusese relatată de Hesiod, par 
să se împreuneze şi să se contopească din nou, de 
parcă unul s-ar fi năruit asupra celeilalte. S-ar 
crede că lumea subpămînteană a ţîşnit la lumină: 
universul vizibil încetează a-şi mai înscrie cadrul 
stabil şi ordonat între cele două planuri neclintite 
ce îl delimitau - în partea de jos, pămîntul, sălaş 
al oamenilor, iar în partea de sus cerul, unde se află 
zeii - reluîndu-şi înfăţişarea iniţială de haos 4 : o 
genune întunecată şi ameţitoare, o gaură fără fund, 
abisul unui spaţiu în care nu există nici o direcţie 
şi străbătut la voia întîmplării de vîrtejuri de vînt, 
suflînd care-ncotro. Izbînda lui Zeus repune toate 
lucrurile la locul lor. Titanii, făpturi chtoniene, sînt 
aruncaţi în lanţuri pe fundul Tartarului bătut de 
vînturi. De-acum înainte, în genunea din adîncuri 
unde se împletesc rădăcinile Pămîntului, ale Ceru¬ 
lui şi ale Mării, vijeliile vor putea clocoti la nesfîrşit 


4. Hesiod, Theogonia, 700-740. 

în neorînduială, căci Poseidon a zăvorit deasupra 
Titanilor porţile care închid pentru vecie sălaşurile 
Nopţii. Chaos nu mai poate ieşi nicicînd la lumină 
spre a potopi lumea vizibilă. 

Bătălia împotriva lui Typhon (care este, cu 
siguranţă, o interpolare datînd de la sfârşitul seco¬ 
lului al Vll-lea) reia teme asemănătoare. în pagini 
sugestive, Cornford a comparat acest episod cu 
lupta lui Marduk împotriva lui Tiamat. Ca şi Tia- 
mat, Typhon întruchipează puterile dezordinii, 
întoarcerea la inform, haosul. Ne putem închipui cu 
uşurinţă ce soartă ar fi avut lumea dacă monstrul 
cu o mie de glasuri, zămislit de Ge şi Tartaros, ar 
fi ajuns să domnească în locul lui Zeus peste zei şi 
peste oameni: din rămăşiţele lui iau naştere acele 
vînturi care (spre deosebire de Notos, Boreas şi 
Zephiros) nu suflă mereu în aceeaşi direcţie, sta¬ 
tornic şi regulat, ci se năpustesc la voia întîmplării 
în vijelii bezmetice, dincotro nu te-aştepţi, cînd în- 
tr-o parte, cînd într-alta. După ce Titanii sînt 
înfrînţi, iar Typhon este răpus de trăznet, Zeus - la 
îndemnul Zeilor - îşi opreşte pentru sine suverani¬ 
tatea şi se aşează pe tronul Nemuritorilor; apoi 
împarte Olimpienilor funcţiile şi onorurile (timai). 
în acelaşi fel, proclamat rege al zeilor, Marduk o 
omorîse pe Tiamat, îi tăiase cadavrul în două şi 
azvîrlise în văzduh una din jumătăţi, ce avea să 
formeze cerul; după care a rînduit locurile şi miş¬ 
carea astrelor, a stabilit durata anului şi a lunilor 
sale, a ordonat timpul şi spaţiul, a creat neamul 
omenesc, a împărţit privilegiile şi destinele. 

Aceste asemănări între teogonia greacă şi mitul 
babylonian al Creaţiei nu sînt întîmplătoare. Ipoteza 
unui împrumut, formulată de Cornford, a fost con¬ 
firmată recent, fiind însă nuanţată şi completată, 
prin descoperirea unei duble serii de documente: pe 
de o parte tăbliţele feniciene de la Ras Shamra 
(începutul secolului al XTV-lea înainte de I. Chr.), iar 
pe de altă parte o seamă de texte hittite scrise în 
cuneiforme, ce reiau o veche saga hurrită din vea¬ 
cul al XV-lea. Resurecţia aproape simultană a aces¬ 
tor două ansambluri teogonice a revelat o întreagă 
serie de convergenţe noi care lămuresc prezenţa în 
trama povestirii hesiodice a unor detalii ce păreau 
nelalocul lor ori inexplicabile. Astfel, problema 
influenţelor orientale asupra miturilor greceşti ale 
genezei, a amplitudinii şi limitelor unor atari influ¬ 
enţe, precum şi aceea a datei şi căilor pătrunderii 
lor, sînt puse temeinic şi în termeni exacţi. 

în aceste teogonii orientale, ca şi în cele ale Gre¬ 
ciei cărora este posibil să le fi servit drept model, 
temele genezei sînt integrate într-o vastă epopee 
regală care descrie înfruntările dintre generaţii 
succesive de zei şi felurite puteri sacre pentru stă- 
pînirea lumii. Statornicirea autorităţii suverane şi 
întronarea ordinii se vădesc a fi cele două laturi 
indisociabile ale aceleiaşi drame divine, miza ace¬ 
leiaşi lupte, răsplata aceleiaşi izbînzi. Această carac¬ 
teristică generală evidenţiază corelaţia dintre poves¬ 
tirea mitică şi anumite ritualuri regale, ea fiind 
inclusă iniţial în desfăşurarea lor în chip de acom¬ 
paniament oral. Poemul babylonian al Creaţiei, 

Enuma eliş, era cîntat la Babylon în fiecare an, în 
cea de-a patra zi a sărbătorii regale a Creaţiei 
Noului An din luna Nisan. Se credea că la acea 
dată timpul îşi încheiase ciclul şi că lumea revenea 
la punctul de plecare. Era un moment critic, în care 
întreaga ordine era repusă în discuţie. In cursul 
sărbătorii, regele mima o luptă rituală împotriva 
unui dragon. Prin aceasta, el repeta an după an 
fapta eroică săvîrşită de Marduk împotriva lui Tia- 
mat la începuturile lumii. încercarea şi izbînda re¬ 
gelui aveau o îndoită semnificaţie: ele confirmau 
puterea suverană a monarhului, dobîndind toto¬ 
dată sensul unei recreări a ordinii cosmice, sezonie¬ 
re şi sociale. Datorită virtuţilor religioase ale rege¬ 
lui, organizarea universului după o perioadă de 
criză era reînnoită şi păstrată pentru un nou ciclu 
temporal. 

Ritul şi mitul babylonian exprimă o concepţie 
aparte asupra raporturilor dintre suveranitate şi 
ordine. Regele nu domină doar ierarhia socială, ci 
el intervine şi în evoluţia fenomenelor naturale. Or¬ 
donarea spaţiului, crearea timpului, reglarea ciclu¬ 
lui anotimpurilor apar integrate activităţii regelui, 
fiind aspecte ale funcţiei suveranităţii. Deoarece 
natura şi societatea sînt contopite, ordinea - sub 
toate formele sale şi în toate domeniile - este 
dependentă de Suveran. Atît în comunitatea umană, 
cît şi în univers, ea nu e concepută încă într-un mod 
abstract, în sine şi pentru sine. Pentru a exista, este 
necesar ca ordinea să fie stabilită, iar pentru a 
dăinui - să fie păstrată; ea presupune mereu un 

agent ordonator, o putere creatoare capabilă să o 
promoveze. în cadrul acestei gîndiri mitice nu poate 
fi imaginat un domeniu al naturii autonom şi nici 
o lege de organizare imanentă universului. 

în Grecia, nu numai Theogonia lui Hesiod se 
ordonează, în linii generale, conform aceleiaşi per¬ 
spective, dar şi unele cosmogonii mai tîrzii şi mai 
elaborate, precum aceea a lui Pherekydes din Syros, 
inclus de Aristotel în rîndul teologilor, printre cei 
care au ştiut să îmbine mitul cu filosofia. Contem¬ 
poran cu Anaximandros, Pherekydes, chiar dacă 
păstrează figurile marilor divinităţi tradiţionale, le 
modifică totuşi numele prin jocuri de cuvinte eti¬ 
mologice pentru a sugera sau a sublinia aspectul lor 
de forţe ale naturii. Cronos devine Chronos, Timpul; 
Rhea se preschimbă în Re, ce evocă o revărsare, o 
scurgere; iar Zeus este numit Zas, poate pentru a 
exprima intensitatea Puterii. Dar mitul rămîne 
centrat pe tema luptei pentru stăpînirea universu¬ 
lui. Pe cît ne putem da seama din fragmentele 
care ne-au parvenit, Pherekydes povestea bătălia lui 
Cronos împotriva lui Ophion, ciocnirea dintre oşti¬ 
rile lor, căderea învinşilor în Ocean şi domnia lui 
Cronos în înaltul cerului; apoi urmau pesemne 
atacul lui Zeus, cucerirea puterii de către acesta şi 
împreunarea lui solemnă cu Chtonia prin mijlocirea 
sau cu ajutorul lui Eros. în cursul acestui hieros 
gamos al lui Zeus regele cu zeiţa subpămînteană se 
producea apariţia lumii vizibile, concomitent cu 
statornicirea pentru întîia oară a modelului acelui 
rit matrimonial numit Anacalypteria, al «scoaterii 

vălului». Căsătoria prilejuise transformarea întune¬ 
catei Chtonia. Zeiţa se înfăşurase cu vălul ţesut şi 
brodat pentru ea de Zeus, care zugrăvise pe el 
conturul mărilor şi forma continentelor. Acceptînd 
darul oferit de Zeus ca dovadă a noilor ei preroga¬ 
tive (geras), întunecata zeiţă subpămînteană se 
preschimbase în Ge, pămîntul vizibil. în final, Zeus 
atribuia feluritelor divinităţi cîte o parcelă (moira) 
din cosmos, stabilind porţiunea ce avea să revină 
fiecăreia şi trimitea în Tartar, sub paza vînturilor 
şi furtunilor, forţele dezordinii şi ale hybris-ului. 

Problema genezei, în sensul ei strict, rămîne 
aşadar în teogonii dacă nu pe de-a-ntregul implici¬ 
tă, în orice caz secundară. Mitul nu se întreabă cum 
a apărut din haos o lume ordonată, ci răspunde la 
întrebarea: cine este zeul suveran? Cine a ajuns să 
domnească (anassein, basileuein) asupra universu¬ 
lui? în sensul acesta, funcţia mitului este de a sta¬ 
bili o distincţie şi o anume distanţă între ceea ce e 
originar din punct de vedere temporal şi ceea ce e 
originar din punct de vedere al puterii, între prin¬ 
cipiul care se află, cronologic vorbind, la originea 
lumii şi principiul care guvernează actuala ei 
ordonare. Mitul se constituie pornind de la această 
distanţă şi face din ea chiar obiectul relatării sale; 
el înfăţişează, prin înşiruirea generaţiilor divine, 
avatarurile suveranităţii pînă în momentul cînd o 
supremaţie de astă dată definitivă pune capăt ela¬ 
borării dramatice a conceptului de dynasteia. Aici se 
cuvine menţionat faptul că termenul arche, ce va 
face carieră în gîndirea filosofică, nu aparţine voca- 

bularului politic al mitului 5 . Şi nu doar din cauză că 
mitul rămîne legat de expresii mai pronunţat 
«regale», ci şi pentru că termenul arche, desemnînd 
atît originea într-o serie temporală cit şi întîietatea 
în ierarhia socială, anulează acea distanţă pe care 
se întemeia mitul. Cînd Anaximandros va adopta 
acest termen, conferindu-i pentru prima dată înţele¬ 
sul său filosofic de principiu elementar, inovaţia lui 
nu va marca numai respingerea de către filosof a 
vocabularului «monarhic» propriu mitului, ci va ex¬ 
prima totodată voinţa sa de a apropia ceea ce teo¬ 
logii erau siliţi să separe, de a unifica, în măsura 
posibilului, ceea ce este originar din punct de vedere 
cronologic, acel ceva care se află la obîrşia lucrurilor 
şi ceea ce domină, ceea ce guvernează universul, 
într-adevăr, pentru fizician nu mai e cu putinţă ca 
ordinea lumii să fi fost instituită la un moment dat 
ca urmare a acţiunii unui agent unic: imanentă na¬ 
turii (physis), marea lege ce ordonează universul 
trebuie să fi fost dinainte prezentă în vreun fel în 
elementul originar din care lumea s-a ivit treptat, 
în Metafizica, vorbind despre vechii poeţi şi «teologi», 
Aristotel va scoate în evidenţă faptul că, potrivit 
părerii acestora, nu hoi protoi, puterile originare - 
Nyx, Okeanos, Chaos, Uranos - exercită asupra 
lumii arche şi basileia, ci Zeus, care a apărut mai 
tîrziu 6 . Spre deosebire de ei, Anaximandros afirmă 


5. La Hesiod, arche este întrebuinţat numai într-o accep¬ 
ţiune temporală. 

6. Aristotel, Metafizica, 1091 a, 33 b 7. 

că nimic nu poate fi arche în raport cu apeiron-n\ 
(întrucît acesta a existat dintotdeauna), apeiron -ul 
fiind arche pentru toate celelalte, căci el cuprinde 
(periechein) şi guvernează (kybernan) totul 7 . 

Să încercăm deci a defini, în linii mari, cadrul 
în care teogoniile greceşti schiţează o imagine des¬ 
pre lume. 

1. - Universul este o ierarhie de puteri. Analog 
în structura lui unei societăţi omeneşti, el nu poate 
fi reprezentat corect printr-o schemă exclusiv 
spaţială şi nici descris în termeni de poziţie, dis¬ 
tanţă, mişcare. Ordinea sa, complexă şi riguroasă, 
exprimă relaţii între agenţi, constituindu-se prin 
raporturi de forţă, prin gradaţii ale întîietăţii, 
autorităţii şi rangului, prin legături de dominaţie şi 
supunere. Aspectele sale spaţiale - nivele cosmice 
şi direcţii în spaţiu - exprimă nu atît proprietăţi 
geometrice cît diferenţe de funcţie, de valoare şi de 
rang. 

2. - Această ordine nu a rezultat în mod nece¬ 
sar din jocul dinamic al elementelor care alcătuiesc 
universul, ci ea a fost instituită în chip dramatic ca 
urmare a faptei eroice a unui agent. 

3. - "Lumea este dominată de puterea ieşită din 
comun a acestui agent ce se vădeşte a fi unic şi 


7. Fizica, 203 b 7. 

privilegiat, pe un plan superior celorlalţi zei: mitul 
îl proiectează, în calitate de suveran, în vîrful edi¬ 
ficiului cosmic; monarchia sa menţine echilibrul 
între Puterile care alcătuiesc universul, stabileşte 
locul fiecăreia în ierarhie şi îi delimitează atribuţiile, 
prerogativele şi cinstirea ce i se cuvine. 

Aceste trei trăsături caracteristice sînt insepa¬ 
rabile, conferind povestirii mitice o coerenţă şi o 
logică proprii. In acelaşi timp, ele evidenţiază, atît 
în Grecia cît şi în Orient, corelaţia dintre mit şi 
acea concepţie despre suveranitate potrivit căreia 
ordinea anotimpurilor, fenomenele meteorologice, 
fecunditatea pămîntului, a turmelor şi a femeilor 
depind de rege. Imaginea regelui stăpînitor al Tim¬ 
pului, cel care aduce ploaia şi împarte bogăţiile 
naturii - imagine care în epoca miceniană cores¬ 
pundea probabil unor realităţi sociale şi unor prac¬ 
tici rituale - transpare încă în unele pasaje din 
Homer şi din Hesiod 8 , în legende precum cele ale lui 
Salmoneus sau Aeacus. Dar în lumea greacă nu mai 
putea fi vorba decît de nişte reminiscenţe. După 
prăbuşirea regalităţii miceniene, cînd sistemul 
palaţial şi personajul întruchipat de anax dispar, 
din vechile ritualuri regale rămîn doar vestigii al 
căror înţeles s-a pierdut. Amintirea regelui ce recrea 
periodic ordinea lumii s-a estompat, iar legătura 
dintre măreţele fapte mitice atribuite unui suveran 
şi ordonarea fenomenelor naturale nu mai apare atît 


8. Homer, Odiseea, XIX, 109; Hesiod, Munci şi Zile, 225 şi sq. 

de vădită. Fărîmiţarea suveranităţii şi limitarea 
puterii regale au contribuit astfel la desprinderea 
mitului de ritualul cu care iniţial făcea corp comun. 
Nemaifiind legată de practicile cultuale al căror 
comentariu oral îl constituia la origini, povestirea 
mitică a dobîndit probabil un caracter mai im¬ 
parţial, mai autonom. în anumite privinţe, se poate 
ca ea să fi pregătit şi prefigurat demersul filosofic. 
Există chiar la Hesiod unele pasaje în care ordinea 
cosmică apare disociată de funcţia regală, desprinsă 
de orice conexiune cu ritul, problema genezei sale 
fiind pusă într-un mod mai liber. Naşterea lumii nu 
mai este descrisă ca rezultat al unei fapte eroice, ci 
ca un proces prin care lumea a fost zămislită de 
nişte Puteri ale căror nume evocă nemijlocit reali¬ 
tăţi fizice: pămîntul, cerul, marea, lumina, noaptea 
etc. Cu privire la aspectul acesta, a fost semnalat 
accentul «naturalist» de la începutul Theogoniei 
(versurile 116-133), ce contrastează cu restul poe¬ 
mului. Dar lucrul poate cel mai semnificativ în 
această primă încercare de a descrie geneza cos¬ 
mosului conform unei legi a dezvoltării spontane 
este tocmai eşecul său. în pofida efortului evident 
de delimitare conceptuală, gîndirea lui Hesiod 
rămîne prizoniera cadrului ei mitic. Uranos, Gaia şi 
Pontos sînt fără doar şi poate nişte realităţi fizice, 
sub înfăţişarea lor concretă de cer, de pămînt, de 
mare; dar în egală măsură sînt nişte divinităţi 
care acţionează, se împreunează şi se reproduc ase¬ 
meni oamenilor. Funcţionînd pe două planuri, gîndi¬ 
rea percepe simultan acelaşi fenomen - separarea 

pămîntului şi a apelor, de pildă - ca pe un act na¬ 
tural în lumea vizibilă şi ca pe o creaţie divină 
într-un timp primordial. Pentru a se desprinde de 
vocabularul şi de logica mitului, Hesiod ar fî trebuit 
să aibă o concepţie de ansamblu capabilă a înlocui 
schema mitică a unei ierarhii de Puteri dominată de 
un Suveran. I-a lipsit însă capacitatea de a-şi 
reprezenta un univers supus domniei legii, un cos¬ 
mos care să se ordoneze impunînd tuturor compo¬ 
nentelor sale aceeaşi ordine a isonomiei întemeiată 
pe echilibru, reciprocitate şi simetrie. 

Capitolul VIII 


NOUA IMAGINE DESPRE LUME 


Pentru a măsura amploarea revoluţiei intelec¬ 
tuale înfăptuite de milesieni, este necesar ca anali¬ 
za să se întemeieze în principal pe opera lui Anaxi- 
mandros. Doxografla ne oferă un rezumat al aces¬ 
teia mai complet - sau mai puţin sumar - decît al 
teoriilor lui Thales şi Anaximenes. Dar ceea ce tre¬ 
buie subliniat în primul rînd este faptul că Anaxi- 
mandros nu numai că a introdus în vocabularul său 
un termen atît de important precum arche, ci a 
optat în scrierile sale pentru proză, desăvîrşind 
ruptura cu stilul poetic al teogoniilor şi inaugurînd 
noul gen literar specific acelei historia peri physeos. 
In sfîrşit, la el întîlnim exprimată în modul cel mai 
riguros noua schemă cosmologică ce va marca într-o 
manieră profundă şi durabilă concepţia greacă 
despre univers. 

Această schemă rămîne una genetică. în calitate 
de physis, de genesis, arche îşi păstrează semnifi¬ 
caţia temporală, aceea de origine, de obîrşie. Fizi¬ 
cienii caută să afle de unde s-a ivit lumea şi pe ce 
căi a ajuns ea să fiinţeze. însă această reconstrucţie 

genetică explică formarea unei ordini care este pro¬ 
iectată acum într-un cadru spaţial. Aici se cuvine 
evidenţiat cit se poate de clar următorul aspect: 
milesienii sînt incontestabil îndatoraţi astronomiei 
babyloniene. Ei au preluat de la aceasta observaţiile 
şi metodele care, potrivit legendei, i-au îngăduit lui 
Thales să prevadă o eclipsă şi, de asemenea, unele 
instrumente precum acel gnomon adus, se pare, de 
Anaximandros în Sparta. Reluarea contactelor cu 
Orientul se dovedeşte încă o dată a fi avut o însem¬ 
nătate hotărîtoare în punerea bazelor unei ştiinţe 
greceşti pentru care preocupările de ordin astro¬ 
nomic au jucat la început un rol capital. Şi totuşi, 
prin accentuarea laturii sale geometrice şi nu a celei 
aritmetice, prin caracterul ei profan, eliberat de 
orice legături cu o religie astrală, astronomia greacă 
se plasează din capul locului pe un alt plan decît 
ştiinţa babyloniană din care se inspira. Ionienii 
situează ordinea cosmosului în spaţiu, reprezen- 
tîndu-şi organizarea universului, poziţiile, distanţele, 
dimensiunile şi mişcările astrelor după nişte scheme 
geometrice. La fel cum desenează pe o hartă, o pi- 
nax, planul întregului pămînt, punînd sub ochii 
tuturor configuraţia lumii locuite, cu ţinuturile, 
mările şi fluviile sale, tot aşa ei construiesc nişte 
modele mecanice ale universului precum acea sferă 
confecţionată, după spusele unora, de către Ana¬ 
ximandros. Oferind astfel cosmosul «spre a fi văzut», 
ei fac o theoria, un spectacol, în deplinul sens al 
cuvîntului. 

Această geometrizare a universului fizic duce la 

o modificare generală a perspectivelor cosmologice; 
ea consacră instaurarea unei forme de gîndire şi a 
unui sistem explicativ lipsite de analogie cu mitul. 
Spre exemplu, Anaximandros localizează pămîntul, 
imobil, în centrul universului, adăugind că el 
rămîne acolo nemişcat, fără a fl nevoie să se spri¬ 
jine pe ceva, din cauză că se află la egală distanţă 
de toate punctele circumferinţei cereşti şi ca atare 
nu există nici un motiv care să-l determine a se 
deplasa mai mult în jos decît în sus, mai mult în- 
tr-o parte decît în cealaltă.. Anaximandros situează 
aşadar cosmosul într-un spaţiu matematizat con¬ 
stituit din raporturi exclusiv geometrice. Dispare 
astfel imaginea mitică a unei lumi etajate, în care 
susul şi josul, prin opoziţia lor absolută, marchează 
nivele cosmice diferenţiind Puteri divine şi în care 
direcţiile spaţiului au semnificaţii religioase con¬ 
trare. Mai mult, toate explicaţiile prin care mitul 
încerca să demonstreze stabilitatea pămîntului, «te¬ 
melie de neclintit pentru toate vieţuitoarele» (Hesi- 
od), se dovedesc inutile şi derizorii: pămîntul nu mai 
are nevoie de «sprijin», de «rădăcini» şi nu mai tre¬ 
buie să plutească, aşa cum susţinea Thales, pe un 
element lichid din care se va fl ivit, nici să stea pe 
un vîrtej ori, ca la Anaximenes, pe o pernă de aer. 
Odată trasată schema spaţială, nu mai e nimic de 
spus, totul devine limpede. Pentru a înţelege de ce 
oamenii pot umbla pe pămînt fără teamă şi de ce 
acesta nu cade - cum se întîmplă cu obiectele la 
suprafaţa lui - este de ajuns să se ştie că toate 
razele unui cerc sînt egale. 

Structura sa geometrică îi conferă cosmosului 
un tip de organizare opus aceluia pe care i-1 atribuia 
mitul. Datorită ei, nici unui element sau porţiuni a 
lumii nu i se mai acordă o poziţie privilegiată în 
detrimentul celorlalte, nici o forţă fizică nu mai este 
plasată în postura dominantă a unui basileus exer- 
citîndu-şi dynasteia asupra tuturor lucrurilor. Fiind 
aşezat în centrul unui univers perfect circular, la 
distanţe egale de circumferinţă, pămîntul poate 
rămîne imobil fără a fi supus vreunei dominaţii: wto 
(iriSevbc KpaToupevr). Această formulă a lui Anaxi- 
mandros, care introduce noţiunea de kratos, de 
putere de dominaţie asupra semenilor, vădeşte per¬ 
sistenţa unui anumit vocabular şi a anumitor con¬ 
cepte politice în gîndirea cosmologică a ionienilor. 
însă, după cum subliniază pe bună dreptate Charles 
H. Kahn, într-un studiu recent, Anaximandros sus¬ 
ţine în privinţa aceasta o teză mult mai avansată 
decît aceea expusă ulterior de discipolul său Ana- 
ximenes 1 . Cel din urmă afirmă că pămîntul stă pe 
aerul care îl domină (synkratei), la fel cum sufletul 
domină trupul. Dimpotrivă, pentru Anaximandros, 
nici un element de sine stătător, nici o porţiune a 
lumii nu poate domina altele. Noua ordine a naturii 
este caracterizată de egalitatea şi simetria diferitelor 
forţe ce alcătuiesc cosmos-ul. Supremaţia aparţine 
în exclusivitate unei legi a echilibrului şi a perma- 


1. Charles H. KAHN, Anaximander and the origins of greek 
cosmology, New York, 1960. 

nentei reciprocităţi. în natură, ca şi în cetate, mo- 
narchia a fost înlocuită de un regim al isonomiei. 

De aici, refuzul de a acorda apei, cum face 
Thales, aerului, cum face Anaximenes, sau oricărui 
alt element particular statutul de arche. Anaximan- 
dros concepe substanţa primă, «infinită, nemuritoare 
şi divină, înglobînd şi guvernînd» orice lucru, ca pe 
o realitate aparte, distinctă de toate elementele şi 
constituind originea lor comună, sursa inepuizabilă 
din care toate se alimentează deopotrivă. Motivaţia 
acestei opţiuni ne este prezentată de Aristotel: dacă 
vreunul dintre elemente ar fi înzestrat cu acea 
însuşire de a fi nelimitat care este proprie apei- 
ron-ului, celelalte ar fi distruse de către el, întru- 
cît elementele se definesc prin opoziţia lor reci¬ 
procă; prin urmare, ele trebuie să se afle întot¬ 
deauna într-o relaţie de egalitate (isazei aei tanan- 
tia) unele faţă de altele sau, cum va spune Aristo¬ 
tel în altă parte, să aibă puteri egale (isotes tes 
dynameos) 2 . Nu există nici un motiv de a pune la 
îndoială pertinenţa raţionamentului lui Aristotel 
şi de a respinge interpretarea concepţiei lui Anaxi- 
mandros propusă de el. De notat faptul că argu¬ 
mentaţia aristoteliană implică o schimbare radicală 
în raporturile dintre putere şi ordine. Basileia şi 
monarchia care, în mit, întemeiau ordinea şi o sus¬ 
ţineau apar, în noua perspectivă a lui Anaximan- 
dros, ca distrugătoare ale ordinii. Ordinea nu mai 
este una ierarhică; ea constă în menţinerea echili- 


2. Aristotel, Fizica, 204 b 22 şi 13-19; Meteorologica, 340 
a 16. 

brului între forţe de-acum egale, nici una dintre ele 
netrebuind să ajungă la o dominaţie definitivă asu¬ 
pra celorlalte, dominaţie ce ar duce la distrugerea 
cosmosului. Dacă apeiron -ul deţine arche şi guver¬ 
nează orice lucru, e tocmai din cauză că domnia lui 
exclude posibilitatea ca un element să acapareze 
dynasteia. Întîietatea apeiron-ului garantează per¬ 
manenţa unei ordini egalitare bazate pe reciproci¬ 
tatea relaţiilor şi care, fiind superioară tuturor ele¬ 
mentelor, le impune o lege comună. 

De altfel, acest echilibru de forţe nu este cîtuşi 
de puţin static; el ascunde opoziţii şi se naşte din 
conflicte. Rînd pe rînd, fiecare forţă iese biruitoare, 
pune stăpînire pe putere şi apoi se retrage, cedînd 
exact ceea ce cîştigase. Un ciclu regulat asigură ast¬ 
fel alternanţa supremaţiei în univers, în succe¬ 
siunea anotimpurilor, în trupul omenesc, împreu- 
nînd — ca pe doi termeni simetrici şi reversibili — 
dominaţia şi supunerea, extinderea şi retragerea, 
tăria şi slăbiciunea, naşterea şi moartea tuturor ele¬ 
mentelor — ale acelor elemente care, după cum spu¬ 
ne Anaximandros, «urmînd scurgerea ordonată a 
timpului îşi aduc reciproc despăgubire (tisis) şi îşi 
fac dreptate (dike) pentru adikia făptuită de fiecare». 

Constituită din dynameis opuse şi aflate ne¬ 
încetat în conflict, lumea le supune unei reguli a 
echităţii compensatorii, unei ordini care le conferă 
o deplină isotes. Sub jugul acestei dike, egală pen¬ 
tru toţi, forţele elementare se asociază şi se armo¬ 
nizează într-o mişcare ritmică pentru a compune, în 

pofida multiplicităţii şi diversităţii lor, un cosmos 
unic. 

Această nouă imagine despre lume a fost 
înfăţişată de Anaximandros intr-un mod îndeajuns 
de riguros pentru a se impune, ca un soi de loc co¬ 
mun, tuturor filosofilor presocratici, ca şi gîndirii 
medicale. La începutul secolului al V-lea, Alcmaion 
o va formula în termeni care demonstrează atît de 
clar originea sa politică încît nu ni se pare necesar 
a mai stărui asupra ei, îndeosebi după apariţia arti¬ 
colelor consacrate de A. G. Vlastos acestei proble¬ 
me 3 . Alcmaion defineşte sănătatea drept isonomia 
ton dynameon, echilibrul puterilor (umedul şi usca¬ 
tul, recele şi caldul, amarul şi dulcele etc.), boala 
fiind, dimpotrivă, rezultatul monarchiei unui ele¬ 
ment asupra celorlalte, căci dominaţia exclusivă a 
unui element particular este destructivă. 

Insă experienţa socială nu a oferit gîndirii cos¬ 
mologice doar modelul unei legi şi unei ordini egali¬ 
tare care să înlocuiască dominaţia atotputernică a 
monarhului. Cîrmuirea cetăţii ni s-a părut a fi 
legată de o nouă concepţie despre spaţiu, instituţiile 
Polis -ului proiectîndu-se şi căpătînd o formă con¬ 
cretă în ceea ce s-ar putea numi un spaţiu politic. 
E demn de remarcat, în această privinţă, faptul că 


3. A. G. Vlastos, Equality and justice in early greek cos- 
mologies (Classical Philology, 42, 1947, p. 156-178); Theology 
and philosophy in early greek thought (The philosophical 
Quarterly, 1952, p. 97-123); Isonomia (American Journal ol 
Philology, 74, 1953, p. 337-366); şi recenzia la lucrarea lui F. 
M. Cornford, Principium Sapientiee, în Gnomon, 27, 1955, p. 
65-76. 

cei dintâi urbanişti, precum Hippodamos din Milet, 
sânt în realitate nişte teoreticieni politici, organi¬ 
zarea spaţiului urban nefiind decât unul dintre 
aspectele unui efort mai general de ordonare şi 
raţionalizare a universului uman. Corelaţia dintre 
spaţiul cetăţii şi instituţiile sale apare încă foarte 
evidentă la Platon şi la Aristotel. 

Noul spaţiu social este centrat. Kratos-ul, arche 
şi dynasteia nu mai sânt aşezate în vîrful piramidei 
sociale, ci sînt depuse es meson, la centru, în 
mijlocul comunităţii umane. Acest centru este acum 
valorizat, salvarea poiis-ului depinzînd de cei numiţi 
hoi mesoi, întrucît — aflîndu-se la egală distanţă de 
extreme — ei constituie acel punct fix care poate con¬ 
feri echilibru cetăţii. în raport cu centrul acesta, 
indivizii şi grupurile ocupă cu toţii poziţii simetrice. 
Iar agora, fiind expresia concretă a unei astfel de 
ordonări spaţiale, formează centrul unui spaţiu 
public şi comun, cei care pătrund în ea definindu-se, 
prin chiar acest lucru, ca egali, isoi. Datorită prezen¬ 
ţei lor în spaţiul acesta politic, ei stabilesc relaţii de 
perfectă reciprocitate unii cu alţii. Instituirea acelei 
Hestia koine, a Vetrei publice, este simbolul unei 
atari comunităţi politice 4 : instalată în Prytaneu, 
de obicei în agora, Vatra publică pare a se găsi, prin 
legăturile sale cu mulţimea vetrelor domestice, la 
egală distanţă de diversele familii ce alcătuiesc 
cetatea, ea trebuind să le reprezinte pe toate fără 


4. Cf. L. Gernet, Sur le symbolisme politique en Grece anci- 
enne: le Foyer commun (Cahiers internationaux de Sociologie, 
11, 1951, p. 21-43). 

să se identifice cu una mai mult decît cu alta. Un 
spaţiu centrat, un spaţiu comun şi public, egalitar 
şi simetric, dar şi un spaţiu laicizat, destinat con¬ 
fruntării, dezbaterii şi argumentării, ce se opune 
spaţiului considerat religios al Acropolei la fel cum 
domeniul acelor hosia, treburile profane ale cetăţii 
oamenilor, se opune celui de care ţin hiera, pro¬ 
blemele de natură sacră privitoare la zei. 

Faptul că noul cadru spaţial a favorizat orien¬ 
tarea geometrică ce caracterizează astronomia grea¬ 
că şi că există o profundă analogie structurală în¬ 
tre spaţiul instituţional în care se exprimă cos- 
mos-ul uman şi spaţiul fizic în care milesienii pro¬ 
iectează cosmos-ul natural ne este sugerat de ase¬ 
mănarea unor texte. 

Pentru Anaximandros, conform doxografiei, pă- 
mîntul rămîne imobil şi fix din cauza poziţiei lui 
centrale (peri meson, mese), a similitudinii (ho- 
moiotes) şi echilibrului (isorropia). Iar pentru că se 
află în centru, adăuga Anaximandros, el nu e domi¬ 
nat (kratumene) de nimic. Corelaţia, pentru noi atît 
de paradoxală, pe care Anaximandros o stabileşte 
între absenţa «dominaţiei», centralitate şi similari¬ 
tate îndreptăţeşte comparaţia cu un text politic al 
lui Herodot în care regăsim acelaşi vocabular şi 
aceeaşi interdependenţă conceptuală. Herodot poves¬ 
teşte că, la moartea tiranului Polycrates, Maiandrios 
- desemnat de către defunct să preia skeptron -ul - 
a poruncit să fie chemaţi toţi cetăţenii în adunare 
şi le-a împărtăşit hotărîrea sa de a aboli tirania: 
«N-am încuviinţat, le-a spus el pe scurt, felul cum 

Polycrates domnea ca un despot asupra unor oa¬ 
meni care erau semenii lui (despozon andron homo- 
ion eauto)... în ce mă priveşte, eu depun arche es 
meson, la centru, şi proclam pentru voi isonomia.» 5 

Asemănarea se vădeşte a fi cu atît mai semni¬ 
ficativă cu cit modul în care milesienii înşişi concep 
spaţiul fizic, organizat simetric în jurul unui centru, 
coincide cu anumite reprezentări de ordin social. 
După spusele lui Agathemeros, Anaximandros din 
Milet, discipolul lui Thales, a fost cel dintîi care a 
desenat pămîntul locuit pe o pinax, cum avea s-o 
facă mai apoi, dar cu mai multă precizie, Hecataios 
din Milet 6 . Autorul adaugă că oamenii din vechime 
înfăţişau pămîntul locuit sub forma unui cerc avînd 
Grecia în centru şi Delphi în centrul Greciei. Se ştie 
că Herodot avea să comenteze ironic această con¬ 
cepţie: «Mie unuia îmi vine să rîd, scrie el, cînd 
privesc hărţile pămîntului desenate de unii pe vre¬ 
muri şi cărora nimeni n-a fost în stare să le găseas¬ 
că vreo noimă. Ei înfăţişează Oceanul curgînd îm¬ 
prejurul pămîntului care este rotund de parcă ar fi 
fost desenat cu compasul, iar Asia o fac la fel de 
mare ca Europa.» 7 într-un alt pasaj, Herodot ne dez¬ 
văluie substratul instituţional şi politic al acestei 
geometrizări a spaţiului fizic, după părerea lui prea 
extinsă. Suferind un dezastru, toţi ionienii s-au 
adunat laolaltă la Panionion. Bias din Priene, unul 
din înţelepţi, i-a sfătuit să strîngă o flotă comună 


5. Herodot, 3, 142. 

6. Agathemeros, 1, 1. 

7. Herodot, 4, 36. 

cu care să pornească spre Sardinia şi acolo să înte¬ 
meieze un singur oraş panionian. însă Thales din 
Milet, cînd i-a venit rîndul să vorbească, i-a îndem¬ 
nat să înfiinţeze un consiliu unic (en Buleuterion), 
a cărui reşedinţă să fie la Teos, deoarece insula 
aceasta se află în centrul Ioniei (meson Ionies), cele¬ 
lalte oraşe urmînd a fi locuite în continuare, dar 
dobîndind statutul unor deme periferice integrate 
unui polis unic 8 . 

De altfel, avem o dovadă a interferenţelor ce par 
a se fi produs între semnificaţiile politice, geometri¬ 
ce şi fizice ale centrului, conceput ca fiind punctul 
fix în jurul căruia se ordonează, în societate şi în 
natură, un spaţiu egalitar alcătuit din raporturi 
simetrice şi reversibile 9 . Hestia, simbolul din agora 
al noii ordini umane, va desemna la Philolaos focul 
cosmic central, iar la alţi filosofi pămîntul care stă 
nemişcat în mijlocul universului fizic 10 . 

în secolul al IV-lea, Platon se arată încă pe de¬ 
plin conştient de existenţa unor atari corespon- 


8. Id, 1, 170. 

9. Gîndirii mitice îi sînt desigur cunoscute circularitatea şi 
centrul, valorizîndu-le şi ea pe amîndouă. Numai că imaginea 
religioasă a centrului nu ordonează un spaţiu simetric, ci 
implică, dimpotrivă, un spaţiu ierarhizat ce cuprinde nivele cos¬ 
mice între care centrul permite stabilirea unei comunicaţii. Sim¬ 
bolismul politic al Centrului (Vatra comună) apare ca o mediere 
între expresia religioasă a centrului (omphalos, Hestia) şi con¬ 
ceptul geometric de centru, într-un spaţiu omogen; cf., referi¬ 
tor la acest aspect, L. Gernet, 1. c., p. 42 sq. 

10. Cf. R. E. Siegel, On the relation between early scienti- 
fie thought and mysticism: is Hestia, the central fire, an 
abstract astronomical concept? (Janus , 49, 1960, p. 1-20). 

denţe între structura cosmosului natural şi organi¬ 
zarea cosmosului social. Filosoful care a pus să se 
scrie în pragul Academiei: «nimeni să nu intre aici 
dacă nu e geometru» aduce mărturie despre legă¬ 
turile între gîndirea geometrică şi gîndirea politică 
stabilite şi păstrate multă vreme la greci de o ori¬ 
gine şi o orientare comune. Atacîndu-i vehement, în 
Gorgias, în persoana lui Callicles şi prin gura lui 
Socrate, pe toţi aceia care refuză să studieze geome¬ 
tria, Platon asociază îndeaproape cunoaşterea ega¬ 
lităţii geometrice (isotes), fundament al cosmosului 
fizic, de virtuţile politice stînd la baza noii ordini a 
cetăţii, dikaiosyne şi sophrosyne: «După cum spun 
învăţaţii, Callicles, cerul şi pămîntul, zeii şi oamenii 
sînt legaţi între ei într-o comunitate (koinonia) în¬ 
temeiată pe prietenie (philia), ordonare (cosmiotes), 
moderaţie (sophrosyne), dreptate (dikaiotes) ... dar 
tu, deşi eşti atît de învăţat, nu ţii seama de aces¬ 
te lucruri şi uiţi că egalitatea geometrică (geome- 
trike isotes) este atotputernică printre zei şi prin¬ 
tre oameni; de aceea nesocoteşti geometria.» 11 


11. Platon, Gorgias, 508 a. 



ÎNCHEIERE 


între instituirea Polis -ului şi naşterea filosofiei, 
două fenomene de ordin diferit, există o strînsă 
corelaţie care demonstrează cît de apropiate erau 
legăturile gîndirii raţionale, la începuturile ei, cu 
structurile sociale şi mentale specifice cetăţii 
greceşti. Reaşezată astfel într-un context istoric, 
filosofia îşi pierde acel caracter de revelaţie absolută 
care i-a fost uneori atribuit, văzîndu-se în tînăra 
ştiinţă a ionienilor o întrupare în Timp a unei 
raţiuni atemporale. Şcoala din Milet nu a asistat la 
naşterea Raţiunii, ci ea a construit o Raţiune, o 
primă formă de raţionalitate. Această raţiune greacă 
diferă de raţiunea experimentală a ştiinţei con¬ 
temporane, orientată către explorarea mediului fizic 
şi ale cărei metode, instrumente intelectuale şi 
cadre mentale au fost elaborate pe parcursul 
ultimelor secole, într-un efort laborios şi neîntrerupt 
de cunoaştere şi stăpînire a Naturii. Cînd Aristotel 
defineşte omul drept un «animal politic», el pune în 
evidenţă deosebirea dintre Raţiunea greacă şi cea de 

astăzi. Dacă homo sapiens este, în ochii lui, un 
homo politicus, aceasta se datorează faptului că 
Raţiunea însăşi, în esenţa ei, este politică. 

Adevărul e că Raţiunea s-a exprimat, s-a con¬ 
stituit şi s-a format, în Grecia, mai întîi pe plan 
politic. Experienţa socială a putut deveni, la greci, 
obiectul unei reflecţii pozitive deoarece, în cetate, ea 
se preta unei dezbateri publice bazată pe argumen¬ 
te. Declinul mitului începe odată cu punerea în 
discuţie de către cei dintîi înţelepţi a ordinii umane 
şi cu încercarea acestora de a o defini în sine, 
transpunînd-o în formule accesibile înţelegerii şi 
aplicîndu-i norma numărului şi a măsurii. Astfel s-a 
conturat şi s-a definit o gîndire politică propriu-zisă, 
exterioară religiei şi avînd un vocabular, nişte con¬ 
cepte, principii şi vederi teoretice specifice. Această 
gîndire a marcat profund mentalitatea omului din 
vechime şi ea caracterizează o civilizaţie care nu a 
încetat, atîta vreme cît a rămas vie, să considere 
viaţa publică drept o încununare a activităţii ome¬ 
neşti. Pentru greci, nu există vreo demarcaţie între 
om şi cetăţean; phronesis, cugetarea, este privilegiul 
unor oameni liberi ce îşi exercită corelativ raţiunea 
şi drepturile civice. Ca atare, oferind cetăţenilor 
cadrul în care ei să-şi creeze raporturile reciproce, 
gîndirea politică a reuşit concomitent să le orienteze 
şi modeleze demersurile intelectuale în alte domenii. 

Atunci cînd ia naştere în Milet, filosofia este 
indisolubil legată de această gîndire politică ale 
cărei preocupări fundamentale ea le exprimă şi 
căreia parţial îi preia vocabularul. Nu peste mult 

timp, însă, devine mai independentă. Odată cu 
Parmenides, ea îşi găseşte propria cale, explorînd un 
domeniu nou şi căutînd rezolvarea unor probleme 
ce-i aparţin doar ei. Filosofii nu se mai întreabă, aşa 
cum făceau milesienii, ce este ordinea, cum s-a 
format şi cum se menţine, ci care este natura 
Fiinţei, a Cunoaşterii şi care sînt raporturile dintre 
ele. Grecii adaugă astfel o nouă dimensiune istoriei 
gîndirii omeneşti. Pentru a rezolva dificultăţile teo¬ 
retice, acele «aporii» pe care le dădea la iveală 
însuşi progresul demersurilor sale, filosofia a trebuit 
să-şi făurească treptat un limbaj, să-şi elaboreze 
conceptele, să creeze o logică, să-şi construiască 
propria raţionalitate. Dar în acest travaliu ea nu s-a 
apropiat prea mult de realitatea fizică, a recurs prea 
puţin la observarea fenomenelor naturale şi nu a 
făcut experimente, însăşi noţiunea de experiment 
rămînîndu-i străină. A creat o matematică, însă nu 
a încercat a se sluji de ea în explorarea naturii, 
lipsindu-i acea conexiune între matematică şi fizică, 
între calcul şi experiment, care ni s-a părut că 
unea la început geometria şi politica. Dacă, pentru 
gîndirea greacă, universul social trebuie să fie sub¬ 
ordonat numărului şi măsurii, în schimb natura 
reprezintă mai degrabă un domeniu al aproxima¬ 
tivului, căruia nu i se aplică nici calculul exact, nici 
raţionamentul riguros. Raţiunea greacă s-a format 
mai curînd în cadrul relaţiilor dintre oameni, decît 
în cadrul raporturilor dintre oameni şi lucruri. Dez¬ 
voltarea ei se datorează nu atît tehnicilor cu aju¬ 
torul cărora se poate acţiona asupra lumii, cît acelo- 

ra ce conferă un ascendent asupra semenilor şi al 
căror instrument comun este limbajul: arta politi¬ 
cianului, a retorului, a magistrului. Raţiunea greacă 
oferă posibilitatea de a acţiona în mod pozitiv, 
raţional şi metodic asupra oamenilor şi nu de a 
transforma natura. Cu limitele, dar şi cu înnoirile 
sale, ea este fiică a cetăţii. 



POSTFAŢĂ 


Cititorul care se întîlneşte pentru prima data cu 
această introducere în istoria filosofiei greceşti nu trebuie 
să se lase înşelat de aparenţa modestă a volumului pe 
care îl are în faţă: numărul restrîns al paginilor este 
mărturia unei extraordinare densităţi a textului mai 
degrabă decît a unei funcţionalităţi didactice liminare, 
precum şi a faptului că aceste prolegomene sînt expre¬ 
sia unei viziuni novatoare atît de decantate încît nu mai 
are nevoie decît de puţine cuvinte pentru a se exprima. 

Volumul, apărut în 1962 şi reeditat apoi de mai mul¬ 
te ori, este primul dintre cele publicate de Vernant, in¬ 
tr-o vreme în care numele lui era cunoscut doar unui cerc 
relativ redus de colaboratori şi elevi ai recent înfiinţatei 
«secţii a Vl-a» a Şcolii Practice de înalte Studii din 
Paris — această «anti-Sorbonă» din care avea să se dez¬ 
volte, după 1968, Ecole des Hautes Etudes en Sciences 
Sociales - instituţia care oficializa noile orientări ale isto¬ 
riografiei şi ştiinţelor sociale în Franţa postbelică. Azi, 
cînd autorul acestei cărţi esenţiale este celebru nu doar 
în ţara sa — unde, ca profesor la College de France, a 
ajuns pe treptele cele mai înalte ale consacrării univer¬ 
sitare — ci şi în întreaga lume, cînd opera lui e tradusă 
deopotrivă în Anglia, în America sau în Japonia, impor¬ 
tanţa acestui volum inaugural pentru metoda şi pentru 

conceptele care au fost puse nu doar de Vernant, ci şi de 
întreaga şcoală creată de el, la baza analizei structurilor 
profunde ale civilizaţiei greceşti apare încă şi mai lim¬ 
pede poate decît cu 30 de ani în urmă. 

într-adevăr, la o lectură cît de cît atentă, volumul 
consacrat de Vernant «Originilor gîndirii greceşti» se 
vădeşte a fi în acelaşi timp o lucrare finită şi o pros¬ 
pectare a unor teritorii a căror explorare va face sub¬ 
stanţa cercetărilor ulterioare realizate sau sugerate de 
autor elevilor săi. Vocaţia introductivă a lucrării se 
afirmă astfel în sensul ei cel mai înalt, dar se şi 
dedublează, făcînd din acest opuscul nu doar o remar¬ 
cabilă - şi novatoare - iniţiere în istoria filosofiei şi cul- 
tuiii greceşti, ci deopotrivă o excelentă introducere în 
studiul acelor cercetări care au inovat în modul cel mai 
radical percepţia contemporană a societăţii şi a imagi¬ 
narului antic. 

O primă particularitate prin care demersul adoptat 
de Vernant se deosebeşte de altele, apropiate lui, priveşte 
punctul de plecare al analizei întreprinse în lucrarea de 
faţă. Există nenumărate anchete referitoare la originile 
unor fapte de civilizaţie greacă sau la aceasta în între¬ 
gul ei, însă cele mai multe pornesc de la epopeea şi de 
la epoca homerică, văzute ca un prim strat identificabil 
al formelor de gîndire şi al formelor de societate greceşti. 
Or, într-o carte apărută, cum e cazul celei a lui Vernant, 
la mai puţin de zece ani după senzaţionala descifrare a 
documentelor miceniene de către Ventris şi Chadwick, 
originile gîndirii greceşti sînt căutate - cu o admirabilă 
şi îndrăzneaţă adecvare la titlu - în extrem de proble¬ 
matica relaţie dintre lumea palatelor miceniene şi pos¬ 
teritatea acesteia. Un atare demers novator este consem¬ 
nat chiar în frazele de început ale cărţii: Odată cu des¬ 
cifrarea linearului B micenian, datarea primelor texte 
greceşti de care dispunem a fost decalată cu o jumătate 

de mileniu în urmă. Această adîncire a perspectivei 
cronologice modifică întreg cadrul în care se situează 
problema originilor gîndirii elenice. Primele trei capitole 
ale cărţii sînt consacrate analizei originilor gîndirii 
greceşti din această perspectivă adîncită, căreia nu-i 
cunoaştem echivalent în cercetările altor savanţi, dar de 
la care au pornit investigaţii ulterioare deosebit de 
importante ale autorului însuşi şi ale colaboratorilor săi 
(de pildă, lucrarea lui Marcel Detienne «Les Maîtres de 
verite dans la Grece archaîque», apărută la Paris în 
1967). Iar perspectiva aceasta nu e a unei simple conti¬ 
nuităţi, cum era în ultimă instanţă aceea a lui Martin 
Nilsson din influenta sa carte despre originile mice- 
niene ale religiei greceşti, ci dimpotrivă ea presupune 
înţelegerea imediată a ceea ce documentele în linearul B 
evidenţiau ca diferenţe ireductibile între lumea prin¬ 
ciară a epocii bronzului şi lumea cetăţilor născînde la 
începutul mileniului I î. d. Chr. 

Aici, anume în această distanţă specifică, mărturie 
a unei crize profunde care desparte Grecia palatelor mi- 
ceniene de Grecia cetăţilor- poleis se situează, pentru 
Vernant, punctul de pornire al unei extraordinare cre¬ 
ativităţi culturale a cărei premisă este confruntarea din¬ 
tre două imagini ale suveranităţii. Identificînd tensiunea 
dintre amintirea - difuză, uneori chiar nostalgică - a 
unei regalităţi integratoare care îşi asuma răspunderea 
cosmosului în întregul său şi suveranitatea împărţită şi 
participativă care se naşte din criza şi prăbuşirea uni¬ 
versului palaţial, Vernant identifică termenii înşişi ai 
unei dinamici complexe şi ai unei relaţii biunivoce între 
real şi imaginar care centrează demersul său deopotrivă 
în zona originilor şi în cea a originalităţii profunde a 
gîndirii Greciei antice. 

Cadrul istoric este reconstituit, pe baza documentelor 
în linearul B şi a unui demers comparativ extrem de 

nuanţat şi de atent la diferenţe, în primele două capitole, 
care prezintă o analiză centrată asupra formelor de 
suveranitate a căror criză e evocată în cel de-al treilea 
capitol al cărţii. 

Figura esenţială care se desprinde din această anali¬ 
ză este cea a «regelui mitic», imagine epurată a prinţului 
(wa-na-lca): pornind de la calificarea religioasă ce repre¬ 
zintă temeiul unei autorităţi integrale şi integratoare a 
suveranului, al vocaţiei sale cosmice, identificată atît în 
structurile societăţii palaţiale din epoca bronzului, cît şi 
în legendele şi în imaginarul Greciei cetăţilor, analiza lui 
Vemant reconstituie, în coerenţa şi în particularităţile ei, 
această figură centrală a universului micenian. Suveranul 
ordonator, ax al universului, responsabil de bunăstarea 
şi de buna rînduială a lumii, îşi găseşte referentul în in¬ 
stituţia regalităţii miceniene, cu ierarhiile sale concentrice 
şi cu complicatele ei subordonări, pe care documentele 
provenite din arhivele palatelor miceniene au pus-o în 
lumină şi pentru care instituţii similare din Orientul 
Apropiat antic oferă demersului comparatist al autoru¬ 
lui o multitudine de sugestii, cu atît mai importante pen¬ 
tru reconstituirea pe care el o operează cu cît aceasta 
ţine seama n u doar de similitudini, ci şi de diferenţa spe¬ 
cifică. E suficient, cred, să amintesc modul în care Ver- 
nant scoate în evidenţă caracterul în parte artificial al 
acestui dublu «transplant» - din tradiţia regatelor 
«hidraulice» ale Orientului (unde imperativele irigării pe 
scară largă a cîmpurilor dau sensul său ultim figwii 
suveranului cosmic) în lumea palatelor cretane, probabil 
cristalizată în jurul unei regalităţi sacerdotale şi, de aici, 
în lumea războinică a cuceritorilor aheeni ai Cretei de la 
jumătatea mileniului II î. d. Chr. — pentru a releva aten¬ 
tul discernămînt al unor comparaţii dominate de o foarte 
îndrăzneaţă prudenţă. Sub acelaşi aspect, modul în care 
textul aduce în discuţie posibila comparaţie între lumea 



POSTFAŢĂ 


173 


miceniană şi societatea hittită contemporană ei este în 
acelaşi timp elocvent şi deosebit de productiv pentm 
înţelegerea specificităţii acestui univers peri-medite- 
ranean al mileniului II. 

Numai că, aşa bogată şi fascinantă cum e, această 
reconstituire a cadrului istoric — deopotrivă real şi ima¬ 
ginar al Greciei palaţiale — nu reprezintă, ca atare, 
finalitatea demersului lui Vernant. El încearcă să recon¬ 
stituie relaţia dintre această lume şi imaginarul Greciei 
post-miceniene, ceea ce conferă analizelor sale nu numai 
o altă dimensiune decît aceea, oricum cîştigată, a recon¬ 
stituirii unei istorii diacronice, ci totodată o originalitate 
şi o importanţă care le situează la un alt nivel. 

Ceea ce ne îndreptăţeşte să credem — scrie Vernant 
— că un asemenea mod de exercitare a puterii regale în 
toate domeniile se datorează faptului că regele, în cali¬ 
tatea sa de suveran, se află în strînsă legătură cu lumea 
religioasă, fiind asociat unei clase sacerdotale care ne 
apare numeroasă şi puternică. în sprijinul acestei ipoteze, 
este de semnalat că amintirea unei funcţii religioase a re¬ 
galităţii s-a perpetuat în Grecia şi după apariţia Cetăţii, 
iar amintirea Regelui Divin, magician, stăpînitor al tim¬ 
pului şi cel care face pămîntul să rodească, a supravieţuit 
sub forma unui mit. Legendei cretane a lui Minos, care 
o dată la nouă ani, în peştera din muntele Ida, era supus 
unei probe menite să reînnoiască, printr-un contact 
direct cu Zeus, puterea sa regală, îi corespunde în Spar¬ 
ta ordalia pe care, din nouă în nouă ani, eforii o impun 
celor doi regi ai lor, scrutînd în taina nopţii cerul spre 
a citi în el dacă suveranii nu au făptuit cumva vreo gre¬ 
şeală ce i-ar face nedemni să-şi exercite funcţia regală. 

Acest pasaj — ales cu greu dintre atîtea altele, pe 
care cititorul va avea, desigur, bucuria de a le descoperi 
singur în text — relevă pluralitatea de planuri în care se 
situează — cu o economie de mijloace şi cu un firesc 

aproape înşelător - analiza lui Vernant. într-adevăr, la 
un prim examen, textul pare a relua o temă frecventă în 
cercetarea proto-istoriei Greciei, cea a «nucleului de ade¬ 
văr» al miturilor. La o scrutare mai atentă, însă, se va 
vedea că reflecţia autorului poartă asupra altui obiect şi 
presupune alte concepte. Propunînd o serie de analogii 
între funcţia religioasă exercitată de regii micenieni şi 
miturile ori riturile Greciei cetăţilor, textul propune pa¬ 
radigma unei continuităţi a imaginarului colectiv, pur¬ 
tător deopotrivă al reminiscenţelor miceniene dar şi al 
«indicelui de refracţie» pe care criza societăţilor palaţiale 
şi discontinuitatea realităţilor acestora îl vor fi generat. 

Analiza operată de Vernant instituie astfel o rapor¬ 
tare aparte la problemele continuităţii şi discontinuităţii 
dintre civilizaţia miceniană şi cea dominată de Polis: 
temele memoriei colective, proiecţia unui ansamblu de 
reprezentări din.experienţa directă în imaginarul evocator 
al unor vremuri apuse, oferă viitoarelor analize asupra 
a ceea ce se va numi «epoca întunecată» a istoriei 
greceşti metode şi paradigme de o extraordinară perti¬ 
nenţă. Conturul idealizat al imei suveranităţi atotcu¬ 
prinzătoare se desprinde din experienţa istorică a Gre¬ 
ciei palaţiale şi devine un mit tocmai în momentul în 
care civilizaţia cristalizată în jurul acestei forme de 
suveranitate abia dispăruse. 

Capitolul al IlI-lea, care urmăreşte criza suverani¬ 
tăţii în lumea post-miceniană, introduce în discuţie două 
noi elemente. Pe de o parte, este vorba de imaginarul 
suveranităţii pe care grecii l-ar fi putut purta cu ei din 
vremurile îndepărtate care premerg instalării lor în 
Peninsula Balcanică şi formării lor ca popor, adică de 
ceea ce se poate reconstitui ca imaginar indo-european. 
întemeindu-se pe concluziile lui Georges Dumezil - azi 
avînd parte de o celebritate postumă, dar care, la 
începutul anilor ’60, era departe de a beneficia, mai ales 

în propria-i ţară şi mai ales din considerente extra-aca- 
demice, de notorietatea ce i se cuvenea de fapt - Vemant 
examinează problema imaginii regelui ideal, legitimat 
prin aceea că exercită cele trei funcţii definitorii ale 
suveranităţii în orizontul indo-european, comparînd-o cu 
tradiţia greacă: Un exemplu caracteristic îl constituie 
legendele despre regii sciţi, istorisite de Herodot, care îl 
înfăţişează pe Suveran ca pe un personaj plasat în afara 
şi deasupra diverselor clase funcţionale ce alcătuiesc 
societatea; pentru că el le reprezintă pe toate şi pentru 
că toate, deopotrivă, regăsesc în el originea însuşirilor lor 
definitorii, el nu mai aparţine nici uneia. Regele e sin¬ 
gurul care deţine simultan toate cele trei tipuri de 
obiecte de aur - cupa pentru libaţii, securea de luptă, 
plugul (brăzdarul şi jugul) — simbolizînd cele trei categorii 
sociale (preoţii, războinicii şi agricultorii) cărora le aparţin 
sciţii. Persoana suveranului are darul de a asigura inte¬ 
grarea şi contopirea acelor activităţi umane care sînt 
divergente în cadrul societăţii. în legendele Atenei este 
descris un proces invers: o criză succesorală care, în loc 
să fie rezolvată prin victoria unui pretendent asupra 
celorlalţi şi prin concentrarea întregii arche în mîinile 
acestuia, duce la o divizare a suveranităţii, fiecare pre¬ 
tendent însuşindu-şi în exclusivitate una din laturile 
puterii şi lăsîndu-i pe fraţii săi să şi le împartă pe cele¬ 
lalte. Accentul nu mai este pus pe un personaj unic ce 
domină viaţa socială, ci pe o multitudine de funcţii care, 
fiind opuse unele altora, necesită o repartizare şi o de¬ 
limitare reciproce. 

Criza suveranităţii miceniene în «epoca întunecată» 
este interpretată astfel ca un proces de laicizare a pute¬ 
rii şi de divizare a competenţelor regale între membrii 
unei aristocraţii care transpune în acest registru al 
autorităţii «regale» modelele agonistice şi paritare ale 
unei societăţi războinice de pairi. Această « explozie » a 

categoriilor mentale arhaice poate fi pusă în legătură cu 
o multitudine de factori ai crizei sec. XII-XI, dar ea are, 
în viziunea lui Vernant, şi o determinare proprie, ţinînd 
de caracterul oarecum artificial al administraţiei palaţiale 
preluate de aheeni de la cretani — şi de aceştia din Ori¬ 
entul «hidraulic»: Organizarea Palatului, cu personalul 
său administrativ, cu tehnicile sale de contabilitate şi 
control, cu reglementarea strictă a vieţii economice şi so¬ 
ciale, are un caracter de împrumut. întregul sistem se 
bazează pe întrebuinţarea scrierii şi pe constituirea 
arhivelor. Scribii cretani, trecuţi în serviciul dinastiei 
miceniene, sînt aceia care, transformînd linearul folosit 
în palatul de la Cnossos (linearul A), pentru a-1 adapta 
dialectului noilor lor stăpîni (linearul B), le-au oferit aces¬ 
tora mijloacele de a implanta în Grecia continentală 
metodele administrative proprii economiei palaţiale. 
Extraordinara stabilitate păstrată de limba tăbliţelor în 
timp (peste 150 de ani separă data documentelor de la 
Cnossos de cea a documentelor de la Pylos) şi în spaţiu 
(Cnossos, Pylos, Micene, dar şi Tirint, Theba, Orchome- 
nos) demonstrează că este vorba de o tradiţie menţinută 
în interiorul unor grupuri strict închise. Aceste medii spe¬ 
cializate de scribi cretani au furnizat regilor micenieni 
atît cunoştinţele tehnice cît şi cadrele necesare adminis¬ 
trării palatului. In atari condiţii, fragilitatea sistemului 
palaţial are drept corelativ o rezistenţă sporită a struc¬ 
turilor pe care acesta şi le subordonase — a cetelor de 
războinici nobili, dar şi a comunităţilor rurale aflate 
într-o dependenţă mai vagă poate decît o pretind arhivele 
palatului. 

Intră astfel în discuţie un al doilea termen a cărui 
emergenţă caracterizează perioada post-miceniană: comu¬ 
nitatea rurală, acel da-mo micenian în relaţia sa istorică 
cu ho demos. Dependenţa de palat a comunităţilor rurale 
(din epoca miceniană, n. corn.) nu este într-atît de abso- 

Iută încît ele să nu poată supravieţui şi fără acesta. Dacă 
s-ar desfiinţa controlul regal, damos- ul ar continua să-şi 
lucreze pămînturile în acelaşi fel. Ar fi nevoit, ca şi în 
trecut, dar într-un cadru devenit pe de-a-ntregul sătesc, 
să-i întreţină pe regii şi oamenii înstăriţi din partea locu¬ 
lui prin dări, plocoane şi impozite mai mult sau mai 
puţin obligatorii. 

Iată cum, la capătul unei crize majore care «decapi¬ 
tează» societatea miceniană, se instaurează cei doi ter¬ 
meni ai unei tensiuni fertile nu numai pentru istoria 
socială şi politică a lumii greceşti, ci şi pentru istoria ei 
imaginară, cele două laturi, cele două componente care, 
în exegeza propusă de Vernant, reprezintă — şi aici se 
află elementul esenţial al demersului său — un unic şi 
indivizibil proces: pe de o parte comunităţile săteşti, pe 
de alta o aristocraţie războinică din rîndurile căreia 
membrii celor mai de vază familii deţin şi unele mono¬ 
poluri religioase, ca privilegiu al genos-ului lor. Căutarea 
unui echilibru, a unui acord între aceste forţe opuse, pe 
care prăbuşirea sistemului palaţial le descătuşează şi 
care nu o dată se vor înfrunta cu violenţă, va duce la 
naşterea, într-o perioadă de tulburări, a unei gîndiri 
morale şi a unor speculaţii politice care vor defini o 
primă formă a «înţelepciunii» umane. Apariţia acest'ei 
sophia, în zorii veacului al VlI-lea, se datorează unei 
pleiade de personaje destul de stranii, aureolate de o glo¬ 
rie cvasi-legendară şi pe care Grecia nu va înceta să le 
celebreze ca pe cei dintîi şi adevăraţii săi «înţelepţi». 
Sophia nu are drept obiect universul reprezentat de 
physis, ci lumea oamenilor, încercînd să determine ele¬ 
mentele ei componente, natura forţelor ce provoacă dis¬ 
cordie înlăuntrul acesteia şi modul cum pot fi ele armo¬ 
nizate şi unificate, pentru ca din înfruntarea lor să se 
nască ordinea de esenţă umană a cetăţii. înţelepciunea 
aceasta este rodul unei îndelungate istorii, presărată cu 

dificultăţi şi poticneli, în care intervin factori multipli, 
dar care s-a îndepărtat de la bun început de concepţia 
miceniană despre Suveran, pentru a lua un alt curs. Pro¬ 
blemele puterii, ale formelor şi componentelor ei, aveau 
să se pună, dintr-o dată, în termeni noi. 

Premisele astfel definite, cel de-al IV-lea capitol 
porneşte la analiza universului spiritual al cetăţii -polis. 
Ceea ce face din acest capitol punctul crucial al demon¬ 
straţiei este modul în care autorul izbuteşte să constru¬ 
iască teza sa centrală asupra rolului cetăţii, al insti¬ 
tuţiilor şi practicilor mentale pe care acestea le suscită, 
ca matrice generatoare a tuturor formelor de cultură. 
Iată, de exemplu, ce scrie el despre logos: Sistemul 
polis-ului implică, mai întîi, o extraordinară preemi¬ 
nenţă a cuvîntului asupra tuturor celorlalte instrumente 
ale puterii. El devine unealta politică prin excelenţă, 
cheia oricărei autorităţi în stat, instrumentul de comandă 
şi de dominaţie asupra semenilor. Această putere a 
cuvîntului — din care grecii au făcut o divinitate: Peitho, 
puterea persuasiunii — aminteşte de eficacitatea cuvin¬ 
telor şi formulelor în anumite ritualuri religioase sau de 
semnificaţia atribuită «spuselor» regelui, cînd themis 
este rostită în mod suveran de către acesta; dar în reali¬ 
tate e vorba de cu totul altceva. Cuvîntul nu mai este un 
cuvînt ritual, o formulă potrivită, ci înseamnă dezbatere 
în contradictoriu, discuţie, argumentare. El presupune 
existenţa unui public căruia să i se adreseze, ca unui 
judecător ce hotărăşte în ultimă instanţă, prin ridicarea 
mîinilor, care din cele două părţi aflate în faţa sa are 
dreptate; iar prin această opţiune aparţinînd în exclu¬ 
sivitate oamenilor este cîntărită puterea de convingere a 
fiecăruia dintre cele două discursuri, asigurîndu-se vic¬ 
toria unuia din oratori asupra adversarului său. (...) 
Intre politică şi logos există prin urmare o strînsă core¬ 
laţie, o legătură reciprocă. Arta politică înseamnă, în 

esenţă, utilizare a limbajului; iar logos-ul, la origine, 
devine conştient de sine, de regulile şi de eficacitatea lui, 
datorită funcţiei sale politice. 

Pornind de la această practică definitorie pentru 
exercitarea puterii în cetate, Vemant reconstituie evoluţia 
vieţii publice şi a instituţiilor ei ca pe un multiplu pro¬ 
ces de divulgare a unor cunoştinţe şi adevăruri speciale, 
aparţinînd la origine unor segmente specializate ale cor¬ 
pului civic şi care devin parte integrantă din ta koina. 
Tehnicile războiului şi valorile acestuia ca expresie a ex¬ 
celenţei unei elite devin, prin «revoluţia hoplitică», o tac¬ 
tică şi un ethos ale războiului civic, cu consecinţe de o 
extraordinară importanţă pentru societatea şi gîndirea 
greacă (la cîţiva ani după publicarea cărţii de faţă, Ver- 
nant va organiza un colocviu consacrat războiului în 
lumea greacă — «Problemes de la guerre en Grece anci- 
enne», Paris-Haga, 1967 - care va marca o cotitură în 
analiza funcţiei militare în cetate). Tainele riturilor sau 
adevărul revelat al cultelor iniţiatice devin, prin trans¬ 
miterea lor scrisă, accesibile şi publice: Fireşte, scrie el, 
adevărul înţeleptului, aidoma tainei religioase, înseamnă 
revelare a esenţei, dezvăluire a unei realităţi superioare 
care depăşeşte cu mult capacitatea de înţelegere a omu¬ 
lui de rînd; dar încredinţat scrisului, acest adevăr este 
desprins din cercul închis al sectelor spre a fi înfăţişat, 
în plină lumină, privirilor întregii cetăţi, ceea ce echi¬ 
valează cu recunoaşterea faptului că el este, de drept, 
accesibil tuturor, consimţindu-se la a-1 supune judecăţii 
tuturora, aşa cum se întîmplă şi cu dezbaterea politică, 
în speranţa că va sfirşi prin a fi acceptat şi recunoscut 
de către toţi. 

Despre funcţia aparte a scrisului ca instrument de 
divulgare în lumea greacă, spre deosebire de civilizaţiile 
de sacerdoţi şi scribi specializaţi care o preced, Vemant 
scrie, în această carte liminară, rînduri de o importanţă 

cu totul remarcabilă pentru dezvoltarea studiilor despre 
scriere şi oralitate în lumea antică. Dar, alături de 
inscripţii, tot ce e supus văzului (theama, theatron), de 
la spectacolul care se naşte la statuia care este expusă, 
aparţine domeniului public şi intră sub incidenţa acelo¬ 
raşi norme: în cazul marii statui destinată cultului şi 
instalată în templu pentru a întruchipa divinitatea, am 
putea afirma că întreaga semnificaţie a lui esse a fost 
redusă la percipi. înfăţişate privirii cetăţii, acele sacra 
înzestrate odinioară cu o forţă de temut şi ţinute departe 
de ochii publicului devin un spectacol, o «învăţătură 
despre zei», la fel cum istorisirile secrete şi formulele 
tăinuite îşi leapădă misterul şi puterea lor religioasă sub' 
privirile cetăţii pentru a se preschimba în «adevăruri» 
despre care înţelepţii vor discuta. 

Dubla origine a filosofiei - pe de o parte divulgare, 
dispersie şi dezbatere asupra exerciţiului puterii, asupra 
transgresiunii (hybris) confruntată cu dike, iar pe de altă 
parte clamare a unui adevăr revelat care apropie şcoala 
filosofică de grupul iniţiatic de mystoi, ca în cazul con- 
venticulelor pythagoreice — presupune nu atît o ruptură 
cu tradiţia, cît o nouă lectură comună a acesteia: Sophia, 
philosophia — scrie Vernant — substituie riturilor de 
iniţiere tradiţionale care împiedicau accesul la revelaţiile 
interzise un alt gen de încercări: însuşirea unei norme de 
viaţă, angajarea pe o cale ascetică, pe un drum de 
căutări în care vechile practici divinatorii, exerciţiile 
spirituale de concentrare, de extaz şi de separare a 
sufletului de trup îşi păstrează locul, alături de tehnicile 
de dezbatere şi argumentare sau de noile instrumente 
mentale precum matematica. 

Prin urmare — scrie el în continuare — filosofia se va 
găsi la naşterea sa într-o poziţie ambiguă: prin căutările 
şi prin sursele sale de inspiraţie ea se va înrudi atît cu 
iniţierile misterelor, cît şi cu controversele purtate în 

agora, oscilînd între caracterul secret, propriu sectelor şi 
cel public, al dezbaterilor în contradictoriu specifice ac¬ 
tivităţii politice. în funcţie de mediu, de conjunctura mo¬ 
mentului ori de anumite tendinţe, o vom vedea — aşa 
cum se întîmplă cu secta pythagoriciană în Grecia Mare, 
în secolul al Vl-lea - adoptînd modelul de organizare al 
unei confrerii închise şi refuzînd să încredinţeze scrisu¬ 
lui o doctrină pe de-a-ntregul ezoterică. Sau va putea să 
se integreze cu totul vieţii publice, cum o va face mişca¬ 
rea sofiştilor, înfăţişîndu-se ca o modalitate de pregătire 
pentru exercitarea puterii în cetate şi oferindu-şi învă¬ 
ţăturile fiecărui cetăţean, fără vreo restricţie, în schim¬ 
bul unor sume de bani. S-ar părea că filosofia greacă a 
purtat mereu pecetea acestei ambiguităţi originare. Filo¬ 
soful va oscila neîncetat între două tipuri de atitudine, 
între două ispite potrivnice: uneori el se va proclama ca 
fiind singurul în măsură să conducă statul şi, însuşin- 
du-şi cu trufie postura regelui-divin, va pretinde în nu¬ 
mele acelei «cunoaşteri» ce îi conferă superioritate asupra 
oamenilor să reformeze întreaga viaţă socială, instaurînd 
în chip suveran ordinea în cetate; iar alteori, izolîndu-se 
de lume spre a se consacra unei căutări sapienţiale cu 
caracter strict personal, va aduna în jurul său cîţiva dis¬ 
cipoli, încercînd împreună cu ei să întemeieze în interi¬ 
orul cetăţii şi separat de aceasta o altă cetate. Renunţînd 
la a mai împărtăşi felul de viaţă al comunităţii, el îşi va 
căuta salvarea în cunoaştere şi contemplaţie. 

Demonstraţia capitală pe care o propune, aşadar, 
acest capitol central în demersul autorului aduce în sce¬ 
nă şi transformă în theama, vizualizează pentru cititor 
dialogul constant şi corespondenţa biunivocă între socie¬ 
tatea şi cultura Greciei. De la categoriile mentale impli¬ 
cite în practica politică şi în ethos-ul cetăţii la viziunea 
despre Univers pe care o propun cei dintîi filosofi, ana¬ 
logiile şi corespondenţele se multiplică, întîlnindu-se în 

primele schiţe de utopie şi de teoretizare a echilibrelor 
în polis. Practica politică pune în circulaţie un ansamblu 
de reprezentări cărora le răspunde dinamica însăşi a 
instituţiilor, tot mai mult deschisă unei creaţii concep¬ 
tuale, proiectului şi teorezei. 

Desigur, acest proces nu e nici uniform, nici omni¬ 
prezent. Sparta fusese marele teren de inovaţie insti¬ 
tuţională şi etică al secolului al VH-lea printr-o reformă 
care dezvolta pînă la capăt efectele «revoluţiei hoplitice». 
Aşa cum explică Vemant, în polis condiţia de soldat coin¬ 
cide cu aceea de cetăţean: o persoană care face parte din 
formaţiunea militară a cetăţii îşi are locul asigurat în sis¬ 
temul ei de organizare politică. Dar modificările aduse 
armamentului şi revoluţia ivită în tehnica de luptă la 
mijlocul secolului al VH-lea aveau să transforme per¬ 
sonajul războinicului, reînnoindu-i statutul social şi por¬ 
tretul psihologic. Difuziunea falangei hoplitice, al cărei 
excepţional succes tactic se datorează coeziunii unei 
mase de războinici înzestraţi cu armament greu şi 
înaintînd implacabil şi coerent, instaurează nu doar în 
practica războiului, d şi în practica politică relaţii reci¬ 
proce şi reversibile, înlocuind raporturile ierarhice de 
supunere şi dominaţie. Toţi aceia care fac parte din 
stat se vor defini ca fiind Homoioi (asemănători), iar ulte¬ 
rior, într-un mod mai abstract, ca Isoi. în pofida a tot 
ceea ce-i face să fie opuşi în realitatea vieţii sociale, pe 
plan politic cetăţenii se consideră a fi nişte unităţi inter- 
şanjabile în interiorul unui sistem a cărui lege este 
echilibrul şi a cărui normă este egalitatea. 

Procesul început astfel în Sparta, unde suveranitatea 
adunării cetăţenilor (apella) va fi statuată încă din sec. 
VII prin «marea rhetră» atribuită de tradiţie lui Lycurg, 
întemeietorul mitic al instituţiilor şi al modului de \daţă 
lacedemonian, reprezintă o premisă esenţială a evoluţiei 
ulterioare a instituţiilor cetăţii, pentru care modelul 

spartan va Fi un ferment şi un ideal în veacurile urmă¬ 
toare. Şi totuşi, în Sparta chiar, această evoluţie remar¬ 
cabilă şi timpurie nu se continuă în planul spiritului. 
Condiţie necesară a dezbaterii conceptuale, cetatea de 
pairi pe care reforma hoplitică o instaurează nu e însă 
şi condiţia suficientă pentru conceptualizarea raporturi¬ 
lor de putere în cetatea inovată şi pentru emergenţa dez¬ 
baterii filosofice. Pentru cristalizarea acestei dimensiuni 
a civilizaţiei cetăţii, nu disciplina militară a Lacedemo- 
niei, ci dezbaterea publică şi confruntarea argumentelor 
între egali, într-un mediu politic eliberat de opresiunea 
ierarhiilor absolutizate ale trecutului, reprezintă mediul 
favorizant. în locul lui Peitho, forţa de convingere, lacede- 
monienii vor celebra ca instrument al legii puterea lui 
Phobos, teama care îi face pe toţi cetăţenii să se plece 
supuşi. Ei vor fi mîndri de discursurile lor concise şi vor 
prefera controverselor subtile formulele sentenţioase şi 
definitive. Pentru ei, cuvîntul rămîne legat de acele rhe- 
trai, legile cvasi-oraculare de care ascultă fără crîcnire şi 
cărora refuză să le confere un caracter public aşternîn- 
du-le în scris. Oricît de avansată a putut fi Sparta pen¬ 
tru vremea sa, ea va lăsa altora onoarea de exprima în 
chip desăvîrşit noua concepţie despre ordine atunci cînd, 
sub domnia legii, Cetatea devine un cosmos echilibrat şi 
armonios. Iar cei care vor şti să atragă atenţia asupra 
noilor idei morale şi politice, explicînd toate consecinţele 
ce decurg din ele, nu vor fi lacedemonienii, deşi aceştia 
— printre primii — le-au dat o formă concretă, în insti¬ 
tuţiile lor. 

Latura critică a discursului teoretic, capacitatea lui 
de a opune unei lumi imperfecte un proiect de organizare 
a cetăţii cît mai aproape de sensul şi de telos-u7 acesteia 
rămîn esenţiale pentru constituirea filosofiei, ca şi - nu 
mai puţin - pentru evoluţia ei de la Socrate înainte. 
Chiar speculaţiile cosmologice ale primilor filosofi mile- 

sieni deschid către o filosof are globală asupra unui 
univers coerent, fie el natural ori social: de la exigenţa 
de egalitate a cetăţenilor în polis la modelele unui cos¬ 
mos în care astrele îşi succed unul celuilalt după lege, 
continuitatea presupoziţiilor şi a reprezentărilor devine 
evidentă. 

O primă formă a acestei elaborări coerente este 
conceptul de isonomia, a cărui arie de cuprindere se ex¬ 
tinde, fără vreo soluţie de continuitate, de la cosmos la 
polis şi la echilibrul individual care reprezintă starea de 
sănătate a insului. Această nouă viziune fondează nu 
numai o etică nouă, ci şi o estetică epurată: Este momen¬ 
tul cînd cetatea respinge modul de comportament tra¬ 
diţional al aristocraţiei ce viza exaltarea prestigiului 
personal, întărirea puterii indivizilor şi a gene-lor, o 
consideraţie sporită acordată acestora în raport cu 
oamenii de rînd. Astfel, pe lîngă furia războinică şi 
căutarea în luptă a unei glorii care să se răsfrîngă cu 
totul asupra propriei persoane, vor fi judecate cu asprime, 
fiind socotite ca lipsă de măsură, hybris, etalarea 
bogăţiei, luxul veşmintelor, ceremoniile funerare fas¬ 
tuoase, exprimarea excesivă a durerii în caz de doliu, 
purtarea prea bătătoare la ochi a femeilor sau aceea prea 
semeaţă, prea cutezătoare, a tineretului de obîrşie nobilă. 
Toate aceste practici sînt respinse întrucît ele scot în 
relief inegalităţile sociale şi accentuează perceperea dife¬ 
renţelor dintre indivizi, suscită invidia, creează discor¬ 
danţe în cadrul grupului, periclitîndu-i echilibrul şi uni¬ 
tatea, provoacă vrajbă în cetate. Idealul preamărit acum 
este un ideal auster, caracterizat prin discreţie şi 
reţinere, printr-un stil de viaţă sobru, aproape ascetic, 
care înlătură deosebirile de moravuri şi de condiţie 
socială dintre cetăţeni pentru a micşora distanţa dintre 
aceştia, pentru a-i face să fie legaţi unii de alţii asemeni 
membrilor unei singure familii. 

Idelalul politic de isonomia - egala participare a 
tuturor cetăţenilor la exercitarea puterii - este, fără 
îndoială, cea mai novatoare noţiune politică şi etică a 
arhaismului tîrziu. Acest concept se manifestă explicit în 
soluţiile politice pe care diferite cetăţi - Samos, la 
moartea tiranului Polycrates, Atena lui Cleisthenes, 
Miletul răsculat împotriva dominaţiei persane — le pro¬ 
pun pentru a şterge urmele tiraniei şi pentru a o evita 
în viitor. Faţă de reprezentările arhaice despre o potri¬ 
vită distribuţie a drepturilor (eunomia), un fel de suum 
cuique în care similitudinea, şi nu egalitatea, guvernează 
cetatea, isonomia reprezintă nu numai un rang superi¬ 
or de abstractizare a problematicii puterii, ci şi expresia 
unei radicalizări a exigenţelor, într-o viziune nouă şi 
îndrăzneaţă a cosmosului politic. Paradoxal în aparenţă, 
tocmai acest concept îşi vădeşte legătura cu cele mai 
vechi tradiţii ale societăţii, reale şi imaginare deopotrivă: 
înainte de a dobîndi o atare semnificaţie pe deplin demo¬ 
cratică şi de a duce, pe plan instituţional, la iniţierea 
unor reforme precum acelea ale lui Cleisthenes, idealul 
reprezentat de isonomia va fi transpus ori va fi fost con¬ 
tinuarea unor aspiraţii comunitare cu mult mai vechi, 
născute la începuturile polis-ului. O seamă de mărturii 
demonstrează că termenii isonomia şi isocratia erau în¬ 
trebuinţaţi în cercurile aristocratice pentru definirea, 
prin contrast cu puterea absolută deţinută de o singură 
persoană (monarchia sau tyrannis), a unui regim oligar¬ 
hic în care arche este rezervată doar unui număr restrîns 
de persoane, fiind inaccesibilă maselor, dar în care ea 
este împărţită în mod egal între toţi membrii acestei 
elite. Dacă necesitatea isonomiei a reuşit să se impună 
cu o asemenea forţă la sfîrşitul secolului al Vl-lea, dacă 
ea a ajuns să motiveze revendicarea de către popor a 
accesului neîngrădit al c/emos-ului la toate magistraturile, 
aceasta se datorează fără îndoială faptului că îşi avea 

rădăcinile într-o tradiţie egalitară foarte veche şi cores¬ 
pundea chiar anumitor atitudini psihologice ale aristo¬ 
craţiei formate din hippeis. Membrii acestei nobilimi 
militare au stabilit pentru întîia oară o echivalenţă ce nu 
va mai fi contestată de nimeni între priceperea în 
meşteşugul armelor şi dreptul de a participa la tre¬ 
burile obşteşti. 

într-un sens, aşadar, conceptul de isonomia şi pro¬ 
gramele politice pe care acest concept le inspiră încheie 
ciclul început odată cu prăbuşirea palatelor miceniene, 
divulgînd de data aceasta nu componente constitutive ale 
puterii - tainele riturilor ori tehnicile militare - ci Pu¬ 
terea însăşi, pe care o aşează en mesoi, în centrul comun 
şi echidistant al spaţiului politic. Tocmai de aceea, iso¬ 
nomia poate să-şi deschidă un nou ciclu, acela al inven¬ 
tării politicului — ca practică permanentă a cetăţenilor 
isoi, ca subiect esenţial al elaborării conceptelor, ca ma¬ 
trice a unei întregi civilizaţii. 

Faţă de retorica «miracolului grec», Vernant a ales 
să întreprindă un demers explicativ care nu uită nici o 
clipă să pună în evidenţă procesul complicat al genezei, 
originile civilizaţiei şi filosofiei gi-eceşti, relaţia lor indi¬ 
solubilă cu mitul, cu tradiţia, cu imaginarul colectiv al 
epocilor pe care le străbat. Dar această regăsire a sur¬ 
selor nu identifică niciodată originea cu parcursul, res- 
pectînd şi rupturile şi straturile succesive de «lecturi» 
reinterpretative ale tradiţiei. Cu Solon, scrie Vernant, 
Dike şi Sophrosyne, coborîte din cer pe pămînt, se 
instalează în agora. Ceea ce înseamnă că pe viitor ele vor 
trebui «să dea socoteală». Fireşte, grecii vor continua să 
le invoce, dar supunîndu-le neîncetat dezbaterii. Prin 
restituirea necontenitului «du-te-vino» între tradiţie şi 
inovaţie, cartea ajunge ea însăşi să dea seamă de sensul 
cel mai profund al singularităţii atît de fertile a gîndirii 
greceşti, care a dobîndit - pentru sine şi pentru noi — 

accesul la concept fiindcă şi-a asumat, la origine, absenţa 
agentului ordonator. în centrul universului — politic, 
dar nu numai -în locul ocupat odinioară de suveran, es 
to meson, grecii au aşezat Legea (nomos), Dreptatea 
(dike), ca obiect de contemplare (theama) şi de partaj la 
care au acces toţi cei egali; cerîndu-le să dea seamă şi să 
se supună dezbaterii, ei au expus Puterea şi Suveranita¬ 
tea privirii noastre critice. Această transformare a mi¬ 
tului în concept se află la originile gîndirii greceşti. 


Martie 1995 
ZOE PETRE 

